
Cu binecuvântarea Domnului nostru Iisus 
I Iristos, cu îngăduinţa Prea Cuviosului Arhimandrit 
Cleopa Ilie şi cu stăruinţa fiilor săi duhovniceşti, 
oferim tuturor iubitorilor de Dumnezeu al 
şaptelea volum din seria binecunoscută de toţi - 
Ne vorbeşte Părintele Cleopa. 

Suntem încredinţaţi că orice nouă apariţie din 
scrierile Prea Cuvioşiei sale este o adevărată 
bucurie pentru noi toţi, călugări şi mireni, şi ne 
simţim îndemnaţi s-o citim şi să urmăm sfatul 
său duhovnicesc. 

La început, Părintele Cleopa ne oferă o 
frumoasă predică cu conţinut dogmatic şi mistic, 
ţinută la hramul Schitului Sihla - Schimbarea la 
lată - în vara anului 1978, care predomină 
întregul volum prin profunzimea şi dinamismul 
ci apofatic. 

După ce vorbeşte despre patimile Domnului, 
aduce un minunat cuvânt de laudă în cinstea 
Prcasfintei Născătoare de Dumnezeu, care se 
cuvine să fie citit de tot creştinul. 

In continuare sunt redate pe larg 14 reguli 
pentru mergerea creştinilor la biserică, pe care 
trebuie să le ştie şi să le respecte fiecare. Un 

capitol special este intitulat „Cum înşeală diavo- 
lul pe om", în care se arată cea mai iscusită 
metodă prin care creştinul îşi pierde mântuirea, 
prin amânarea pocăinţei, care este valabilă pentru 
noi toţi. 

Alte capitole pe care le găsim în acest volum, 
sunt intitulate: „Lucrarea conştiinţei", „Nunta 
creştină", „Sfaturi duhovniceşti" — foarte folosi- 
toare tuturor -, „Inimă de mamă", „Minunea 
făcută de Dumnezeu cu văduva Anastasia", 
„Sinodul al VH-lea Ecumenic" şi altele. 

încredinţaţi că şi acest volum, cu învăţături 
duhovniceşti ale Părintelui Cleopa, va aduce 
bucurie şi o rază de lumină în casele şi inimile 
noastre, îl recomandăm tuturor bunilor creştini 
iubitori de Hristos care doresc să meargă pe calea 
mântuirii. 



Arhimandrit Ioanichie Bălan 



Sfânta Mănăstire Sihăstria, 
Soborul Sfinţilor Arhangheli, 
8 Noiembrie 1998 



PREDICĂ 
LA SCHIMBAREA LA FAŢĂ' 

Părinţilor, fraţilor şi iubiţi credincioşi. 

Biserica lui Hristos cea dreptmăritoare are un 
brâu, cu care este încinsă de-a lungul anului. Pe 
acest brâu se găsesc douăsprezece mărgăritare 
preascumpe şi preasfinte, adică cele douăsprezece 
praznice împărăteşti. 

De aceea, la aceste dumnezeieşti praznice, 
predicile sunt mai grele şi mai dogmatice, pentru 
că în aceste praznice este arătată toată taina 
Iconomiei în trup a lui Iisus Hristos şi toată 
mântuirea neamului omenesc. 

Astăzi este dumnezeiasca Schimbare la Faţă a 
I >omnului, Dumnezeului şi Mântuitorului nostru 
Iisus Hristos. Acest mare eveniment din viata 
Mântuitorului nostru, această mare sărbătoare şi 
prealuminat praznic s-a petrecut în anul treizeci şi 
trei al vieţii Domnului nostru Iisus Hristos şi în 
ultimul an al propovăduirii Sale. 

Mântuitorul era pe atunci în partea Cezareei 
lui Filip, unde marele Apostol Petru L-a mărturisit 
ca fiind Fiul lui Dumnezeu cel adevărat. El i-a 
întrebat pe apostoli: Cine zic oamenii că sunt Eu, 
Fiul Omului? Iar apostolii ziceau: Doamne, unii 
:ic că Tu eşti Ilie, alţii zic că eşti Ieremia sau alţii, 
că Tu eşti unul din prooroci (Matei 16, 13-14). 



Ţinută cu prilejul hramului Schitului Sihla, în anul 1978. 

Iar Mântuitorul, vrând să scoată din mintea lor 
această mare greşeală, că El ar fi unul din 
prooroci, care s-ar fi reîntrupat (ca să scoată din 
mintea lor şi a tuturor popoarelor creştine de mai 
târziu), a binevoit să-i ia pe cei trei apostoli, pe 
Petru, pe Ioan şi pe Iacov, fratele său, şi să-i suie 
pe vârful Muntelui Tabor. 

Acolo, cei trei apostoli, fiind obosiţi de 
călătoria muntelui - că muntele este mare, lung şi 
înalt -, când au ajuns cu Mântuitorul sus, de mare 
oboseală, au stat jos şi s-au odihnit până au 
adormit. Apoi, trezindu-se ei, prin iconomia lui 
Dumnezeu, Mântuitorul S-a schimbat la faţă 
înaintea lor. Hainele Lui s-au făcut ca lumina, faţa 
Lui strălucea mai mult decât soarele, iar ei, 
văzând aceasta, s-au spăimântat foarte şi au văzut 
că stătea în văzduh şi vorbea cu doi mari prooroci, 
cu Moise şi cu Ilie. 

Moise era icoana şi închipuirea Mântuitorului, 
care a condus poporul lui Israel prin pustie până la 
primirea legii, mai înainte de venirea lui Hristos; 
şi Ilie, cel mai slăvit dintre prooroci, care va veni 
şi la a doua venire să predice Evanghelia trei ani şi 
jumătate pe pământ, împreună cu Enoh şi Ioan, pe 
vremea lui Antihrist, ca să întoarcă poporul 
evreiesc la dreapta credinţă. 

Stând ei aşa şi privind la Mântuitorul, auzeau 
cum vorbea Mântuitorul cu Ilie şi cu Moise în 
limba aramaică, limba lui Adam, pentru intrarea 
care avea s-o facă El în Ierusalim şi pentru 
preaslăvita Lui patimă, pentru răstignire, pentru 
moarte şi înviere. 



Apostolii auzeau, dar erau îmbătaţi de lumină, 
de frică şi de cutremur, că un nor deodată a 
cuprins vârful Taborului. Dar norul acesta nu era 
întunecat, ci luminos ca soarele şi se întindea de la 
cer până la pământ şi un glas din nor, de sus, s-a 
auzit: Acesta este Fiul Meu cel iubit, întru Care 
bine am voit. Pe Acesta să-L ascultaţi! (Matei 17, 5). 

Dar, stând ei, deodată au dispărut cei doi 
prooroci. Ilie s-a dus în ţara sa şi Moise s-a ridicat 
la cer, iar ei au rămas uimiţi, înţelegând că Hristos 
nu-i Ilie, ci este Dumnezeul lui Ilie; Hristos nu-i 
Icremia, ci este Cel Care 1-a sfinţit pe Ieremia în 
pântecele maicii lui, şi iarăşi că Hristos nu este 
Moise, ci este Cel care a dat lege lui Moise, pentru 
că Dumnezeu anume a voit să se arate aceşti doi 
prooroci, că El este Dumnezeul proorocilor şi nu 
unul din prooroci. 

O, minunile Tale, Doamne! Ce era pe Tabor 
acum? Taborul luase forma Bisericii. Acolo se 
vedeau cele două Testamente: Testamentul Vechi 
era reprezentat prin Ilie şi prin Moise, iar Testa- 
mentul Nou, prin cei trei apostoli: Ioan Evanghe- 
listul, Iacov şi Petru. 

„Acolo - zice dumnezeiescul părinte Efrem 
- au văzut apostolii pe prooroci şi proorocii 
pe apostoli. A văzut iconomul Tatălui, adică 
Moise, pe epitropul lui Dumnezeu, pe marele 
Apostol Petru, căruia i s-au dat cheile împărăţiei 
cerurilor. Acolo feciorelnicul Legii Vechi, Ilie, a 
văzut pe feciorelnicul Legii Noi, pe Ioan 
Evanghelistul, şi s-a făcut Muntele Taborului în 
chipul Bisericii". 

Acolo se aude şi glasul Tatălui, după ce pleacă 
cei doi prooroci. Care zice: Acesta este Fiul Meu 
cel iubit, întru Care am binevoit; pe Acesta să-L 
ascultaţi! 

Petru Apostolul, care iubea mult pe 
Mântuitorul, ca şi Ioan Evanghelistul, neştiind ce 
vorbeşte - cum spune Evanghelia -, ar fi vrut ca 
bucuria, lumina şi dulceaţa aceea pe care o văzuse 
acolo, să rămână cu el totdeauna. De aceea, când a 
văzut pe Tabor pe cei doi prooroci, îi spune 
Mântuitorului: Doamne, bine este să stăm noi 
aici! Să facem aici trei colibe! Ţie una, lui Moise 
una şi una lui Ilie! (Matei 17, 4). Dar uitase că-i 
trebuie şi lui colibă şi lui Ioan Evanghelistul şi lui 
Iacov! Dragostea lui era să-i umbrească pe cei trei 
pe care-i văzuse. 

Iar Mântuitorul parcă-i zicea lui Petru: 

„O, Petre, vrei să-mi faci Mie colibă? Iată 
îndată vine coliba!" 

Şi încă stând ei de vorbă, un nor luminos i-a 
acoperit pe dânşii. Un nor plin de strălucire şi de 
lumină îi umbrea, le ţinea şi umbră şi lumină. Şi-i 
zicea Mântuitorul lui Petru: „Iată, Petre, colibă! 
Mai vrei să faci colibă? Eu ţi-am adus nori din cer 
ca să te umbrească şi să te lumineze. Adu-ţi 
aminte, Petre, că n-am nevoie aici de colibele tale! 
Eu sunt care am acoperit poporul lui Israel, pe cei 
638.000 robiţi care au ieşit din robie, sub nor. îi 
duceam ziua şi-i acopeream ca sub aripi de vultur 
şi noaptea îi luminam cu stâlp de foc. 

Iată, Petre, colibă nefacută de tine! Iată nor 
care străluceşte mai mult decât soarele, şi-ţi ţine şi 
umbră! Deci să ştii, Petre, că Eu n-am nevoie de 
colibele tale. Eu pot să umbresc tot pământul şi tot 
cerul, că Eu l-am făcut". 

Şi atunci, din acel nor preascump, aude Petru 
glasul Tatălui, al Părintelui, că se duseseră 
proorocii. Vine Tatăl din cer şi mărturiseşte cine 
este Hristos. Ce le spune? „Voi aţi văzut că 
Hristos nu-i nici Ilie, nici Moise, nici Ieremia! 
Hristos Dumnezeu, Care-i cu voi pe Tabor, este 
Fiul Meu cel iubit, întru Care bine am voit; pe 
Acesta să-L ascultaţi!" 

Dumnezeu-Tatăl ştia că Petru o să-L mărturi- 
sească pe Hristos până Ia Roma şi acolo avea să 
moară răstignit cu capul în jos; şi Ioan Evanghe- 
listul avea să fie îngropat de viu, şi lui Iacov avea 
să i se taie capul cu sabia de către Irod. Ştia că 
până la moarte vor mărturisi pe Hristos. 

„Dar să ştiţi pe cine mărturisiţi! Acesta, Care 
pe Tabor S-a schimbat Ia faţă şi hainele Lui se văd 
acum ca lumina şi faţa Lui ca soarele, nu este 
Moise, nu-i Ilie, nici Ieremia, nu este unul din 
prooroci, este Fiul Meu cel iubit, întru Care bine 
am voit, pe Care şi la Iordan L-am mărturisit, pe 
Acesta să-L ascultaţi!" 

Şi aşa au luat încredinţare mai-mare marele 
Apostol Petru, cu Ioan şi Iacov, că Iisus Hristos 
este Mesia, este Fiul lui Dumnezeu şi nu este unul 
din prooroci, ci este Dumnezeul proorocilor, Care 
i-a zidit pe ei în pântecele maicilor lor. 

Dar, o, minunile Tale, Mântuitorule! Ce s-a 
arătat pe Tabor? Oare fiinţa lui Hristos? Doamne 
fereşte! Ar fi o hulă să gândeşti aceasta, că fiinţa 
era aceea ce iradia din Hristos. 

Prin secolul al XH-lea a fost în Bulgaria o 
erezie ai cărei membri se chemau bogomili. De la 
aceia au rămas cărţile care se numesc „Visul 
Maicii Domnului", „Epistolia" şi „Cele douăspre- 
zece vineri", cărţi apocrife, pe care Biserica nu 
le-a aprobat niciodată. 

Aceşti eretici aveau pretenţia că ei, atunci 
când se roagă, văd fiinţa lui Dumnezeu. O, ce 
mare hulă şi nebunie! Fiinţa lui Dumnezeu n-o 
văd nici heruvimii, nici serafimii, nici toate 
puterile cele gânditoare din ceruri. Ei aveau 
pretenţia că, atunci când se roagă, apare o lumină 
şi văd fiinţa lui Dumnezeu! 

Era cea mai mare hulă adusă lui Dumnezeu, că 
cineva poate să vadă fiinţa Lui! Ce spune 
dumnezeiescul Evanghelist Ioan? Pe Dumnezeu 
nimeni niciodată nu L-a văzut! (Ioan 1, 18). Aici 
nu face aluzie la Dumnezeu întrupat, că pe Acela 
l-am văzut, sau la Dumnezeu, Care se arată lui 
Avraam, lui Isaia şi lui Moise, cu pogorământ şi 
cu închipuire, ci la fiinţa lui Dumnezeu, pe care 
nimeni n-a văzut-o niciodată. 

Fiinţa lui Dumnezeu este inaccesibilă tuturor 
taberelor minţilor raţionale din cer şi de pe pământ 
şi nimeni nu poate să vadă ce este El după fiinţă. 
Iar acei eretici spuneau că ei în vremea rugăciunii 
văd fiinţa lui Dumnezeu. 

Slava fiinţei lui Dumnezeu reflecta raze şi se 
lumina ca soarele, pentru că El era însuşi Dum- 
nezeu şi din dumnezeirea Lui slobozea raze ca un 
soare intens dumnezeiesc. Ceea ce se vedea pe 
Tabor nu era lumină creată, ci necreată, lumină 
care izvora din dumnezeirea Lui şi era slava fiinţei 
lui Dumnezeu sau lumina slavei lui Dumnezeu. 

Aceasta era deosebirea între schimbarea la 
faţă a Iui Hristos şi cea a sfinţilor Lui, prooroci, 
patriarhi şi cuvioşi de mai târziu. 

Tocmai aceasta a fost lupta cea mare şi înver- 
şunată a Sfanţului Grigorie Sinaitul şi Sfântului 
Grigorie Palama, preaîndumnezeitul la minte, cu 
ereticii Varlaam şi Achindin, balaurii cei din 
Calabria Italiei, care-i învinuiau pe sihastrii din 
Athos că sunt bogomili, care spun că văd o lumină 
în vremea rugăciunii şi că văd fiinţa lui Dumnezeu. 

Dumnezeiescul Grigorie Palama, ale cărei 
Sfinte moaşte, cu toată nevrednicia, le-am sărutat 
acum câţiva ani la Mitropolia din Tesalonic, a fost 
cel mai mare teolog grec din secolul XIV. El a 
întrecut pe toţi cu teologia lui, fiind mai presus de 
apofatismul Sfântului Dionisie. 

Dacă Sfântul Dionisie Areopagitul are cea mai 
înaltă teologie, teologia apofatică sau negativă, 
Sfântul Grigorie Palama a trecut şi peste aceasta. 
El numai cu puţin a întrecut pe dumnezeiescul 
Maxim Mărturisitorul, prea îndumnezeitul Ia 
minte, cel mai mare vârf al teologiei greceşti. 
Sfanţul Grigorie apără pe părinţii din Sfântul 
Munte, pe isihaşti, că nu sunt bogomili, că văd 



14 



NE VORBEŞTE 



PĂRINTELE CLEOPA 



15 



lumină mare în vremea rugăciunii celei gânditoare 
a inimii. 

Ei nu văd fiinţa lui Dumnezeu, ci altceva văd. 
Ce văd? Slava fiinţei Iui Dumnezeu! Citiţi în 
Filocalia VII, care o aveţi, şi vedeţi lupta cea mare 
care a ţinut sute de ani pe tema isihasmului! Să 
vedeţi, lumină era care iradia din Hristos, dar nu 
era fiinţa Lui. Auzi ce spune dumnezeiescul 
părinte Efrem Şirul: „Din tot trupul Său izvora 
raza slavei lui Dumnezeu". 

Deci lumina de pe Tabor nu este fiinţa lui 
Hristos, ci slava fiinţei Lui. Să ştiţi totdeauna, cei 
care sunteţi teologi! Că o să aveţi discuţii cu 
oameni păruţi filosofi ai veacului de acum. 
Niciodată fiinţa lui Dumnezeu nu s-a arătat cuiva, 
ci slava fiinţei lui Dumnezeu. De aceea cântă 
Biserica astăzi: „...arătând ucenicilor Tăi slava Ta 
- cât? nu toată, ci - pe cât li se putea". 

Deci slava fiinţei lui Dumnezeu s-a arătat pe 
Tabor apostolilor. Şi aceasta se poate arăta şi 
sfinţilor în vremea rugăciunii celei gânditoare a 
inimii, celor ce ştiu să se roage cu inima lui 
Dumnezeu. Dar nu este aceasta fiinţa Lui, ci slava 
fiinţei Lui. Să reţineţi! 

Să ştiţi un lucru. Slava fiinţei lui Dumnezeu 
este nedespărţită de fiinţa Lui. După cum la soare 
raza nu se desparte de el, aşa şi slava lui Dumne- 
zeu nu se desparte de fiinţa Lui. Dar nu este însăşi 
fiinţa Lui, ci slava fiinţei Iui Dumnezeu. 

^ Iată ce este, fraţilor, Schimbarea la Faţă a 
Mântuitorului. Cum v-am spus la început, nu s-a 
făcut luminarea dinafară, ci dinăuntru, adică Hristos 






nu Se luminează de altcineva, ca să strălucească 
ca luna, ci invers. La Hristos, lumina care se 
vedea în Tabor nu era ca la sfinţii care se 
schimbau la faţă. 

Aşa să înţelegeţi lumina de pe Tabor, aşa să 
înţelegeţi lumina pe care o pot vedea sfinţii într-o 
mare şi înaltă rugăciune a inimii. 

Tot omul este dator să se schimbe la faţă. Dar 
cum se poate schimba la faţă? Dacă ieri a fost 
desfrânat şi s-a mărturisit, să nu mai fie! Dacă a 
fost hoţ, să lase hoţia! Dacă a fost înjurător sau 
beţiv, să lase beţia şi înjuratul sau fumatul, să lase 
răutăţile, să le mărturisească, să le plângă toată 
viaţa, să facă canonul; şi aşa se schimbă omul, nu 
la faţa cea din afară, ci la cea dinlăuntru, a 
sufletului. 

Şi atunci, aşezarea omului care a fost înainte 
de păcat, cu aceea care este când intră în fericire şi 
in treptele duhovniceşti ale desăvârşirii, nu mai 
seamănă. 

Ieri era ca un drac, slujind păcatului, şi astăzi, 
dacă s-a pocăit, şi-a îndreptat viaţa şi s-a sfinţit, se 
face lumină şi are lumină duhovnicească într-însul 
şi merge din putere în putere, dintr-o desăvârşire 
în alta, pe cele trei trepte ale urcuşului duhovni- 
cesc, care sunt: 

- Nepătimirea raţională a sufletului sau 
făptuirea morală; 

Slobozenia duhovnicească a sufletului 
raţional, care-şi retrage mintea sa din simţire şi o 
leagă cu Dumnezeu prin contemplaţia naturală în 
duh, şi 






16 



NE VORBEŞTE 



PĂRINTELE CLEOPA 



17 



- Odihna duhovnicească a sufletului raţional, 
(sâmbetele sâmbetelor), care-şi retrage mintea sa 
chiar de la toate contemplaţiile naturale în duh, de 
la cugetările cele mai înalte din zidiri şi o leagă cu 
totul de Dumnezeu în extazul iubirii. Amin. 



PATIMA DOMNULUI 

Eu vorbesc şi la mulţi şi la puţini. Şi dacă 
atunci când vorbesc, o sută se vor întoarce la 
pocăinţă, plată însutită voi avea! Dacă şaizeci sau 
treizeci se vor întoarce, cum spune Evanghelia, 
mare plată voi avea! Iar dacă, din cei puţini care 
sunt în biserică, numai unul se va întoarce la 
Dumnezeu, şi aceasta este mare plată, că un singur 

suflet îi mai scump decât toată lumea, decât tot ce 
există sub cer. 

Deci tocmai aceasta m-a îndemnat la aceşti 
puţini, care au venit cu multă osteneală, având în 
vedere ploile şi glodul, dealurile de urcat şi 
muntele, au răzbătut cu toată tăria să ajungă până 
aici, mai mare plată au aceştia decât atunci când 
vine cineva numai când e vreme bună. 

Cu cât o faptă bună se face mai cu osteneală, 
cu atât mai mare plată are de la Dumnezeu. Fapta 
bună care se face cu mai puţină osteneală, mai 
puţină plată are, iar care o faci mai cu greutate, cu 
mai multă osteneală, mai mare plată are de la 
Preasfântul Dumnezeu. 

Cu opt zile mai înainte de a se sui pe Muntele 
Tabor, când Petru 1-a mărturisit pe Mântuitorul, 






zicând: Tu eşti cu adevărat Hristosul, Fiul lui 
Dumnezeu Celui viu (Matei 16, 16), Mântuitorul 
l-a lăudat foarte pe Petru pentru această mărtu- 
risire, aşa de adevărată şi dogmatică, şi i-a zis: 
Fericit eşti, Simone, fiul lui Ionă, că nu trup şi 
sânge [i-au descoperit (ie aceasta... Şi Eu îţi zic 
ţie, că tu eşti Petru, adică piatra credinţei (Chifa), 
că Simon îl chema, şi pe această piatră voi zidi 
liiserica Mea şi porţile iadului nu o vor birui 
(Matei 16, 17-18). 

Aici ne arată că pe dreapta credinţă a lui Petru 
şi a tuturor care vor crede ca el, se va întemeia 
Biserica lui Hristos, iar porţile iadului, cum arată 
Sfanţul Atanasie, care sunt gurile sectarilor şi ale 
ereticilor care hulesc adevărul Bisericii, nu o vor 
birui. 

Să nu vorbiţi de rău Biserica, că este înteme- 
iată pe piatra cea din capul unghiului, care este 
Iisus Hristos. 

Dar tot atunci, cu opt zile înainte de 
Schimbarea la Faţă, Petru, fiind lăudat aşa de tare 
pentru dreapta lui credinţă, primeşte şi o ocară de 
la Hristos. Că Mântuitorul începe să predice 
despre patima Lui, de suferinţele Lui pe care avea 
să le sufere în Ierusalim, şi zice: Iată, ne suim în 
Ierusalim şi Fiul Omului se va da în mâinile 
oamenilor păcătoşi; şi-L vor batjocori pe El, şi-L 
vor bate, şi-L vor scuipa, şi-L vor răni, şi-L vor 
răstigni, şi-L vor omorî pe El, iar a treia zi va 
învia (Matei 16, 21; 20, 18). 

Petru, care îl iubea foarte mult pe Mântuito- 
rul, căuta să-1 oprească, să nu meargă la răstignire: 

Doamne, să nu-ţifie Ţie una ca asta! (Matei 16, 22). 
„Cruţă-Te pe Tine, Doamne! Nu Te sui în Ierusa- 
lim! Stai aici, nu cumva să mori!" 

Atunci Mântuitorul se întoarce la Petru şi-i 
spune cu mânie: înapoia Mea, satano, că nu 
cugeti cele ce sunt ale lui Dumnezeu, ci cele ce 
sunt ale oamenilor! (Matei 16, 23). Iar pe Petru îl 
numeşte satana, căci cuvântul satana înseamnă 
potrivnic, că i se împotrivea lui Hristos să nu 
împlinească planul mântuirii neamului omenesc, 
să nu meargă la moarte. în felul ăsta îl numeşte 
„satana". Adică „tu Mă opreşti să merg la moarte? 
Dacă nu mă duc Eu la moarte, nu se mântuieşte tot 
neamul lui Adam care stă în iad de 5508 ani. Dacă 
nu voi merge pe Golgota întâi ca să sufăr până la 
moarte şi moarte de cruce, tot neamul omenesc nu 
poate să fie mântuit; că pentru asta am venit în 
lume, să-Mi vărs sângele şi să mor pentru neamul 
omenesc, din dragostea pe care o am către el. 

Tu vrei să rămân pe Tabor? Dar la Golgota 
cine are să meargă? 

Dacă Eu, Petre, voi rămâne pe Tabor şi nu voi 
duce crucea pe Golgota, proorocia Iui Isaia 
Proorocul, care zice: Dat-am spatele Mele spre 
bătăi şi obrazul Meu spre scuipări şi n-am întors 
faţa Mea de către ruşinea scuipărilor (Isaia 50, 6), 
unde se va împlini? 

Dacă Eu, Petre, voi rămâne pe Tabor, cum se 
va împlini Scriptura, care zice: Şi n-avea El chip 
nici asemănare, om ce ştia să rabde dureri şi plin 
era de răni, şi cu rana Lui noi toţi ne-am 
vindecat? (Isaia 53, 2-5). 

Dacă Eu, Petre, voi rămâne pe Tabor, unde se 
va împlini Scriptura, care zice: Şi cu cei fără de 
lege S-a socotit? (Isaia 53, 12); că 1-a răstignit 
între doi tâlhari. 

Dacă Eu, Petre, voi rămâne pe Tabor, unde se 
va împlini Scriptura, care zice: Vedea-vor pe Care 
L-au împuns^ când mă va împunge cu suliţa în 
coastă, după proorocia lui Zaharia Proorocul, 
(Zaharial2, 10)? 

Dacă Eu, Petre, voi rămâne pe Tabor, 
proorocia lui David Proorocul, care zice: Dat-au 
spre mâncarea Mea fiere şi în setea Mea m-au 
adăpat cu oţet (Psalmi 68, 25), cum se va împlini? 

Dacă Eu, Petre, voi rămâne pe Tabor, Scrip- 
tura care zice: împărţit-au hainele Mele loruşi şi 
pentru cămaşa Mea au aruncat sorţi, (Psalmi 21, 20), 
unde se va împlini? 

Dacă Eu, Petre, voi rămâne pe Tabor şi nu mă 
voi duce să-Mi curgă tot sângele pe Cruce, ca să 
rămână oasele goale, unde va fi proorocia psalmu- 
lui care zice: Numărat-au toate oasele Mele, iar ei 
stăteau şi se uitau la Mine? (Psalmi 21, 19). 

Dacă Eu, Petre, voi rămâne pe Tabor să-Mi 
faci colibă, proorocia care zice: Străpuns-au 
mâinile Mele şi picioarele Mele şi M-au răstignit, 
(Psalmi 21, 18) unde se va împlini? 

Dacă Eu, Petre, voi rămâne pe Tabor, cum se 
va împlini Scriptura, care spune: El a fost pedepsit 
pentru mântuirea noastră şi prin rana Lui, noi toţi 
ne-am vindecat? (Isaia 53, 5). 

Şi dacă Eu voi rămâne pe Tabor, Petre, porţile 
cele de aramă cine le va deschide, pentru că zice 

Scriptura: Ridicaţi, boieri, porţile voastre şi vă 
ridicaţi porţile cele veşnice, ca să intre împăratul 
slavei, şi celelalte (Psalmi 23, 7, 9)". 

Şi aşa, pe Petru îl mustra conştiinţa, căci căuta 
să-L oprească pe Mântuitorul, să nu meargă la 
răstignire. Iar Hristos zice: „Eu vă arăt pe Tabor 
cine sunt Eu, dar mergem dincolo la Golgota pe 
celălalt munte şi acolo voi suferi să împlinesc 
Scriptura, să mă duc întru slava pe care am avut-o 
la Părintele Meu mai înainte de întemeierea lumii 
şi să ridic firea lui Adam de-a dreapta măririi întru 
cele înalte". 

Iar Mântuitorul a binevoit să ia pe cei trei 
apostoli, pe Petru, pe Ioan şi pe Iacov, fratele său, 
şi i-a suit pe vârful Muntelui Tabor. 

Acolo, cei trei apostoli, fiind obosiţi de că- 
lătoria muntelui, au adormit. Prin iconomia lui 
Dumnezeu, trezindu-se ei, Mântuitorul S-a schim- 
bat la faţă înaintea lor şi au văzut că stătea în 
văzduh şi vorbea cu doi mari prooroci, cu Moise 
şi cu Ilie. 

Deci s-a făcut Muntele Taborului, cum spune 
Sfanţul Efrem, chipul Bisericii. Tatăl vorbea din 
cer; Fiul se schimbase la faţă, Duhul Sfânt era 
reprezentat prin chip de nor, Legea Nouă era 
reprezentată prin cei trei apostoli, care stăteau jos 
ameţiţi de lumina dumnezeirii, şi cei doi prooroci, 
Moise şi Ilie, care reprezentau Legea Veche, stă- 
teau în văzduh şi vorbeau cu Dânsul. 

Şi aşa Taborul a luat chipul Bisericii lui Dum- 
nezeu în clipa schimbării la faţă a Mântuitorului 
nostru Iisus Hristos. 

Iată cât de mare taină se arată pe Tabor, ca nu 
mit după aceasta Mântuitorul să meargă în 
Ierusalim, să fie prins, să fie vândut, să fie bătut, 
biciuit şi răstignit şi în cele din urmă să învie din 
morţi. 



CINSTIREA MAICII DOMNULUI 



Dintre toţi sfinţii, pe care trebuie să-i cinstiţi, 
să cinstiţi mai tare pe Maica Domnului! Auziţi 
cum laudă Biserica pe Maica Domnului? Scaun de 
Heruvimi, Fecioara. Aţi auzit axionul Marelui 
Vasile? Aţi auzit „că pântecele tău mai desfătat 
decât cerul s-a lucrat!" Comoara şi vistieria tuturor 
darurilor Duhului Sfânt a fost Maica Domnului! 

Prin Maica Domnului, Dumnezeu S-a pogorât 
până la noi şi firea noastră s-a ridicat până de-a 
■eapta măririi întru cele înalte, până de-a dreapta 

Dumnezeu-Tatăl. Firea cu care este îmbrăcat 
Hristos astăzi, adică firea omenească fără de 
păcat, a luat-o din preacuratele sângiuri ale Maicii 
Domnului. 

Iată, ea este scara lui Iacov pe care, ai văzut, 
se pogorau şi se suiau îngerii lui Dumnezeu, pe 
care a văzut-o Iacov când dormea, când mergea 
spre Laban Sirianul. Că Dumnezeu S-a pogorât pe 
această scară prin întrupare până la noi, S-a 

mat de la Duhul Sfânt şi din preacuratele 
sângiuri ale Fecioarei Măria şi a ridicat firea 
noastră până de-a dreapta măririi întru cele înalte, 

de unde era căzută toată firea lui Adam în fundul 
iadului, cu toţi patriarhii şi proorocii. 

Să aveţi mare evlavie, fraţilor, la Fecioara 
Măria şi fericită este casa şi familia aceea care are 
în casă icoana Maicii Domnului şi în fiecare 
dimineaţă îi citeşte Acatistul şi cinstitul ei Paraclis 
şi toţi ştiu rugăciuni către Maica Domnului. 

Mult pot şi sfinţii lui Dumnezeu, dar nici unul 
cât Maica Domnului. Dacă nu era Maica 
Domnului în ceruri, între Sfânta Treime şi noi, 
lumea asta se pierdea de mult. Ea pururea stă în 
genunchi şi se roagă Preasfintei Treimi. 

Ea este a patra faţă duhovnicească din ceruri, 
întâi este Tatăl, Fiul şi Duhul Sfanţ, adică Sfânta 
Treime, apoi a patra este Maica Domnului. 

Auziţi cum cântă Biserica: Ceea ce eşti mai 
cinstită decât heruvimii şi mai mărită fără de 
asemănare decât serafimii... Aţi auzit? De ce? Ea 
a purtat în pântecele ei pe cel ce a zidit serafimii şi 
heruvimii din nefiinţă. Ea n-a purtat un sfânt în 
pântecele ei, ci pe Fiul lui Dumnezeu, pe Cel ce a 
făcut heruvimii şi serafimii numai cu gândirea, pe 
care L-a purtat în pântecele ei. Şi ea n-are 
împărtăşire de Dumnezeu cu participare, cum au 
heruvimii sau serafimii sau preafericitele tronuri. 

Dumnezeu se odihneşte pe tronuri cu darul, nu 
cu fiinţa. Iar în preacuratele sângiuri, adică în pân- 
tecele Maicii Domnului şi în braţele ei preasfinte. 
Dumnezeu nu se odihneşte cu darul, ci cu fiinţa. 
Toată dumnezeirea S-a unit cu toată omenirea din 
preacuratele sângiuri ale Maicii Domnului ! 

Pentru că Cel ce era în braţele ei nu era numai 
om, era Dumnezeu desăvârşit şi Om desăvârşit. 
De aceea Biserica înţelege că „pântecele tău s-a 
făcut mai desfătat decât cerurile". Dumnezeu nu 
încape în toate cerurile, că nu-L cuprinde nici o 
fiinţă, dar a încăput în pântecele Preacuratei 
Fecioare. 

Ştiţi voi cine-i Maica Domnului? 

Ea este împărăteasa Heruvimilor, împărăteasa 
a toată făptura, cămara întrupării lui Dumnezeu- 
Cuvântul! Uşa Luminii, că lumina cea neapropiată 
gânditoare prin ea a venit în lume; Uşa vieţii, că 
Viaţa Hristos prin ea a intrat; Poarta cea încuiată 
prin care n-a trecut nimeni decât Domnul, cum 
>une Proorocul Iezechiel (cap. 44, 2). Scară către 
', pod către cer; porumbiţa care a încetat pier- 
:ea sau potopul păcatelor, precum porumbiţa lui 
loe a adeverit încetarea potopului. Cădelniţă 
dumnezeiască, că a primit focul dumnezeirii, şi 
Biserică a Preasfântului Duh. 

Cine este Maica Domnului? 

Este Mireasa Tatălui, Maica Cuvântului şi 
Biserica Duhului Sfânt. 

Ştiţi voi cine-i Maica Domnului? 

Când auzi un blestemat de sectar că nu crede 
în Maica Domnului, fugi, că acesta este fiu al 
iadului. Vor vedea în ziua judecăţii ceea ce spune 
la Psalmul 44: De faţă a stătut împărăteasa de-a 
dreapta Ta, îmbrăcată în haină aurită şi prea 
înfrumuseţată (vers. 11). 

Maica lui Dumnezeu, împărăteasa cerului şi a 
pământului, câtă milă are de cei care au crezut în 

ea şi au lăudat-o, şi câtă urgie are să vină peste cei 
care n-au crezut în ea! 

Ce vor face sectele care nu cred în Maica 
Domnului şi popoarele care n-o cinstesc? Când ea 
stă de-a dreapta măririi, stă de-a dreapta Sfintei 
Treimi! Şi câte miliarde de suflete care au credinţă 
şi nădejde în Maica Domnului vor trece uşor 
vămile văzduhului şi din moarte la viaţă, pentru că 
au cinstit-o pe Maica Domnului. Deci, vă rog să 
nu lipsească din casă Acatistul Maicii Domnului, 
Paraclisul şi alte rugăciuni către Maica Domnului! 
Şi la icoana ei să ardă candela permanent. 

Când vezi icoana Maicii Domnului cu Pruncul 
Hristos în braţe, tu ştii ce vezi acolo? Cerul şi 
pământul! Cerul este Hristos, Cel mai presus de 
ceruri; Ziditorul cerului şi al pământului; şi Maica 

Domnului reprezintă pământul, adică toate po- 
poarele de pe faţa pământului, că ea este din 
neamul nostru. Este din seminţie împărătească şi 
arhierească. 

Braţele Maicii Domnului sunt mult mai 
puternice decât umerii heruvimilor şi ale preaferi- 
citelor tronuri. Deci pe cine ţine Fecioara Măria în 
braţe? Voi ştiţi pe cine ţine? Pe Cel ce a făcut 
cerul şi pământul şi toate cele văzute şi nevăzute. 

Ştiţi voi cine este Maica Domnului şi câtă 
cinste, câtă putere şi câtă milă are? Este mama 
noastră, că are milă şi de săraci şi de văduve şi de 
creştini. Pururea se roagă Mântuitorului Hristos 
pentru noi toţi. 

De când i-a spus arhanghelul puterilor cereşti, 
Gavriil, care venise în Nazaret la ea cu crin, cine 

este Cel Care se va naşte, zicându-i: Bucură-te 
ceea ce eşti plina de har, Mărie, Domnul este cu 
tine (Luca 1, 28), ea fiind fecioară, neştiind de 
bărbat, 1-a întrebat pe arhanghel: Cum va fi 
aceasta să nasc, că eu nu ştiu de bărbat? Şi i-a 
spus chipul zămislirii, că prin auz va fi. Duhul 
Sfânt va veni peste tine şi puterea celui Preăinalt 
te va umbri. Pentru aceasta şi Sfântul care se va 
naşte din tine. Fiul lui Dumnezeu se va chema 
(Luca 34, 35). 

Ea s-a umplut de toate darurile Duhului Sfanţ, 
devenind cămară. Dacă un om credincios înţelege 
t ;iinele mari dumnezeieşti, cu atât mai mult Maica 
Domnului. Ea şi-a dat seama că este cămara lui 
Dumnezeu-Cuvântul. Şi gândiţi-vă, când II purta 
în braţe pe Hristos şi-L alăpta, să sugă laptele de 
le ea: „Pe cine m-am învrednicit eu să nasc şi să 
port în braţe?" De aceea ea s-a numit „roabă" 
(Luca 1,38). 

lată cât har avea Maica Domnului! Şi fecioria, 
Că era de neam împărătesc, al lui David, şi 
;irhieresc, al lui Aaron; şi nu făcea nimic dacă nu 
era smerită. Când a văzut ce misiune are ea pe 
pământ, i-a spus îngerului: Iată roaba Domnului, 
fie mie după cuvântul tău! S-a numit „roabă". 

Dar a proorocit, când s-a dus ea la Ierusalim: 
Iată, de acum mă vor ferici toate neamurile! 
( I uca 1, 48). Ea îşi dădea seama. A devenit maică 
«lupă trup a lui Dumnezeu-Cuvântul. „Toate 
popoarele şi îngerii şi heruvimii, toate mă vor 
slăvi de-acum. Aşa a voit Dumnezeu să mă aleagă 
din toate fecioarele de pe faţa pământului". 

Şi atunci, cum spune istoria, când Mântuitorul 
era mic, ea îl alăpta, îl punea într-o faşă curată, 
albă, şi începea a face sute de metanii la El şi-I 
săruta picioruţele. Că ea îşi dădea seama: „Acesta 
pe care îl vezi prunc, este Dumnezeu cel mai 
înainte de veci", cum cântă Biserica: Fecioara 
astăzi pe Cel mai presus de fiinţă naşte şi 
pământul peştera Celui neapropiat aduce. îngerii 
cu păstorii slavoslovesc şi magii cu steaua 
călătoresc, că pentru noi S-a născut Prunc tânăr, 
Dumnezeu cel mai înainte de veci. îşi dădea seama 
pe cine naşte şi pe cine poartă în braţe. 



CELE 14 REGULI 
PENTRU MERGEREA LA BISERICĂ 

Fraţilor, trebuie să ştiţi că un creştin care 
merge la biserică are 14 reguli canonice de bună 
cuviinţă, dacă vrea să-i folosească mersul la sfânta 
biserică. Dacă nu le împlineşte, se duce la biserică 
spre osândă. 

Am să vă spun regulile de bună cuviinţă 
pentru un creştin care merge la sfânta biserică. 

Dacă vreţi să fiţi fii cu adevărat ai Bisericii lui 
Hristos celei dreptmăritoare, care ne naşte pe noi 
prin apă şi prin Duh la Botez, de aproape 2000 de 
ani, în Biserica lui Hristos, care este stâlp şi 
întărire a adevărului, să ştiţi regulile de mergere la 
biserică, după cum urmează: 

1. Prima condiţie canonică pentru a merge 
la Sfânta Biserică este să te ierţi cu toţi. Dacă 





merge mama la biserică, sau tata, să zică: „Ierta- 
ţi-mă, măi băieţi! Iartă-mă, soţie!" 

2. A doua condiţie canonică. Când mergi la 
Biserică să duci un mic dar din casa ta. Măcar o 
lumânărică, măcar un bănuţ, o prescură, un pahar 
de vin, ce poţi. Că prin acel mic dar pe care-1 duci 
tu la biserică se binecuvintează toată averea ta, 
căci îl dai jertfa lui Dumnezeu. 

3. A treia condiţie canonică. La biserică este 
bine să mergi mai de dimineaţă, ca să poţi apuca 
Evanghelia învierii de dimineaţă şi Slavoslovia. Şi 
totodată, dacă te duci mai devreme, te poţi închina 
liniştit, nu-i lume multă la biserică, te duci la locul 
tău fără să deranjezi slujba. 

4. A patra condiţie canonică. Totdeauna 
bărbaţii în biserică trebuie să stea în partea 
dreaptă, iar femeile în partea stângă. Şi în ordinea 
aceasta trebuie să stea în biserică: bărbaţii bătrâni 
în frunte, cei mai puţin cărunţi Ia spate, cei mai 
tineri în spatele lor, flăcăii şi băieţii tot aşa. La fel 
şi femeile. Iar între bărbaţi şi femei, să lăsaţi o 
cărare în biserică, ca să meargă cine vine să se 
închine şi să ducă darul la Sfanţul Altar. 

5. A cincea condiţie canonică este să nu 
vorbiţi în biserică, că este mare păcat. Dacă este 
marc nevoie să vorbeşti, vorbeşte în şoaptă sau 
prin semne. 

6. A şasea condiţie canonică. Dacă mergi la 
biserică, să nu ieşi până nu se termină slujba. 
Numai, Doamne fereşte, dacă eşti bolnav sau dacă 
pă{eşti ceva. Dar altfel să nu ieşi, că, dacă ieşi 
înainte de terminarea Liturghiei, eşti asemenea cu 

Iuda, care a ieşit de la Cina de Taină, unde erau la 
masă Mântuitorul cu Apostolii şi s-a dus şi L-a 
vândut pe Hristos. Aşa arată Sfanţul Ioan Gură de 
Aur. 

7. A şaptea condiţie canonică pentru cei ce 
merg la biserică. Când vă închinaţi la sfintele 
icoane, să nu sărutaţi sfinţii pe faţă, că-i păcat. 
Nu-i voie. Dacă sfanţul este pictat în picioare, îi 
săruţi picioarele; dacă este pictat pe jumătate, îl 
săruţi la partea de jos. 

8. A opta condiţie canonică. Să ştiţi că după 
ce dă preotul binecuvântare de Sfânta Liturghie, 
nimeni nu mai are voie să se închine în biserică 
sau să mai ducă daruri !a altar, că este mare păcat. 

Când auzi că zice preotul: „Binecuvântată este 
împărăţia Tatălui şi a Fiului şi a Sfântului Duh, 
totdeauna, acum şi pururea şi în vecii vecilor", 
este gata! De atunci fiecare stă la locul lui liniştit, 
nu se mai duce să se închine. Chiar de-ai venit cu 
un dar în biserică, cu lumânare şi cu prescură, le 
dai Ia urmă. 

Că din timpul acela preotul intră în Sfânta 
Liturghie şi nu mai are timp să ia darul. Că dacă te 
duci şi el se opreşte de la Liturghie, îi rămân o 
mulţime de rugăciuni şi are păcat. Deci darurile se 
dau la biserică până se dă binecuvântarea de 
Liturghie. 

De atunci înainte nu mai este voie nici să te 
închini, pentru că îi tulburi pe cei care vor să 
asculte Sfânta Liturghie. 

9. A noua condiţie canonică. Creştinii trebuie 
să stea în genunchi când se sfinţesc preacuratele 

aruri, când se cântă: „Pe Tine Te lăudăm, pe Tine 
bine Te cuvântăm...!" Alţii stau în genunchi şi la 

vanghelie. Nu-i o greşeală. La Axionul Maicii 

omnului şi la Tatăl nostru, atunci se stă. Şi după 
ce se zice Simbolul Credinţei se face sărutarea 

âcii. Aşa se făcea înainte în unele biserici. Acum 

a uitat. 
Cei ce au dezlegare şi vor să se împărtăşească 
cu Preacuratele Taine, trebuie să-şi ceară iertare 
de la toţi, de la cei mai bătrâni până la cei mai 
tineri. Dacă sunt bărbaţi, se duc la cei mai bătrâni 
oameni din frunte. Şi de la care au avut vreo supă- 
rare, Doamne fereşte, să ceară iertare: „Iartă-mă, 
frate! Iartă-mă, cumătre sau vecine!" 

La fel şi femeile să se ducă la cele mai bătrâne 
ţi să ia iertare, să le sărute mâna, iar acelea să le 
Bănite pe frunte. Această rânduială se face înainte 
de a merge la Sfânta împărtăşanie. Şi apoi iei o 
lumânărică aprinsă şi la iconostas o dai în mâna 
paraclisierului; nu mergi cu ea înaintea preotului, 
tn faţa Sfântului Potir. 

Pentru că în faţa Sfântului Potir, când mergeţi, 
\\u aveţi voie să fiţi cu lumânarea aprinsă, nici să 
mai faceţi Sfânta Cruce, că-i mare primejdie. 
Mulţi, făcând cruce, s-a întâmplat că au lovit 
Sfântul Potir, pe preot, şi au vărsat Sfintele. S-a 
întâmplat în multe biserici. 

Eu am păţit-o. A venit unul de la Sasca Mare 
la împărtăşanie; eram stareţ la Mănăstirea Slatina, 
*i m-a lovit peste Sfântul Potir şi, dacă nu-1 
fineam, îl zvârlea în mijlocul bisericii. Şi tot mi-a 



30 



NE VORBEŞTE 



PĂRINTELE CLEOPA 



31 



vărsat din Sfintele Taine. Am avut de făcut canon 
şi rânduială. 

Un băietan, când şi-a făcut cruce, a dat peste 
Sfântul Potir. Şi dacă nu-1 ţineam strâns mi-1 vărsa 
tot şi nu mai puteam să fiu preot din cauza asta. A 
încremenit şi el. Şi doar le-am spus, că erau sute 
de oameni cu lumânări aprinse: „Nu mai faceţi 
cruce când ajungeţi în faţa Sfântului Potir, şi 
lumânările lăsaţi-le colo la iconostas!" 

Când mergi în faţa Sfanţului Potir pui mâinile 
cruciş pe piept. Şi atunci preotul ia cu linguriţa 
Preasfintele şi Preacuratele Taine şi ţi le dă să le 
mănânci. 

10. A zecea condiţie canonică. După ce-ai 
primit Preacuratele Taine ale lui Iisus Hristos, 
treci la uşa diaconească, ca acolo să-ţi dea anaforă 
şi un păhăruţ de vin. Apoi treceţi la strană sau în 
pridvor, să vă citiţi molitfele sau rugăciunea de 
mulţumire după Sfânta împărtăşanie. 

Trebuie să ştiţi că nimeni nu are voie să se 
împărtăşească dacă nu şi-a citit rugăciunile de 
împărtăşire (molitfele). Apoi, cele de mulţumire. 
Cel ce s-a împărtăşit nu mai are voie să sărute 
mâna preotului. Până nu stai la masă nu mai ai 
voie să săruţi nici sfintele icoane, nimic; că ai 
primit pe Hristos atunci. După masă poţi să săruţi 
mâna şi sfintele icoane. 

După împărtăşanie n-ai voie să scuipi trei zile 
şi trei nopţi. Aşa-i după rânduială canonică. Dar 
măcar până a doua zi; măcar 24 de ore să ţineţi 
minte. Dar trei zile arată cartea. Aşa este după 
Sfânta împărtăşanie. 



Cei căsătoriţi, care vor să se împărtăşească cu 
Preacuratele Taine, trebuie să păzească curăţia în 
familie măcar trei zile, iar după ce s-au împărtăşit 
să ţină măcar două zile. Iar în posturi trebuie să 

I trăiască toate zilele în curăţie. 
11. A unsprezecea condiţie canonică. Cel ce 
a venit la biserică dintr-o familie, se cheamă apos- 
tolul familiei. El trebuie să ia sfânta anaforă 
pentru toţi cei de acasă. 
Cei de acasă n-au voie, Doamne fereşte, în 
Duminici şi sărbători, să mănânce ceva până nu 
vine cei de la sfânta biserică, să le aducă sfânta 
anaforă, să se împărtăşească cu sfânta anaforă în 
locul Preacuratelor Taine. Că sfânta anaforă pe 
greceşte se cheamă antidoron, adică contra chip, 
ţine locul Preacuratelor Taine pentru cei ce nu pot 

să se împărtăşească. 

Duminica şi în sărbători, în timpul Sfintei 
Liturghii, n-ai voie să faci mâncare, că este mare 
păcat. Fă mâncarea de sâmbătă seara şi pune-o 
undeva la rece, că aveţi acum frigidere, şi o 
încălzeşti când veniţi de la biserică. în caz de 
mare nevoie, după ce ieşi de la Sfânta Liturghie, 
ai voie să faci mâncare. Dar în timpul Sfintei 
Liturghii, când preotul leagă cerul cu pământul şi 
scoate părticele pentru milioane de suflete, tu să 
nu te apuci atunci să faci mâncare, că-i mare 
păcat! 

Aşa a fost la strămoşii noştri. întrebaţi bătrâ- 
nii, că aşa ţineau înainte! Nu se făcea mâncare 
Duminica. Este mare păcat. Nu-i voie să faci focul 
şi să faci mâncare când preotul face dumnezeiasca 

Liturghie pentru atâtea milioane de creştini, unde 
mijloceşte iertarea atâtor suflete, şi pentru cei din 
iad şi pentru cei din ceruri şi pentru cei de pe 
pământ. 

12. A douăsprezecea condiţie canonică. Cel 
ce a fost la sfânta biserică, când a zis preotul: „Cu 
pace să ieşim! Intru numele Domnului" şi a făcut 
otpustul, adică sfârşitul Liturghiei, face trei închi- 
năciuni în mijlocul bisericii şi merge acasă. 

De la biserică să nu se oprească până la uşa 
Iui. Nu cumva să-1 ducă diavolul de la biserică la 
crâşmă sau la joc, că atunci e vai de el. A început 
cu Dumnezeu şi termină cu diavolul. Că aşa face 
vrăjmaşul: „Da, să mă duc pe la cutare cumătru; 
da' să mă duc până la cutare; da' să merg oleacă la 
crâşmă!" 

Bucuria diavolului că te-a scos din raiul lui 
Dumnezeu şi te duce în iad, căci crâşma este gura 
iadului. Aşa o numesc toţi Sfinţii Părinţi. 

Dracul, când ai intrat în crâşmă, îţi bate trei 
cuie. Primul cui, când ai pus piciorul pe pragul 
crâşmei; al doilea, când ai stat pe scaun la masă, 
în crâşmă; şi al treilea, când ai luat primul pahar. 
Pe urmă eşti al lui; te ţine el acolo, nu scapi 
degrabă. Ţi-a bătut trei cuie. 

Deci de la uşa bisericii du-te direct acasă! 

13. A treisprezecea condiţie canonică. Când 
mergi acasă, zi o rugăciune la sfintele icoane şi 
când toţi stau la masă, tu să le povesteşti ce ţi-a 
rămas şi ţie în cap de la biserică. „Uite, a fost 
Apostolul cutare, Evanghelia cutare; preotul a ţinut 
predica cutare; uite aşa a cântat dascălul, aşa 



frumos a fost!", ca să audă şi cei ce n-au putut 
merge la biserică din motive binecuvântate. 

14. A paisprezecea condiţie canonică. După 
ce ai stat şi tu la masă, să te odihneşti două ore. 
Apoi trebuie să te duci, în Duminici şi sărbători, să 
faci vizite şi să cercetezi pe cei bolnavi şi săraci. 

Dacă ştii un bătrân bolnav sau o femeie 
bolnavă sau un copil, sau cineva care zace de 
mulţi ani, du-te şi-1 cercetează, că auzi ce spune 
Hristos în ziua Judecăţii: Bolnav am fost şi nu 
m-aţi cercetat (Matei 25, 36). 

Dacă nu poţi duce un dar cât de mic la cel 
bolnav, du-te şi-i spune un cuvânt de mângâiere: 
„Rabdă, frate! Roagă-te lui Dumnezeu, că te 
iubeşte! Dumnezeu, pe care-L iubeşte, îl ceartă. Şi 
dacă ai să rabzi în lumea asta, n-ai să mai rabzi 
dincolo. Aşa a răbdat Iov, aşa a răbdat Lazăr!" 

Deci regula a paisprezecea este să cercetăm pe 
bătrâni şi pe cei bolnavi în Duminici şi sărbători. 

Acestea sunt pe scurt cele paisprezece reguli 
de bună cuviinţă pentru creştinii care merg Ia 
sfânta biserică în Duminici şi în sărbători. 



CUM ÎNŞEALĂ DIAVOLUL PE OM 

în cele ce urmează vom vorbi despre sfatul 
dracilor, cum îi învaţă dracii pe oameni să amâne 
pocăinţa. 

Era un călugăr pustnic, ascet mare în pustie în 
părţile Alexandriei, cu numele Ilarion, mare 
sihastru. Avea aproape o sută de ani. 

S-a rugat lui Dumnezeu câţiva ani de zile: 
„Doamne, să-mi arăţi mie care este sfatul dracilor 
cu care ei câştigă cele mai multe suflete pentru 
împărăţia iadului! Care-i meşteşugul lor şi metoda 
de a-i întoarce pe oameni de la calea cea bună, 
pentru a-i face robi păcatului şi a-i duce în iad. 
Cum câştigă ei mai multe suflete pentru iad, decât 
îngerii păzitori pentru împărăţia cerului?" S-a 
rugat părintele un an, doi, trei şi nu i-a răspuns 
Dumnezeu. 

Intr-o noapte, stând el la rugăciune, în puterea 

nopţii fiind, afară era lună ca ziua, aude un glas: 

„Avva* Ilarioane!" „Ce este, Doamne?" „Ia Sfânta 

Cruce în mână, ia toiagul tău, fa semnul Sfintei 

Cruci, ieşi din chilie şi mergi până în poiana din 

apropiere şi, când vei ajunge în poiană, stai lângă 

un copac, acolo. Dar să nu te temi de ce vei vedea! 

Stai acolo şi uită-te în mijlocul poienii până voi 
veni". 

El, când a auzit că 1-a învăţat să se înarmeze 
cu semnul Sfintei Cruci, a cunoscut că este de la 
Dumnezeu chemarea. S-a dus bătrânul, zicând în 
minte rugăciuni, şi a ajuns în poiană. Era linişte 
mare; nu bătea vântul în noaptea aceea. Numai 
luna şi stelele se vedeau. S-a dus bătrânul călugăr 
lângă un copac şi stătea luând aminte. 

Deodată vede că în mijlocul poienii apare un 
jilţ, un tron împărătesc. Parcă era de fulgere, ca 
para focului. întâi scaunul a apărut şi s-a 
minunat. După aceea vede că vine satana şi se 
aşază pe scaun. Avea umerii ca nicovala. Pielea 

Avva - părinte 

lui era ca cerneala, cu peri ca de urs, cu gheare 
ternice. Avea o coroană făcută numai din 
şerpi, şi ţinea în mână un toiag în chip de balaur. 

Când 1-a văzut, s-a însemnat cu semnul Sfintei 
Cruci. Satana s-a aşezat pe scaunul acela şi a bătut 
de trei ori din palme. Când a bătut, s-a umplut 
văzduhul de cete drăceşti. Polcuri de draci, mii şi 
milioane. Unii, care păreau să fie din cei mai mari, 
boieri de-ai iadului, stăteau aproape de el. Alţii, 
deasupra pădurii şi alţii, prin văzduh; cât vedeai, 
numai cete drăceşti. 

Când a văzut călugărul atâta amar de iad acolo 
şi atâţia diavoli, şi-a adus aminte de cuvântul din 
chilie care i-a zis „să nu te temi", s-a înarmat cu 
semnul Sfintei Cruci şi stătea atent. 

Atunci, după ce s-au adunat cât nisipul mării, 
în toate părţile nu se vedeau decât cete de diavoli, 
s-a sculat satana în picioare şi a zis: 

- V-am adunat în noaptea asta, în miezul 
nopţii aici, că vreau să fac un examen cu voi. 
Trebuie să daţi un examen greu. Ştiţi voi de ce 
v-am chemat? 

Şi a zis unul: 

- Stăpâne, nu ştim! 

- Iată de ce v-am chemat aici. Să iasă la raport 
fiecare din voi, care ştie cel mai bun meşteşug de 
a înşela oamenii şi a-i aduce Ia împărăţia mea. Şi 
să-mi arate cum înşeală el lumea şi cum îl pros- 
teşte pe om şi-1 înşeală de-1 aduce la munca cea 
veşnică şi la împărăţia noastră. Care-i metoda, 
care-i meşteşugul vostru, că voi în toată lumea 
această treabă aveţi, să înşelaţi sufletele oamenilor? 

Să vă văd cât de iscusiţi sunteţi voi în a înşela 
sufletele oamenilor! 

Cel ce mă loveşte în gândire, dacă are să-mi 
spună un sfat cum înşeală lumea aşa cum gândesc 
eu, iată îi voi da să conducă trei minute iadul, îl 
voi pune împărat trei minute în locul meu, şi-1 voi 
face mare general peste ceilalţi. 

Atunci a ieşit unul din mulţime, cu numele 
Aghiuţă, şi a zis: 

- Să trăieşti, întunecimea ta! Am venit să dau 
raport cum înşel eu pe oameni! 

- Ei, să vedem! 

- Eu, zice el, îi spun omului aşa: „Măi omule, 
mai du-te la biserică, mai posteşte, mai roagă-te, 
mai fa chiar şi milostenie, şi alte fapte bune. Măi, 
dar nici cu dracul nu te strica! Mai du-te la 
restaurant, mai mergi la crâşmă, la jocuri, la 
petreceri, la jocuri de noroc, ca şi cu lumea asta să 
te mai veseleşti!" 

Cu această metodă am înşelat pe foarte mulţi. 
Le dau în gând, că altă putere n-am! Din iad altă 
putere nu ni s-a dat nouă. îngerii din rai au putere 
de la Dumnezeu numai să-i dea în gând omului să 
facă bine. Noi avem putere numai să-i dăm în 
gând omului să facă rău. Dar ca să-1 silim, nu 
putem, că omul are de sine stăpânirea lui dată de 
Dumnezeu. Nu putem cu sila să-1 facem să 
păcătuiască; numai dacă-i prost şi ne ascultă ce-i 
dăm în gând. 

Şi aşa am amăgit pe foarte mulţi. Când ies de 
la biserică, unii se opresc la cârciumă. Acolo 
fiecare se întâlneşte cu neamuri, cu prieteni. Mai 

ia o ţuică, mai ia un pahar; unul mai ia o ţigară, 
mai vine un lăutar să-i mai cânte. Din cauza asta 
omul s-a împiedicat, nu i-a mai folosit nimic că a 
fost dimineaţă la biserică, căci seara s-a întors de 
la slujba noastră. Şi tot aşa fac cu fiecare. 
Şi a întrebat satana: 

- Pe mulţi ai înşelat? 

- Să trăieşti, întunecimea ta, pe mulţi! 

- Ai înşelat pe cei mai proşti decât tine, dar 
n-ai făcut nici o ispravă. 

- De ce, întunecimea ta? 

- Tu îi spui omului să mai meargă şi la 
biserică, să mai meargă şi la cârciumă, să meargă 
şi la petreceri, să meargă şi la locuri sfinte, să mai 
citească, să se mai roage, pe urmă să meargă la 
distracţii nepermise, dar Hristos îi spune în 
Evanghelie: Nimeni nu poate sluji la doi domni! 

adică şi mie şi Lui. 

L-ai îndemnat tu, poate omul n-a fost pregătit 
sufleteşte şi se duce de câteva ori, dar după o 
vreme vine îngerul şi-i dă în gând: „Măi omule, 
nu poţi umbla pe două cărări; ori cu dracul, ori cu 
Dumnezeu". Şi omul, fiind certat de frica lui 
Dumnezeu, se lasă. „Măi, mă ţin de una, că nu 
este mântuire umblând pe două căi!" 

- Ai păţit aşa? 

- Am păţit şi aşa! 

- Vezi! Ţi-am spus eu că tu ai înşelat pe cei 
mai proşti decât tine. Deci să ştii că n-ai răspuns 

bine. 

Şi a chemat pe un comandant, de acei mari, un 

căpitan şi i-a zis: 

- Ia-1 în spate, du-1 în adunare şi dă-i zece 
toiege la spinare şi să-1 trimiţi în fundul iadului 
că-i prost! 

L-a bătut, în loc să-i mulţumească! Nu i-a 
plăcut sfatul Iui. Căuta altul mai bun. 
Iese altul la raport: 

- Să trăieşti, întunecimea ta! Dacă nu te-oi 
mulţumi eu, altul nu te mulţumeşte. 

- Să te văd, viteazule! Cum te cheamă? 

- Scărăbuţă mă cheamă. 

- Cum înşeli tu pe oameni? 

- Iată cum, măria ta. Eu îi spun omului aşa: 
Măi omule, nu este Dumnezeu, nu este drac, nu 
este înger, nu este iad, nu este rai, nu este muncă 
veşnică, nu este slavă veşnică, totul este aici în 
lumea asta! Dacă ai ce mânca şi ce bea şi ai femei 
şi bani mulţi, dacă ai cinste de la oameni, casă şi 
bogăţii multe, aici este raiul. Şi dacă n-ai, aici este 
iadul. Deci atâta-i, cât îi omul pe lumea asta. 

- Şi ai înşelat mulţi? 

- Mulţi am înşelat! 

- Şi tu ai înşelat pe cei mai proşti decât tine. 
Ştiu eu că ai înşelat, dar pe cei proşti, că pe cei ce 
ştiu Scripturile nu poţi să-i înşeli. Pentru că 
Scriptura îi spune omului că este Dumnezeu, că 
este drac, că este înger, este iad, este rai, este 
muncă veşnică, este slavă veşnică, este pedeapsă 
pentru păcat, este răsplată pentru fapta bună în 
ceruri. Scriptura este plină de acest fel de învăţă- 
turi şi cei care o citesc, nu te cred pe tine. 

Ba şi mai mult. Dumnezeu, când l-a sădit pe 
om a pus în sufletul şi trupul lui simţirea de 



r Dumnezeu. Cât de păgân ar fi cineva, simte că 
este o putere nevăzută în sufletul lui şi aceasta 
este conştiinţa. Conştiinţa îl mustră când face rău 
şi-1 bucură când face bine. Şi glasul conştiinţei nu 
poate fî un reflex al materiei, ceva material, că-i 
de natură nevăzută. 

Conştiinţa este glasul lui Dumnezeu în om şi, 
îndată ce a greşit, îl mustră: „De ce ai făcut aşa?" 
Poate să nu-I mustre nimeni. Poate să nu-1 vadă 
nimeni când face păcatul. Oricând greşeşte, această 
lege pusă de Dumnezeu lui Adam întâi, numită şi 
legea firii sau a conştiinţei, îl mustră imediat. 

Uneori aşa de tare îl mustră, dacă este păcatul 
mare, încât îl dă aproape în deznădejde. Se 
împlineşte atunci cuvântul care spune în psalmi: 
întru mustrări pentru fărădelege ai pedepsit pe 
om şi ai subţiat ca pânza de păianjen sufletul său 
(Psalm 38, 14-15). Adică se subţie nădejdea ca 
pânza unui păianjen şi, de mare mustrare de cuget, 
mai că-şi pierde nădejdea. 

Conştiinţa, dacă se pătează cu multe păcate, 
aşa de tare îl mustră pe om uneori, că se face lui 
această mustrare chinuirea chinuirilor. Din cauza 
conştiinţei nici nu poate mânca bine, nici nu mai 
poate dormi, nici pace nu mai are, nici nu se poate 
ruga. Conştiinţa roade, roade ca şi cariul în lemn. 
„De ce ai făcut şi de ce ai mâniat pe Dumnezeu cu 
asemenea păcate?" 

Deci, degeaba îi spui tu că nu-i Dumnezeu, 

căci conştiinţa îi spune şi, după conştiinţă, îi spune 

şi Scriptura. Tu zici că-1 înveţi pe om că nu-i 

lumnezeu, că nu-i drac, că nu-i înger, că nu-i iad, 

că nu-i rai, dar conştiinţa îi spune că este şi 
Scriptura este plină de mărturii din care se arată că 
există Dumnezeu, că este înger, este muncă 
veşnică, este slavă veşnică. Deci şi tu - i-a zis 
satana la acel cu raportul, care se lăuda că prin 
acest sfat înşeală multă lume - eşti prost şi nu 
aduci mare aport pentru împărăţia iadului; nu 
aduci mare folos! 

Aşa a păţit şi acest drac care a venit cu al 
doilea raport înaintea satanei, cum a păţit şi cel 
dintâi care se lăuda că a făcut mare ispravă. Adică 
în loc să-1 laude, să-1 facă mai mare peste multe 
cete de draci, 1-a bătut şi cu ruşine 1-a trimis în 
fundul iadului, că-i prost şi nu ştie să înşele pe 
oameni. 

A înşelat, dar a înşelat prea puţin şi prea 
puţine suflete a dus la iad! A păţit şi acest diavol 
ca şi cel dintâi care învăţa pe om să meargă şi la 
biserică şi la crâşmă şi să facă şi de-ale lui 
Dumnezeu şi de-ale satanei. Deci şi acesta a ieşit 
rău. 

Şi acum dintre cetele dracilor care erau de faţă 
a chemat pe altul la raport. Şi era o tăcere între 
polcurile dracilor, că erau milioane de demoni în 
jurul pădurii şi a poienii aceleia, şi nu ieşea nici 
unul, că se temeau că vor păţi ce au păţit ceilalţi, 
că, în Ioc de laudă, îi bate şi îi trimite în fundul 
iadului. 

Satana stătea pe scaun şi aştepta să mai iasă 
vreo unul la raport, zicând: 

- Dacă cel ce iese a treia oară, mă loveşte în 
gândire, adică îmi spune un plan de-a câştiga 



- 

suflete pentru împărăţia iadului, mai bun decât al 
celor doi care mi-au dat raportul mai înainte, 
atunci eu pe acela îl voi face general peste multe 
oştiri drăceşti şi-1 voi pune să stea pe scaunul meu 
de împărat al iadului trei minute. 

După ce-a zis satana aşa, din polcurile cele 
nenumărate de draci n-a vrut să mai iasă nimeni, 
pentru că se temeau să nu păţească ce au păţit 
ceilalţi doi, care au raportat mai înainte şi nu i-a 
plăcut lui. 

Totuşi după un timp iese unul ghebos, cu 
patru rânduri de coarne, un picior de raţă, unul era 
de cal. Avea semnele iadului pe fruntea lui, coada 
era lungă, de nu ştiu câţi metri în urmă. Şi când a 
ieşit, s-a dus înaintea satanei, cum stătea pe scaun 
acolo în mijlocul poienii, şi i-a spus: 

- Să trăieşti, întunecimea ta! 
Satana îl întreabă: 

- Cum te cheamă? 

- Sarsailă, mă cheamă! 

- Ehei, te văd bătrân şi grebănos. Mi se pare 
că ştii tu ceva meşteşuguri de a înşela suflete, să le 
aduci la împărăţia mea. 

Sarsailă a spus: 

- Nici întunecimea ta nu ştii ce ştiu eu! 

- Să te văd! Mi se pare că eşti mare meşter 
de-a câştiga suflete. 

- Nici tu nu ştii ce ştiu eu! Eu am un 
meşteşug, că am îmbătrânit în luptă cu sufletele 

I oamenilor de atâtea mii de ani, prin care multe 
suflete duc la iad. Cum cad iarna fulgii de zăpadă, 
aşa cobor în iad suflete în fiecare zi. 

- Şi cum ai reuşit să aduci atâtea suflete la 
împărăţia mea? 

- Eu n-am să spun nici ca diavolul cel dintâi, 
care a ieşit la raport, pentru că se întâmplă cum ai 
zis întunecimea ta. Omul ştie că nu poate sluji la 
doi domni şi îndată îl câştigă îngerul de partea lui. 
Dar, nici n-am să-i spun omului, ca celălalt prost, 
că nu-i Dumnezeu, nu-i drac, nu-i înger, nu-i iad, 
nu-i rai. Nu! Pentru că Scriptura spune că este şi 
Dumnezeu şi drac şi înger şi iad. 

Eu atât îi spun omului: „Măi omule, este 
Dumnezeu, este drac, este înger, este muncă 
veşnică pentru păcat şi slavă veşnică pentru fapta 
bună, dar mai ai vreme! Eşti prost? Chiar de azi 
începi fapta bună?" 

Dacă-i copil îi spun: „Măi băiete, tu de acum 
ai de trăit! Vine tinereţea, trebuie să te căsătoreşti, 
trebuie să petreci în lume! Nu cumva să-ţi pierzi 
tinereţea aşa degeaba, doar viaţa trebuie trăită!" 

Iar dacă-i tânăr îi spun: „După ce te vei 
căsători şi îţi vei face o gospodărie, după aceea ai 
să începi fapta bună. Acum mănâncă, bea, 
distrează-te, fă toate răutăţile, că doar eşti tânăr. 
Te va ierta Dumnezeu, că El ştie neputinţa omului. 
Pentru pocăinţă mai lasă pe mâine, lasă pe 
poimâine, lasă pe la anul, mai încolo!" 

îl învăţ pe om să amâne pocăinţa de azi pe 
mâine, de mâine pe poimâine! „Ce milostenie vrei 
să faci acum? Taci din gură! Te pocăieşti aproape 
de moarte! Vrei să posteşti acum, să-ţi cheltuieşti 
sănătatea trupului? Lasă la bătrâneţe, că postul 
este pentru cei bătrâni! Vrei să te rogi? Să pierzi 



tu atâtea ceasuri rugându-te lui Dumnezeu? Apoi 
acum ai treabă. Iată, ai să creşti copii, ai de făcut 
casă şi zestre la fete, ai de însurat şi măritat. Ai 
atâtea!" 

Şi-1 încurc cu grijile vieţii şi tot îi spun: „Lasă 
pe altă dată". Când vine îngerul şi-i spune: „Măi, 
omule, fa un praznic pentru morţi!" Eu îi spun: 
„Dar eşti prost? Acum ai de îmbrăcat copiii, ai de 
făcut nuntă, ai de făcut cutare!" îngerul vine şi-i 
spune: „Măi, omule, ia începe a posti posturile de 
peste an, miercurea şi vinerea!" Eu îi spun: „Nu 
»osti că îţi pierzi sănătatea! Tu trebuie să 
inceşti, să aduni averi, ai de crescut copii!" 

Sau vine îngerul şi-i spune: „Măi omule, 
spovedeşte-te şi lasă păcatul, lasă desfrâul, lasă 
beţia, lasă tutunul, lasă înjurăturile!" „Ei, dar de 
pe acum? Mai încolo, aproape de moarte, m-oi 
spovedi la un preot, mă va dezlega şi gata. Doar 
cartea spune să te apuce sfârşitul cel bun, dar până 
atunci poţi petrece aşa!" 

Cu aceasta mă ascultă toţi, zice diavolul, şi 
fapta bună tot o amână de azi pe mâine. 

Sfânta Scriptură spune altfel. Duhul Sfanţ îi 
:zeşte pe oameni, zicând: Astăzi de veţi auzi 
glasul Lui, să nu vă învârtoşaţi inimile voastre 
(Evrei 37, 8). Şi cum am spus, glasul lui Dum- 
nezeu în om este conştiinţa, care-1 mustră pentru 
păcat şi-i spune: „Omule, părăseşte păcatul! 
Lasă-te de furat, lasă-te de curvit, lasă-te de 
înjurat, lasă-te de beţie, lasă-te de fumat, lasă-te 
de lucruri rele, de zavistie, de pizmă, de ceartă". 

Dumnezeu îi porunceşte azi, iar noi îi spunem lui: 
„Nu astăzi, ci mâine, poimâine, la bătrâneţe!" 

Şi-i zicem aşa: „Dă-mi mie ziua de azi şi tu 
ia-o pe cea de mâine!" Şi aşa, zice, este păcatul la 
om, cum ai lua un cui mare şi cu o bardă începi a-1 
bate într-un lemn de stejar uscat. Dacă-i dai un 
ciocan, două, trei, cuiul îl poţi scoate uşor. Dacă-1 
baţi pe jumătate, este mai greu, iar dacă îl baţi de 
tot, trebuie să crapi lemnul! 

Aşa-i şi păcatul! Se bate în fire prin obiş- 
nuinţă. Şi dacă omul nu lasă azi păcatul, când este 
proaspăt, cu cât se învecheşte, cu atât mai greu se 
poate dezobişnui de dânsul. 

Văzut-ai în aramă rugină verde? Arama, dacă o 
curăţai în fiecare zi, strălucea ca aurul! Insă, dacă 
s-a lăsat ani de zile, a prins rugină verde, n-o mai 
poţi spăla cu nimic în lume, numai dacă o topeşti. 
Aşa-i sufletul când îmbătrâneşte în păcat. Dacă nu 
a lăsat azi păcatul, să nu creadă că mâine sau 
poimâine îl lasă mai uşor. Că pe măsură ce trece 
vremea, păcatul se învecheşte, se bate în fire şi 
obiceiul devine a doua natură; obişnuinţa se face a 
doua fire şi omul face păcatul vrând-nevrând, şi 
cu mare nevoie se mai dezbăra omul de păcat, 
după ce s-a învechit în el! 

Obişnuinţa, după legile canonice ale Bisericii, 
este a zecea treaptă a păcatului, că de aici urmează 
deznădejdea, penultima treaptă. Şi când l-am văzut 
pe om că s-a obişnuit cu păcatul, un an, doi, zece, 
nu ştiu câţi, este al meu pentru totdeauna! Şi aşa 
reuşesc eu să-i înşel, că mii şi milioane de oameni 
amână pocăinţa de azi pe mâine, şi toţi se robesc 

de păcat; căci păcatul care nu 1-a lăsat azi, mâine- 

poimâine tot prinde rădăcini şi este tot mai greu. 

Iar când vrea omul să lase păcatul, păcatul se 

ridică cu mare putere asupra lui: „Eşti prost, măi? 

Cu mine ai trăit! Cum să te laşi de mine? Ce mai 

este? Să trăieşti cum te învăţ eu şi cum te-ai 

obişnuit cu mine!" 

Aşa cum ţi-am spus mai înainte, am învăţat şi 

am înşelat atâtea suflete, încât acestea cad în iad 

cum cad fulgii când ninge, cu un singur sfat: 

„Oameni buni, pentru fapta bună mai este vreme; 

nu fiţi proşti să începeţi chiar de azi sau chiar din 

ceasul acesta!" 

Deci vă spun, întunecimea ta, acesta-i sfatul şi 
meşteşugul meu şi am o ceată în iad de mii şi sute 
de mii de ucenici de-ai mei, pe care i-am învăţat 
aşa, şi-i trimit în tot pământul să şoptească omului 
la ureche: „Omule, pentru fapta bună mai este 
vreme. Mâine, poimâine, peste un an, peste doi, la 
bătrâneţe". Şi am reuşit şi reuşesc. Du-te şi vezi în 
iad câţi am pogorât şi pogor cu acest sfat! 

Atunci satana a zis: 

- Bravo! Cel mai bun sfat, să-1 înveţi pe om să 
amâne pocăinţa de azi pe mâine: „Chiar azi vrei să 
te spovedeşti? Chiar azi vrei să te împărtăşeşti? 
Chiar azi vrei să faci milostenie? Nu vezi că n-ai 

timp? Lasă pe mâine!" 

Acum, pentru că m-ai lovit în gândire, îţi voi 
da coroana şi toiagul meu, să stăpâneşti trei 
minute iadul, şi toţi să învăţaţi de la el acest 
vicleşug, ca să aduceţi cât mai multe suflete în 

împărăţia mea, ca să se chinuiască cu noi în vecii 
vecilor. 



Călugărul, după ce-a văzut şi a auzit toate 
acestea, a văzut pe satana că a bătut de trei ori din 
palme şi ca o scânteie s-a stins în văzduh şi n-a 
mai văzut nimic, nici nu s-a mai auzit nimic. Şi el 
a rămas uimit de cele ce a auzit, cum instruieşte 
satana pe ucenicii lui şi pe cei tară număr draci 
din iad, ca să-i înveţe pe oameni să amâne 
pocăinţa. 

Atunci a venit îngerul Domnului şi i-a zis: 

- Avva Ilarioane! 

- Ce este, Doamne? 

- De trei ani de zile te rogi lui Dumnezeu ca 
să-ţi arate cum înşeală dracii pe oameni şi cum îi 
duc în împărăţia iadului! Iată ai văzut cu ochii tăi 
şi ai auzit cu urechile tale cum! 

Du-te la chilia ta, ia un caiet, pune mâna pe 
condei şi scrie tot ce-ai văzut, tot ce-ai auzit cu 
urechile taie, să rămână pentru neamurile ce vor 
veni, pentru cele din urmă, acest meşteşug al 
satanei. Căci trebuie să ştie toată lumea, că cel mai 
bun sfat al dracilor de-a câştiga suflete pentru 
împărăţia iadului, este de-al învăţa pe om să 
amâne fapta bună de azi pe mâine,' de mâine pe 
poimâine, de Ia tinereţe la bătrâneţe, pe patul 
morţii, şi aşa să-i ducă pe toţi în iad! Amin. 



SĂ NU JUDECĂM PREOŢII! 

în anul 1954 am fost invitat la Bucureşti la un 
profesor universitar, Alexandru Mironescu, să 
vorbesc într-o sală, unde erau peste 50 de persoane: 

lai miniştri, generali, colonei, profesori, doctori, 
ingineri, farmacişti, numai oameni din clasa de 
sus. Era şi părintele Daniil Tudor. El a aranjat ca 
să predic, împreună cu părintele Benedict Ghiuş şi 
părintele Petroniu Tănase. 

După ce-am intrat acolo, întâlnirea religioasă 
a început, aşa cum se cuvenea, cu rugăciune. La 
un moment dat, se ridică o doamnă şi spune: 

- Prea Cuvioase părinte, eu nu pot pune în 
acelaşi cântar pe toţi preoţii! 

- Dar cine eşti dumneata de cântăreşti preoţii? 
Ai stat pe scaunul lui Hristos? 

- Dar, Prea Cuvioase, părintele cutare-i sfânt, 
părintele cutare, care a fost la închisoare, a fost un 
sfanţ, dar ceilalţi preoţi care nu poartă uniformă, 
care se bărbieresc, care fumează, eu nu-i pot pune 

în acelaşi cântar. 

- Dar cine ţi-a dat voie să-i pui în acelaşi 
cântar dumneata şi să cântăreşti preoţii? Că n-ai 
voie să cântăreşti pe nimeni, că zice aşa Scriptura: 
Nu judecaţi şi nu veţi fi judecaţi (Matei 7, 1). Eu 
pe nimeni n-am voie să judec, pentru că 
judecătorul nostru este Hristos. 

- Vreau să vă spun că eu mi-am pierdut evla- 
via la unii preoţi şi eu cred că n-au toţi acelaşi har. 

- Rău ai gândit! Dumneata trebuie să ştii că, 
dacă ar fi aşa cum zici, n-ar mai fi preoţi pe faţa 
pământului, fiindcă toţi greşesc. Dar nu-i aşa. Zice 
Sfântul loan Gură de Aur: „A preotului este numai 
a deschide gura, şi harul lucrează". 

De vei vedea preot beat, căzut în şanţ, du-te 
şi-i sărută mâna şi îndată te-ai umplut de harul lui 
Dumnezeu! Că nu se amestecă niciodată păcatele 
lui cu harul lui Dumnezeu care 1-a luat la 
hirotonie, că atunci n-ar mai fi har. Preotul nu 
lucrează în virtutea sa personală, ci în virtutea 
harului care 1-a primit. Dacă n-a fost vrednic, la 
judecată ia mai mare muncă decât creştinii, că cei 
tari, tare se vor cerca; căruia i s-a dat mult, mult i 
se va cere; şi mai mult va fi bătută sluga aceea 
care a ştiut voia, decât cea care n-a ştiut (Luca 
12,48). 

Dar acest lucru este al lui Hristos, nu-i al tău. 
Noi ne plecăm harului lui Dumnezeu, că ai auzit 
ce a spus Mântuitorul la popor. El, ca Dumnezeu, 
îi mustra pe cărturari şi pe arhierei, dar poporului 
nu i-a dat voie să-i mustre. Ai auzit ce-a spus? Pe 
scaunul lui Moise şi al lui Aaron au şezut 
cărturarii şi fariseii, arhiereii şi preoţii; tot ce vă 
învaţă ei să faceţi, să faceţi, că ei legea lui 
Dumnezeu învaţă, dar după faptele lor să nu 
faceţi, că ei zic şi nu fac (Matei 23, 2-3). 

Evanghelia îţi dă voie să faci ce zice preotul, 
când te învaţă de bine, iar dacă vezi la el ceva că 
nu-i bun, nu face. Mântuitorul spune asta. Pentru 
că el are să dea seama înaintea lui Dumnezeu, 
dacă n-a făcut, şi eu am să dau seama înaintea lui 

Dumnezeu dacă am auzit un cuvânt bun şi nu l-am 

ftcut. 

Dar nu le-a dat voie să judece, pentru că harul 

lui Dumnezeu nu se duce de la preot, numai dacă 

ai auzit că I-a caterisit. Şi când este caterisit, încă 

1 nu se ia. Atunci este ca un soldat care are la 
ânsul sabie, are puşcă, are pistol, dar n-are voie 
să le folosească, că i se ia numai administrarea 
harului, nu harul lui Dumnezeu, numai lucrarea 
harului. El, în ziua judecăţii, tot ca preot se va 
judeca. 

la să vă dau un exemplu: Pune dumneata într-un 
castron de marmură un pumn de galbeni de aur şi 
pune şi cenuşă. Ia o căldare de apă şi toarnă peste 
ci. Ce se întâmplă cu cenuşa? S-a amestecat aurul 
cu apa? A intrat cenuşa în aur? N-a intrat. Aurul 
este altă fire şi cenuşa alta. 

După cum nu se amestecă aurul cu cenuşa, aşa 
nu se amestecă la preot păcatele lui cu harul care 
este dat de la Dumnezeu, măcar de ar fi el cât de 
păcătos. 



LUCRAREA CONŞTIINŢEI 

Cel mai adânc glas în inima noastră este 
;onştiinţa, glasul lui Dumnezeu din om, care ne 
îndeamnă numai la bine şi ne opreşte de la rău, şi 
al doilea este sufletul cuvântului. 

Sufletul cuvântului este cuvântul cel din- 
lăuntru, aşezat de Dumnezeu în inimă, cu care 
vorbim; că nu vorbim sonor. Acesta se cheamă 

„sufletul cuvântului", cum spune Sfântul Ioan 
Damaschin. Cuvântul aşezat de Dumnezeu în 
inima omului de la zidirea lui, cu care vorbim 
tainic, nu cuvântul sonor. 

Cuvântul sonor este îmbrăcămintea cuvântului 
din inimă. Cuvântul sonor ne face să vorbim. Dar 
acela este aşezat în inimă tainic. Vezi că stai şi 
vorbeşti ceasuri întregi singur. Citeşti o carte 
numai cu gândul, fără să mişti limba. Acesta-i 
sufletul cuvântului. Cuvântul cel tainic aşezat în 
inimă. El este pus de Dumnezeu acolo. Prin el 
vorbim cu Dumnezeu tainic; şi în rugăciune şi 
oricând. Punem la cale toate problemele. Acesta 
lucrează împreună cu conştiinţa, este glasul lui 
Dumnezeu din om. 

Dacă am greşit, mă mustră. Dacă am făcut 
bine, mă bucură totdeauna. Da, este pus de 
Dumnezeu în om cuvântul cel înăuntru aşezat. 
Acesta-i cuvântul tainic care lucrează cu conşti- 
inţa, fără să mă mustre nimeni. Am greşit, nimeni 
nu mă mustră. Acela însă, da! 

Spune Sfântul Ioan Gură de Aur: „Conştiinţa 
este judecător drept. N-o poţi potoli nici cu parale, 
nici cu măguleli, nici cu nimic". Poate să-ţi dea 
unul tot globul. 

In măsura în care am împăcat conştiinţa 
noastră, ca să nu ne mustre pentru păcat, în 
măsura aceea ne simţim uşori şi foarte aproape de 
Dumnezeu. Căci conştiinţa îţi spune imediat dacă 
mai are ceva pe ea, căci îndată te îngreuiezi. 
Conştiinţa lucrează întreit, cum spune Sfanţul 



Dorotei. Ea lucrează faţă de materie, faţă de 
Dumnezeu şi faţă de noi înşine.- 

Cum, faţă de materie? Bunăoară eu ţi-am dat o 
haină de pomană şi ţi-am spus s-o cruţi, să nu-ţi 
baţi joc de ea. O porţi, dar s-o păstrezi. Şi dacă 
vezi că ai rupt-o prea devreme, te mustră cugetul: 
„Măi, n-am fiicut cum a zis acela!" 

Tot faţă de materie: Tu te apuci să cheltui prea 
mult pe mâncare, pe băutură şi altul n-are ce 
mânca, săracul! Conştiinţa îţi spune: „Vezi? Tu 
vrei să trăieşti bine în lumea asta, dar altul este 
flămând şi n-are ce mânca!" Conştiinţa faţă de 
materie totdeauna te ţine aproape. 

Faţă de Dumnezeu, conştiinţa totdeauna sau se 
încarcă sau se uşurează, dacă nu am pocăinţă şi 
lacrimi pentru păcate. 

Faţă de mine, conştiinţa mă mustră pentru 
păcat. Măcar de-ar fi cu gândul, cu cuvântul sau 
cu fapta. 

* 

Conştiinţa este judecător drept. Dumneze- 
iescul Ioan Gură de Aur spune: „Nu ţi-a pus ţie 
Dumnezeu judecător dinafară, să-1 poţi momi cu 
parale, să-i dai atâta, ca să te facă pe tine drept. 
Acest judecător este pus înăuntru, nu-1 putem 
momi cu nimic!" 

Auzi ce spune Sfântul Dionisie Areopagitul: 
„Ştiinţa gândului curat este veselia veseliilor, şi 
ştiinţa gândului pătat este chinuirea chinuirilor". 
Poate să-mi zică mie toată lumea că eu sunt sfanţ, 
că sunt bun, că sunt cutare, dacă conştiinţa îmi 




52 



NE VORBEŞTE 



spune: „Ia seama că eşti păcătos, eşti leneş, eşti 
plin de păcate", n-o poţi împăca. 

Dacă toată lumea mă laudă, însă conştiinţa de 
mă judecă vinovat, gata, eu sunt cel mai chinuit 
om! Ştiinţa mea este chinuirea chinuirilor, că am 
de-a face cu ştiinţa lui Dumnezeu din mine, care 
nu cruţă, care socoate lucrurile drept totdeauna şi 
ne arată slăbiciunile. 

Iar dacă conştiinţa este nepătată, toată lumea 
să mă ocărască, toată lumea să spună tot ce-i mai 
rău despre mine, mie nu-mi pasă. Mie îmi place 
când nu mă judecă în conştiinţă Dumnezeu. Dacă 
pe mine nu mă judecă conştiinţa pentru păcat, şi 
dacă nu mă judecă Dumnezeu în conştiinţă, eu am 
toată veselia! Aceasta este ce spune Evanghelia: 
Fericiţi veţi fi când vă vor ocărî pe voi oamenii şi 
vă vor prigoni şi vor zice tot cuvântul rău 
împotriva voastră, minţind pentru Mine. Pentru 
cine? Pentru adevăr. Şi nu ne arată numai să nu ne 
scârbim, ci: Bucuraţi-vă şi vă veseliţi, că plata 
voastră multă este la ceruri. 

Aşa este, dacă nu este pătată conştiinţa, nu te 
supără. Iar dacă ţi-i pătată şi te mustră conştiinţa, 
o poţi împăca. Du-te la mărturisire la un preot, te 
dezleagă de păcate şi te-ai uşurat. Apoi te păzeşti 
să nu mai faci şi aşa te poţi împăca cu conştiinţa, 
împăcându-te cu conştiinţa, te-ai împăcat cu 
Dumnezeu şi totdeauna vei avea odihnă şi pace în 
suflet. 




NUNTA CREŞTINA 

Nu toată nunta dintre oameni şi nu la toate 
onfesiunile religioase nunta este Taină. Aşa la 
protestanţi, la catolici, la anglicani şi la alte multe 
confesiuni şi popoare, nunta n-are putere de taină. 
Este numai un simbol la dânşii, un act de prietenie 
şi o dovedinţă oarecare între soţ şi soţie. Dar 
niciunde n-are nunta putere harică de Taină şi nu 
este atât de cinstită ca în Biserica dreptmăritoare 

de Răsărit. 

Ca nunta să fie cu adevărat Taină mare şi 
sfinţită trebuie să ştiţi că nunta are unsprezece 
reguli canonice. Şi numai atunci când se face după 
aceste reguli nunta este adevărată nuntă creşti- 
nească şi adevărată Taina mare. 

Nunta este rădăcina firii omeneşti, cum o 
numeşte dumnezeiescul Apostol Pavel. El spune 
aşa: Dacă rădăcina este sfântă, sfinte vor fi şi 
ramurile. Iar dacă rădăcina este sălbatică, 
sălbatice şi rele vor fi ramurile ei. 

El numeşte nunta Taină, că este una din cele 
şapte Taine. Dar nu taină, ci taina aceasta mare 
este - zice de nuntă -, iar eu zic vouă: în Hristos 
şi în Biserică. Dacă s-a făcut cununia în biserică, 
ea închipuie unirea cea duhovnicească din ceruri a 
Bisericii cu Hristos. 

Nu după ce ţi-ai bătut joc, te uneşti prin 
cununie cu o fecioară. Te-ai dus să faci armata şi 
dai buzna să te însori. Dacă faci aşa, nu-i bine! 
Cununia este de 2000 de ani în Biserica lui 

Hristos. Taina lui Hristos este numai când se face 
cununia în biserică. 

Când am fost la Ierusalim, am fost la Cana 
Galileii, unde s-a prefăcut apa în vin; că prima 
minune a facut-o Mântuitorul la nunta din Cana. 
De aceea nunta a ridicat-o la rangul de Taină, cum 
este Sfânta împărtăşanie, Botezul, Spovedania, 
Sfanţul Maslu, Preoţia, tot aşa de mare Taină este 
şi nunta. 

Acolo am fost şi am văzut vasele de piatră 
unde s-a prefăcut apa în vin şi le-am sărutat. Sunt 
două vase de cremene, galbene. Evanghelia spune 
că şase vase au fost; două le-am văzut la Sfânta 
Ana la muzeu, două Ia Cana şi două s-au pierdut 
de 2000 de ani. 

Aceste vase în care Mântuitorul a prefăcut apa 
în vin sunt puse în biserică; ele au icoane 
frumoase şi perdele de aur, să se închine lumea, să 
sărute icoanele şi pe urmă aceste vase. 

Dar Taina Nunţii pe care o fac creştinii azi, 
vai şi amar de noi! Cum s-a stricat sfinţenia 
acestei Taine! Cum ne-am depărtat de sfinţenia 
Tainei acesteia, cât cerul de pământ! 

Ca să vă daţi seamă de aceasta, ascultaţi cu 
atenţie care sunt cele unsprezece reguli canonice 
ale nunţii creştine ortodoxe, după canoanele 
Bisericii lui Hristos. 

1. Prima condiţie sau rânduială canonică, şi 

aici vorbim din cuvântul Sfântului Ioan Gură de 
Aur, este să nu se ia neamuri în căsătorie. 

Preotul bisericii este părintele întregului sat 
sau al parohiei. Voi, când o să vă căsătoriţi fetele 

sau băieţii, sunteţi datori să vă duceţi întâi la 
preot. Preotul trebuie să ştie întâi şi-ntâi câte nunţi 

are în sat. 

A vorbit un băiat cu o fată, dar trebuie să se 

ducă la preot. Dacă preotul are multe familii în 

comună, cum se întâmplă în multe locuri, şi nu 

ştie care-i rudă unul cu altul, poate pune pe uşa 

bisericii un anunţ: „Vă rugăm pe toţi enoriaşii să 

ne comunicaţi, dacă aceşti doi tineri nu sunt 

rude!" Dacă enoriaşii nu spun când ştiu, este 

păcatul lor. 

Spiţa de rudenii şi arborele genealogic al unei 
familii se împarte în cinci: Rudenie suitoare şi 
coborâtoare, colaterală, din cuscrie, din dumneze- 
iescul Botez şi din fii adoptivi. 

Rudeniile suitoare sunt: tata, bunicul, stră- 
bunicul, răs-străbunicul. Cele coborâtoare sunt: 
feciorul, nepotul, strănepotul şi răs-strănepotul. 
Acest fel de rudenii nu se pot lua niciodată în 
căsătorie, pentru imposibilitate de vârstă. 

Are dreptul răs-străbunicul să ia în căsătorie 
pe o răs-strănepoată, dar ea trebuie să fie de 16 
ani, iar el de 100 de ani. Deci vă daţi seama că nu 
se poate lua din cauza vârstei. Deci acestea nu se 

pot lua la infinit. 

Rudeniile colaterale, care fac cruce cu cele de 
sânge, cele suitoare şi coborâtoare, adică: tata, 
băiatul (sora), vărul întâi, vărul al doilea şi vărul 
al treilea. Tata cu mama sunt de gradul întâi; 
fratele cu sora sunt gradul al doilea; verii întâi 
sunt gradul al patrulea; verii al doilea sunt gradul 
al şaselea. Toţi aceştia n-au voie să se ia în casă- 

torie unul cu altul. De abia verii al treilea se pot 
lua, care sunt gradul al optulea. Deci verii al 
treilea se pot lua în căsătorie. 

Cine intră în această rudenie colaterală, iarăşi 
intră în rudenie de sânge. Să ţineţi minte! Vă 
spune preotul din sat, dar, fiindcă aţi venit pe aici, 
vă spun şi eu. 

Rudeniile din cuscrie, din două şi trei neamuri 
în laturi. Adică: un bărbat a fost căsătorit cu o 
femeie, s-au încuscrit părinţii femeii cu părinţii 
lui. Sunt rudenii din două laturi. Dar dacă-i moare 
femeia şi bărbatul ia altă femeie, au devenit trei 
neamuri în cuscrie, că s-a mai încuscrit şi cu 
părinţii celei de-a doua femei. Aici se opreşte 
căsătoria până la gradul cinci, la gradul şase 
dezleagă Sfinţii Părinţi. 

Rudeniile din dumnezeiescul Botez- Acestea 
rudenii sunt oprite să se ia în căsătorie până la 
gradul şapte inclusiv. 

Naşul, dacă a botezat un copil, băiatul acela, 
dacă a crescut, nu poate lua pe fiica naşului, dar 
nici pe fata fiului, nepoată de la fiu. De abia poate 
lua pe strănepoata naşului. Tot aşa şi dacă acest 
băiat al naşilor ar avea un băiat, nu poate lua pe 
fata naşului, ci numai pe nepoata naşului. 

Apoi mare păcat fac preoţii şi creştinii aceia 
care pun naşi mulţi la nuntă, cum am auzit prin 
Bucovina, că au pus 40 de naşi la o nuntă. 
Nebunie nemaipomenită! Toţi se fac rudenii. 
Copiii lor nu se mai pot lua în veac în căsătorie. 

Cine v-a învăţat să puneţi mulţi naşi la nuntă? 
Ca să iasă parale multe? Te duci în gheenă, în iad! 






! 



Atât aveţi voie, un naş să puneţi; naşul cu soţia lui 

dacă sunt cununaţi religios). Atât! Un singur naş 

ă se pune la nuntă. Vă arăt eu dogmele şi 

canoanele Bisericii; eu sunt cu mâna pe Pidalion 

şi pe pravilele bisericeşti. 

Deci să nu se mai facă păcatul acesta! Şi pe 
preotul care îngăduie aceasta, Biserica îl osândeşte. 
tiţi voi cât de mare păcat este amestecarea 
rudeniilor din dumnezeiescul Botez? Este mai 
mare decât cel de sânge. Am să vă dau o pildă. 
Dacă s-ar ajunge la nebunia aceasta să păcătuiască 
tatăl cu fiica sa, îi opreşte 20 de ani de Sfintele 
Taine. Iar dacă a trăit cu fina din botez, îl opreşte 
25 de ani, că este mai mare rudenia din botez 
decât cea de sânge, că este rudenie duhovnicească. 

Trebuie să ştiţi lucrul acesta, că vă băgaţi în 
gheenă, dacă vă puneţi naşi mulţi şi vă faceţi 
rudenii şi pe urmă copiii sau nepoţii voştri se iau 
în căsătorie. Voi răspundeţi! 

Rudenia din fii adoptivi. Ai luat un băiat, l-ai 
adoptat, l-ai trecut pe numele tău, el poartă 
numele tău în societate. Acela este al tău. Cum 
este băiatul tău, aşa-i şi acela înaintea lui 
Dumnezeu, după ce l-ai înfiat. 
I Deci copilul acela, dacă are o soră sau un 
frate, nu poate să ia pe un copil al dumitale sau 
dacă ar avea un nepot. Tocmai strănepotul lui 
poate să ia pe strănepoata dumitale, iarăşi până la 
spiţa a patra. Trebuie să ştiţi acestea, pentru că 
mult se încarcă bietul suflet. 

Nunta celor care s-au luat din rudenii are 

— — 



58 



NE VORBEŞTE 



PĂRINTELE CLEOPA 



59 



Vasile cel Mare: „Cine s-a încurcat cu rudenie în 
căsătorie, ori se desparte - chiar dacă ar avea 
copii, că-i desparte Biserica -, ori să trăiască ca 
fraţii în curăţie până la moarte!" 

Deci, de orice nuanţă şi spiţă de rudenie este 
cineva, dacă păşeşte peste rudenii şi se iau în 
căsătorie, se face incest şi amestecare de sânge şi 
este blestem şi nenorocire pe ambele familii care 
s-au încuscrit, şi pe tinerii care s-au luat în 
căsătorie. 

2. A doua condiţie canonică a nunţii 
ortodoxe este să se învoiască tinerii; să se placă 
mirele şi mireasa, băiatul şi fata. Mare păcat şi 
mare greşeală fac părinţii care dau fata după cine 
nu-i place, sau obligă pe fecior să ia cutare fată, 
pentru că are avere multă, sau că-i frumoasă, sau 
cine ştie ce alte condiţii. 

Aceşti părinţi, care îndeamnă copiii să se 
căsătorească împotriva voinţei lor, sunt nişte 
ucigaşi care-i bagă în ispită, că ei numai de 
ruşinea părinţilor se iau, la stăruinţa lor şi apoi nu 
se plac şi se despart. Şi toate păcatele care 
urmează din această despărţire se datorează 
părinţilor care i-au îndemnat şi cad pe umerii lor. 
Odată ce s-au învoit tinerii, este de la Dumnezeu. 

3. Dar este şi a treia rânduială a nunţii 
canonice. Trebuie să se învoiască şi părinţii lor; 
atât ai băiatului, cât şi ai fetei. Nu-i binecuvântarea 
lui Dumnezeu dacă tinerii se plac unul pe altul şi 
părinţii nu se împacă. Deci atunci nunta este 
Taină, când Dumnezeu le dă în gând şi părinţilor 
şi tinerilor să se învoiască la nuntă. 



Atunci este nunta binecuvântată, când se 
învoiesc şi tinerii şi părinţii, când fac tocmeală de 
bunăvoie între această cuscrie şi între copiii lor. 

4. A patra rânduială a nunţii canonice. 
Tinerii să se căsătorească foarte devreme. După 
canoanele Bisericii, după învăţătura Sfântului Ioan 
Gură de Aur, trebuie să se căsătorească băiatul 

Icând este de 15 ani şi fata când este de 13 ani. 
Dar pentru ce aceasta? V-aţi pus întrebarea? 
Iată de ce: Pentru ca să nu greşească până la 
căsătorie, să se ia spurcaţi. Că nunta-i cinstită, 
când amândoi sunt feciorelnici, şi băiatul şi fata. 
Biserica apără întotdeauna neprihănirea şi curăţia. 
Are mare grijă, nu cumva să se ia în căsătorie 
după ce-a căzut în păcat băiatul sau fata cu cineva. 
Că nu mai este „Doamne ajută" în căsătorie. 

Iar dacă acum, după legile statului, s-a hotărât 
să fie fata de 16 ani, este bună şi această 
rânduială. Că nu-i prea tânără, este numai potri- 
vită. Şi băiatul n-ar trebui să treacă de vârsta de 18 
ani sau cel mult 20, dar să se păzească cu mare 
lărie până la căsătorie în feciorie, cum i-au făcut 
mamele lor. 

5. A cincea rânduială a nunţii canonice. 
înainte de-a face nunta cu cel puţin o săptămână, 
trebuie să meargă la duhovnic pentru spovedanie 
părinţii mirelui şi ai miresei şi cu feciorii lor, 
mirele şi mireasa, să fie pregătiţi pentru împăr- 
tăşanie. 

[ Dar să facă o spovedanie aşa cum trebuie, 

scrisă, că spovedania este al doilea botez. S-o faci 
bine, spunând tot ce-ai făcut, de când erai mic 

copil şi până a venit vremea să te însori sau să te 
măriţi. 

6. A şasea rânduială a nunţii canonice. In 

ziua când are să fie nunta, trebuie să meargă la 
biserică mirele şi cu mireasa, părinţii băiatului, 
care se numesc socrii mari, şi părinţii fetei, adică 
socrii mici, să asculte cu mare evlavie şi cu mare 
frică de Dumnezeu toată dumnezeiasca slujbă a 
Bisericii, Utrenia, Sfânta Liturghie, predica şi 
toată rânduială. 

7. A şaptea rânduială a nunţii canonice. în 
ziua când are să-i cunune, dacă preotul, la mărturi- 
sire, i-a găsit vrednici pe aceşti doi tineri, să le dea 
Sfânta împărtăşanie, adică să-i împărtăşească cu 
Trupul şi Sângele Domnului. 

Ei, în ziua nunţii, primesc două taine, anume 
împărtăşania şi Cununia. 

8. A opta rânduială canonică a Bisericii lui 
Hristos pentru nunta cea adevărată, creştină, este 
ca preotul duhovnic care i-a mărturisit pe aceşti 
tineri şi cunoaşte viaţa lor, dacă ştie că. Doamne 
fereşte, unul din ei a căzut în păcat până la 
cununie, mirele sau mireasa, n-are voie să-i pună 
cununia pe cap, pentru că face păcat de moarte. 

Ce credeţi dumneavoastră, că acea cununie se 
pune de fantezie, de mândrie; ca să ne vadă oame- 
nii că ne încununează Biserica? Vai de capul tău, 
dacă te-a încununat fiind nevrednic, că spre 
osândă te-ai încununat! 

Biserica lui Hristos, care este „stâlp şi 
întărirea adevărului", încununează numai pe cei 
feciorelnici, care şi-au păzit fecioria până Ia nuntă, 



şi băiatul şi fata, cum i-a făcut mama lor. Numai 
acelora Biserica are voie să Ie facă această mare 
cinste de a le pune cununa pe cap, această cunună 
a biruinţei asupra păcatului trupesc, asupra 
patimilor şi a stricăciunii, că s-au luptat în viaţă cu 
post, cu rugăciune şi cu înfrânare şi s-au păzit să 
fie biserică a Duhului Sfanţ, şi se încununează 
pentru că au biruit păcatul! 

înainte vreme, când un stăpânilor sau un îm- 
părat câştiga o împărăţie, având o oarecare biruin- 
ţă sau o mare bravură, era obiceiul să-1 încunu- 
neze. Aşa şi la această taină. Biserica încununează 
pe cei biruitori, pe cei viteji, care s-au luptat până 
la cununie să ţină fecioria neatinsă de păcatele 
trupeşti, spurcate. 

Biserica, care-i trupul lui Hristos, stâlp şi 
întărire a adevărului, nu încununează curvari şi 
preacurvari, ci numai oameni sfinţi, care şi-au 
păzit trupul şi sufletul sfanţ până la cununie. 

Iar dacă preotul ştie de la spovedanie că ori 
mirele ori mireasa a căzut în curvie, să nu-i pună 
cununia pe cap! Să i-o pună numai mirelui, dacă el 
a fost cinstit, sau numai miresei. 

O, ce bine ar mai fi aceasta! Ar vedea toată 
biserica cine-i cu musca pe căciulă! Ar cunoaşte 
toţi cât de cinstit a fost, când va vedea pe mireasă 
cu cununia pe cap şi pe mire nu, sau invers. Iar 
dacă amândoi au căzut, preotul n-are voie să le 
pună nici unuia cununia pe cap. Citiţi pe Sfântul 
Ioan Gură de Aur (Omilia 9, la I Timotei) şi pe 
Sfanţul Nicodim Aghioritul (în „Hristoitia", 
Cuvântul IV). 

Preotul care pune cununia pe cap la oamenii 
curvari, care au fost căzuţi, sau la a doua nuntă, 
este sub canon. N-are voie! Face lucruri necano- 
nice şi neaprobate de Biserica lui Hristos. 

Am auzit că acum se pune cununia şi la a doua 
nuntă la unii. Cine te-a învăţat? Cine îţi dă voie să 
faci aceasta? 

Sunt unii care au pretenţia să Ie pună cununia 
pe cap după ce s-au săturat, bărbaţii de femei şi 
femeile de bărbaţi. Nu mai ai de ce să-i pui 
cunună! Poate să fie spovedit de o sută de ori, 
dacă a căzut, este căzut; nu mai este feciorelnic. 

Dacă-i spovedit, este oprit şapte ani de împăr- 
tăşanie. Să facă canon, dar nu să-i pună cununa pe 
cap. Numai la prima cununie şi dacă sunt fecio- 
relnici are voie să le pună cununia pe cap. 

9. A noua rânduială a nunţii canonice. 
Nunta nu se face cu lăutari, Doamne fereşte! îl pui 
pe dracul să cânte la taina lui Hristos? Taină este 
nunta! 

Citiţi canonul 117 al Soborului din Cartagina 
şi alte canoane, care osândesc pe creştinii care fac 
nunţi cu lăutari. Şi zice acolo, că dacă cineva a 
pus lăutari la nuntă, preotul să nu stea la nunta 
aceea, imediat să plece, pentru că nu se poate 
împăca lucrarea lui Veliar (diavolul) cu a lui 
Hristos ! 

Dacă eu ţi-aş citi molitfa de spovedanie (când 
îl spovedesc pe om, el săracul începe să-şi spună 
păcatele) şi tocmai atunci ar veni unul cu cobza 
lângă tine, acolo, când te spovedeşti, ce-ai zice: 

Uite, măi, dracul nici aici la spovedanie nu mă 

lasă!" 

Taină este spovedania, Taină este şi nunta. Ce 
pui pe dracul să cânte la taina lui Hristos? Cine 

-a învăţat? Care-s lăutarii nunţii? Ştiţi voi? 

ascălii bisericii şi coriştii. Nu dau voie canoa- 
nele Bisericii ca nunta să se facă cu lăutari. 
I Preotul, după ce i-a cununat pe tineri şi a 
terminat Sfânta Liturghie, dacă este invitat la 
nuntă, la masa de cununie, să vină. Mirele şi 
mireasa, de la biserică până acasă, merg cu 
cununiile pe cap. 

j Unde se pune masa de cununie, mirele să stea 
în dreapta preotului cu socrii mari şi mireasa în 
stânga cu socrii mici. La masa de cununie trebuie 
să se servească numai trei feluri de bucate şi trei 
pahare de vin, mai mult nimic, iar în timpul acesta 
preotul trebuie să dea poruncă dascălilor şi 
coriştilor să cânte rânduielile de la nuntă şi alte 
slave potrivite de la slujbele bisericeşti, care se 
cuvin la această sfântă şi mare Taină a nunţii. 
I Acolo dascălul zice Tatăl nostru, preotul 
binecuvinteză masa de cununie, cum aţi văzut că 
facem noi la mănăstire, şi stau la masă. 

Am zis trei pahare de vin, dar nu cumva 
paharul să-1 faci de jumătate de litru şi să zici că-s 
trei! Iată Sfântul Teodor Studitul arată cât de mare 
să fie paharul la nuntă şi chiar pentru toţi cei ce 
beau vin: „Iar paharul să nu ia mai mult de patru 
uncii*". Deci un pahar de vin la nuntă să aibă 32 
de grame. Oleacă mai mare ca cel de rachiu. 



Uncia romană avea opt grame. 

Atât ai voie să iei la nuntă, trei pahare de câte 
32 de grame, adică abia 96 de grame. Trei pahare 
care Ie iei la nuntă nu au voie să aibă mai mult de 
100 de grame devin. 

Asta-i beţia de la nuntă. Că nunta-i taină, nu-i 
balamuc şi teatru drăcesc, unde să se îmbete şi să 
se taie cu cuţitele ca nebunii şi unde se fac cele 
mai mari desfrâuri şi răutăţi şi bătăi şi înjurături. 
Aceea nu-i nuntă, ci teatru. Şi mai rău decât teatru 
este. Pentru că este teatru drăcesc, că-şi bate 
satana joc de dânşii, că în loc de taină sfântă o fac 
prăvălia satanei! 

Un fel de bucate şi un pahar de vin. Preotul, 
după primul fel de bucate, ia paharul, îl blago- 
sloveşte' şi urează întâi la mire şi mireasă căsnicie 
fericită, copii cuminţi, sănătate, ferire de primejdii 
şi de boli, de scârbe, de ură, de răutate şi să 
trăiască socrii mari, socrii mici şi nunii mari care 
au cununat şi toţi cei care stau la masă. 

Pe urmă, din acest pahar, mai întâi gustă 
preotul, apoi gustă mirele şi mireasa; că preotul 
este împărtăşit cu Preacuratele Taine şi ei sunt 
împărtăşiţi. 

După aceea se serveşte al doilea fel de 
mâncare şi dă al doilea pahar de vin. La al treilea 
pahar, preotul ţine o predică scurtă şi cântă 
axionul Maicii Domnului şi apoi mulţumirea. 

După ce s-au ridicat de la masă, dascălul zice 
rugăciunea de mulţumire, preotul binecuvintează 
rămăşiţele şi fărâmiturile, ia un pahar de vin, îl 



închină în cinstea mirelui şi a miresei şi a socrilor 
mari şi mici şi le urează căsnicie fericită, spor, 
sănătate, copii cuminţi şi sănătoşi. 

Dacă sunt mai multe nunţi, de aici preotul 
merge şi acolo. Deci a noua condiţie, nunta să se 
facă fără lăutari. 

10. A zecea rânduială a nunţii canonice. 
>acă mirele şi mireasa n-au avut impedimente şi 

■a dat voie să se împărtăşească cu Sfintele şi 
Preacuratele Taine, carnea lor şi sângele lor s-au 
amestecat cu Carnea şi Sângele lui Iisus Hristos, 
că Preacuratele Taine sunt cu adevărat Trupul şi 
Sângele Domnului; şi fiindcă au primitîn ziua 
nunţii două taine, şi Cununia şi Sfânta împărtă- 
şanie, n-au voie să se împreuneze unul cu altul trei 
zile şi trei nopţi după nuntă, dacă vor să Ie meargă 
bine toată viaţa lor şi să fie adevăraţi creştini. 
| Mirele, pentru pază, trebuie să doarmă în 
cămară cu tatăl său, aşa spune cartea, şi mireasa 
:u mama ei, şi pe urmă sunt liberi să se 
împreuneze pentru naştere de copii şi înmulţirea 
neamului omenesc, cum a rânduit Dumnezeu la 
Facere, când a zis: Creşteţi şi vă înmulţiţi şi 
umpleţi pământul şi-l stăpâniţi. 

11. A unsprezecea rânduială a nunţii. Voi 
credeţi că nunta-i cioaca-cioaca şi troaca-troaca, 
ca porcii? Ehei... Taină-i nunta. Cinstită este 
nunta şi patul neîntinat şi Hristos pe amândouă 
le-a binecuvântai zice marele Apostol Pavel. 
Toată viaţa creştinul, de când se cunună şi până Ia 
moarte, n-are voie să se împreuneze cu soţia lui 



binecuvintează 

decât numai marţea şi joia, dacă nu-i post şi dacă 
nu-i sărbătoare atunci. 

Şi doctorii de azi, după ştiinţă, arată că cei 
mai sănătoşi copii devin din aceasta ca bărbatul să 
nu aibă contact cu soţia decât de două ori pe 
săptămână. Chiar şi ştiinţa vine în ajutor Bisericii 
şi adevereşte acest lucru, cei ce se împreună prea 
des slăbesc puterea şi vigoarea copiilor şi devin, 
pentru plăcerile lor, anormali. 

Lunea se ţine curăţia pentru sfinţii îngeri 
păzitori şi pentru sănătate. Miercurea şi vinerea 
pentru preasfintele şi înfricoşatele patimi ale 
Domnului, Dumnezeului şi Mântuitorului nostru 
Iisus Hristos, fiindcă miercuri L-a vândut şi vineri 
L-a răstignit şi a curs preascumpul Său Sânge şi a 
udat Crucea pe Muntele Golgotei pentru păcatele 
noastre, Cel ce a făcut cerul şi pământul. 

Sâmbăta se ţine curăţia pentru cinstea 
Maicii Domnului şi pomenirea răposaţilor noştri, 
iar Duminica pentru preasfânta şi slăvită înviere a 
Domnului şi Mântuitorului nostru Iisus Hristos, 
prin care s-a mântuit tot neamul omenesc. 

Iar marţea şi joia sunt lăsate pentru împre- 
unarea soţului cu soţia, de când începe ziua, de !a 
miezul nopţii. Deci de luni seara de la miezul 
nopţii este dezlegare până marţi noaptea la miezul 
nopţii. Tot aşa şi joi. 

Deci pentru înmulţirea neamului omenesc, 
pentru întărirea societăţii umane, pentru nata- 
litatea cinstită a poporului nostru să se ţină cont şi 
de hotărârea Bisericii şi de a doctorilor^ care spun 
că numai de două ori pe săptămână bărbatul să 






aibă contact cu femeia, şi numai pentru naştere de 
copii. 

Aceasta-i rânduiala a unsprezecea canonică a 
nunţii. 

- Acum vă întreb pe voi, se mai fac astăzi 
nunţi de acestea? 

- Nu, părinte! 

- Ştiu şi eu că nu! De aceea vă scoateţi ochii, 
de aceea vă îmbolnăviţi, de aceea divorţaţi, de 
aceea face unul la dreapta şi altul la stânga; de 
aceea unul se duce la alte femei, şi femeia la alţi 
bărbaţi şi bătăi şi stres şi beţii şi urgii şi moarte! 

V-am spus la început că nunta este rădăcina 
Brii omeneşti şi dacă rădăcina a pornit prost şi-i 
sălbatică şi stricată - că s-au luat doi care sunt 
sătui, femeia de bărbat şi bărbatul de femeie - de 
la început rele sunt şi ramurile. Să nu aşteptaţi 
fericire în căsătorie sau linişte sau împăcare sau 
avere sau cinste, ci blestem, sfadă, sărăcie, boală 
şi toate răutăţile care vin din necinstirea Tainei 
Nunţii. 

Nunta aceea este numai de formă! Rădăcina 
este blestemată şi stricată, că-i rădăcină de 
preacurvari, nu rădăcină de oameni sfinţi şi fecio- 
relnici. De aceea se strică toată societatea şi toate 
Familiile, din cauză că nu se ţine rânduiala lui 

ii Iristos la nunţi. Iar nunta, în loc să fie taină mare, 
uum zice marele Apostol Pavel, este o amărăciune 
ţi o sălbăticie a firii omeneşti. 
Care din creştini au frica lui Dumnezeu şi vor 
nuzi aceste cuvinte şi vor păzi cu sfinţenie aceste 

aceia vor avea cei mai fericiţi copii pe lume, cei 
mai sănătoşi, cei mai cuminţi, cei mai talentaţi şi, 
totodată, această familie va avea cinste şi de la 
oameni şi de la Dumnezeu şi va fi pildă de urmat 
în familie, în societate, în ţară şi oriunde. 

Copiii aceştia sunt înzestraţi de Dumnezeu cu 
toate darurile, pentru că au venit pe lume pe calea 
pe care a lăsat-o Dumnezeu. 

Am câteva familii care se spovedesc la mine şi 
au făcut nunta exact după rânduiala Bisericii şi 
mai sunt şi altele în ţară. 

Să vă ajute Dumnezeu să ţineţi cu mare tărie 
Ia aceste rânduieli, dacă vreţi să fiţi creştini buni, 
cetăţeni buni ai ţării şi oameni de mare folos ai 
Bisericii Iui Hristos. Prin aceşti oameni, dacă se 
vor respecta aceste reguli, va trăi şi ţara, va trăi şi 
Biserica, şi Duhul lui Dumnezeu Ie va fi în ajutor 
în veacul de acum şi în cel viitor. Amin. 



IDOLUL NOROC 

Am văzut pe unele pomelnice pe care le 
aduceţi, că pomeniţi pe dracul Noroc, zicând: 
„pentru norocul fetei, pentru norocul băiatului, 
pentru norocul familiei". Ce mi-ai pus pe dracul 
pe pomelnic? Voi ştiţi cine a fost noroc? Cel mai 
mare demon, care a secerat milioane de suflete. 
Voi vedeţi că până la venirea lui Iisus Hristos, 
China, India, Japonia şi Insula Java şi atâtea state 
se închinau la idoli, la diavoli, lui Brahma, lui 
Buda, lui Krishna, lui Zoroastru şi Ia toţi dracii? 



Voi ştiţi că până la venirea Domnului, oamenii 
sălbatici şi nebuni pentru fiecare păcat aveau un 

su? 

Marte, zeul războiului. Când aduceau statuia 
Iui, îndată trebuia să se facă război, să omoare cât 
iai mulţi oameni, că aşa-i plăcea. 

Venera, zeiţa discordiei. Când îi aducea statu- 
ia, trebuia ca toţi să se sfădească şi să se bată, că 
aşa-i plăcea zeiţei discordiei. 

Nemfis, zeiţa frumuseţii. De-acolo ne-au 
rămas cerceii şi podoabele femeieşti. Când o 
aducea, îi punea cercei de aur, îi punea în nas 
verigi de aur, îi punea mărgele de aur, şi toţi 
trebuiau să fie pudraţi, cu zorzoane şi cu inele şi 
cu cercei şi să joace în faţa ei. Că aşa-i plăcea 
zeiţei Nemfis. 

Apoi Afrodita, zeiţa desfrâului. îi aducea 
statuia ei şi o trăgeau într-o pădure deasă şi acolo 
bărbaţii cu femeile făceau cele mai mari urgii 
înaintea ei, că aşa îi plăcea ei, desfrâul şi urgiile. 
Era Neptun, zeul apelor, Uranus, zeul pământului. 

Era şi Moloh, zeul fericirii, la romani, la su- 
merieni şi la cartaginezi. Cum era acest zeu Moloh 
sau noroc, cum îi zicem astăzi? îi purta statuia 
într-o căruţă cu două roţi, făcută din aramă sau din 
argint. în spatele zeului Noroc avea un cuptor de 
aramă şi în faţa lui o tigaie de aramă; şi-i dădea 
foc lui Noroc pe la spate până se înroşea şi tigaia 
şi el. Popii lui purtau în mâini nişte securi mari, 

ascuţite. 

Ce jertfa primea Noroc? Numai copii sugari de 
la mamele lor. Veneau în satul tău, de unde eşti tu. 

Trăgeau căruţa lui Noroc cu tigaia roşie, înfier- 
bântată şi strigau, bătând din palme: „Cine vrea să 
aibă noroc, să aducă jertfa lui Noroc! Cine vrea să 
aibă noroc, să aducă jertfă lui Noroc!..." Atunci 
nebunele de femei ziceau una alteia: „Cumătră, îţi 
dai copilul?" „îl dau, ca să am noroc!" 

Lua muierea copilul de la ţâţă, îl dădea în 
mâna slujitorului idolesc, îl tăia bucăţi şi îl punea 
în tigaia lui Noroc să se frigă. Până la 40-50 de 
copii punea odată în tigaia aceea. Mirosea în urma 
lui numai a friptură de copii proaspeţi. 

Aşa a secerat dracul Noroc milioane de copii. 
S-au dus mamele lor în fundul iadului! Acolo stau 
în vecii vecilor că au dat jertfă lui Noroc. 

Voi nu vedeţi ce zice Isaia? „Vai de cei ce fac 
masă dracilor şi aduc jertfă Iui Noroc". Şi voi, 
creştinilor, scrieţi noroc pe pomelnic. Vai de mine! 
Mare nebunie, mare rătăcire! N-ai pe Dumnezeu? 
Pui pe dracul Noroc? 

Numai ce auzi pe beţivi la crâşmă zicând: 
„Hai noroc, cumătre!" Uneori vezi creştini pe 
drum că se salută: „Hai noroc, vecine!". Dacă l-ai 
întreba cine-i Noroc, nu ştie, dar ştie să-I pome- 
nească. 

Mai chemi pe dracul Noroc după atâtea mii de 
ani? Te închini la satana? Zi: „Bună ziua, 
cumătre! Bună ziua, vecine! Bună seara, mătuşă!" 
Când zici „bună ziua", arăţi că Dumnezeu e bun. 

Vă rog să nu-1 mai puneţi pe pomelnicele 
voastre şi nici să nu-1 mai pomeniţi pe idolul 
„Noroc"! 



I INIMA DE MAMA 

Care-i cel dintâi şi cel mai de folos gând al 
omului în viaţa asta şi ce-i trebuie omului ca să se 
mântuiască? 

Pe lângă credinţa dreaptă îi trebuie aceste trei 
lucruri, după învăţătura Sfinţilor Părinţi: să aibă 
către Dumnezeu inimă de fiu, către sine minte de 
judecător, iar către aproapele să aibă inimă de 
mamă. 

Iată, aşa trebuie să fim noi, fiii lui Dumnezeu 
după dar! Noi avem darul punerii de fii prin 
dumnezeiescul Botez. Biserica este mama noastră 
duhovnicească, care ne-a născut pe toţi prin apă şi 
prin Duh. Prin dumnezeiescul Botez avem punerea 
de fii, darul înfierii, fii după dar ai lui Dumnezeu, 
nu după fiinţă, că după fiinţă numai unul este, 

Hristos. 

Dar dacă suntem fiii lui Dumnezeu după dar şi 
dacă zicem lui Dumnezeu: „Tatăl nostru, Care eşti 
în ceruri", apoi cum este un fiu adevărat al unui 
părinte pe pământ? Un copil adevărat, care într-a- 
devăr iubeşte pe tatăl său şi nu cu viclenie, ci cu 
toată inima, el se teme tare să nu-1 mâhnească pe 
tatăl său, nu de frică, ci ca nu cumva să-1 supere 
pe cel care i-a dat fiinţă şi 1-a născut şi 1-a crescut. 

îndată ce a greşit acest copil, aleargă la tata şi 
îşi cere iertare. „Iartă-mă, tată, că am greşit!" Şi-i 
foarte bucuros când tata îl iartă şi-i spune: 
„Dragul tatei, fii atent, să nu mai greşeşti!" Aşa 
trebuie să avem şi noi grijă faţă de Tatăl nostru cel 
din ceruri. 



72 



NE VORBEŞTE 



Noi suntem fiii lui Dumnezeu după dar, fiii 
Tatălui Ceresc. Avem un Părinte acolo Care 
priveşte spre toate popoarele lumii, cum zice 
psalmul: Ochii Lui spre neamuri privesc. Genele 
Lui cercetează pe fiii oamenilor (Psalm 10, 4). Iar 
Mântuitorul ne învaţă: Voi tată să nu numiţi pe 
pământ! De ce? Unul este Tatăl vostru, cel din 
ceruri (Matei 23, 9). 

Ai auzit că Tatăl are toată zidirea cea de sub 
cer şi cea din cer; Tatăl, Care a făcut toate din cer 
şi de pe pământ? Deci când îl supărăm, măcar atât 
respect să avem, cum are un copil cuminte către 
tatăl său, că, îndată ce-a greşit, îşi cere iertare. 
Aceasta ne trebuie şi nouă ca o condiţie a 
mântuirii. 

Să avem către noi minte de judecător. Cum? 
Să ne judecăm pe noi totdeauna: „Ce gândim noi, 
îi place lui Dumnezeu? Ce vorbim noi, îi place lui 
Dumnezeu? Ce facem noi acum, îi place lui 
Dumnezeu? Ce intenţionăm noi, oare îi place lui 
Dumnezeu?" Şi dacă conştiinţa, care este oglinda 
sufletului, ne spune că nu, atunci să încetăm de a 
gândi aceste lucruri, de a le vorbi şi de a le pune 
în plan să le facem. 

Aceasta înseamnă să se judece omul pe sine, 
că auzi ce spune dumnezeiasca Scriptură: De se va 
judeca omul pe sine, nu mai cade în judecata lui 
Dumnezeu (I Cor. 11, 31). Şi dacă îţi spune 
conştiinţa că da, atunci este bine, căci avem 
mărturia conştiinţei noastre bune. Apoi să avem 
ştiinţa gândului curată despre ceea ce gândim sau 
vorbim sau facem. 

Al treilea plan spre mântuire şi datorie prea 
mare şi sfântă este să avem către aproapele inimă 
de mamă. Aşa se cere, să iubim pe toţi oamenii 
din lumea asta, precum o mamă îşi iubeşte pe toţi 
copiii la fel. O mamă bună, care-i adevărată mamă, 
dacă ar avea şi zece copii, ea ţine la toţi deopotrivă. 
O mamă bună este ca o cloşcă, care, aţi văzut, 
chiar dacă are 30 de pui, şi numai unul dacă i-1 iei, 
îţi sare în cap. De ce? Este tot al ei. Aşa face şi o 
mamă bună! 

Ea când pune mâna pe varga şi loveşte 
copilul, mai tare o doare pe dânsa decât pe copil. 
Ea îl loveşte cu atâta milă! Şi, ca să nu se facă rău, 
1 bate cu vărguţa. Şi nu-1 bate din ură, ci din 
dragoste îl bate, ca să se facă bun. 

Este un proverb creştinesc: „Unde dă mama, 

creşte!" Ea din dragoste ceartă pe copii şi foarte 

mult îi iubeşte. Uneori se mânie, se face că-i 

ocărăşte, pune mâna pe varga, în tot chipul, ca să-i 

acă buni. Ceartă şi pe cei buni şi pe cei răi, dar în 

reme de primejdie uită toate. Care este adevărată 

amă, îşi pune sufletul pentru toţi. 

Şi dacă ar avea unul beţiv, rău, înjurător şi n-o 

scuîtă, Doamne fereşte, dacă l-ar vedea ca a 

ntrat în apă şi se îneacă, sau în foc, sare după 

dânsul! Moare odată cu dânsul ca să-1 scoată. Nu 

mai ţine minte că 1-a supărat. Uită toate, uită că a 

ecăjit-o. Moare pentru dânsul. Când strigă: 

,Mamă, nu mă lăsa!" ea uită totul. 

Pentru ce? Că-i mamă adevărată, iar copilul 
te rupt din inima ei şi nu poate să-1 lase, când îl 
ede în necaz. 

Iată aşa trebuie să facem şi noi. Tot omul din 
lume este aproapele nostru. Cum face o mamă 
bună, care îşi pune sufletul pentru copii, aşa 
trebuie să iubim şi noi pe toţi deopotrivă şi să ne 
punem sufletul pentru ei. Să fim exact ca o mamă 
bună cu toţi, şi cu cei buni şi cu cei răi; să nu 
facem deosebire, să-i iubim pe toţi ca pe noi 
înşine. 

In această privinţă o să vă spun o istorioară cu 
inima de mamă, ca să vedeţi până unde merge 
inima de mamă. 

Era o biată mamă tânără. A murit soţul ei în 
război cu perşii. Era din Grecia şi i-a rămas un 
copilaş. Ea, femeie serioasă, cu frica lui Dum- 
nezeu, a hotărât în inima ei să nu se mai căsă- 
torească. 

A dus viaţă cinstită, în curăţie, în post, în 
milostenie, în cercetarea bisericii şi a crescut 
copilaşul ăsta. Toată mângâierea ei era copilul. 

Aşa 1-a crescut biata mamă dintr-o fărâmătură 
de carne, cu multă dragoste, ca o mamă când are 
unul singur şi când nu are, mai ales, nici soţ. L-a 
învăţat şcoală, mă rog, ţinea la el ca la ochii din 
cap. Dar, crescând copilul, creştea şi grija mamei. 

Aşa a trecut tinereţea copilului şi a făcut 
armata. Mama, până la armată, l-a crescut ca pe o 
fată mare în casa ei. Era cel mai cinstit din tot 
satul, cel mai cuminte. Nici un cuvânt n-a zis 
împotriva mamei, nici n-a mâhnit-o vreodată; 
nimic nu făcea fără sfatul mamei. 

Dar, o, răutatea lumii! Când a venit din 
armată, i s-a schimbat mintea. A început să nu mai 

asculte de mama. A început să nu-şi mai arate 
dragostea faţă de mamă ca mai înainte; se ducea 
seara prin sat şi venea tot mai târziu. Mama se 
topea de scârbă acasă. Aprindea candela la Maica 
Domnului şi făcea metanii: „Maica Domnului, 
păzeşte-1!" Şi când venea Ioan mai târziu, că Ioan 
îl chema, îi zicea: 

j - Dragul mamei, Ioane, unde ai stat tu aşa de 
târziu, că mare scârbă am avut? Uite, ai mâncare 
caldă, ai camera ta grijită. Eu am plâns, că tu n-ai 
fraţi; te va fi întâlnit cineva, ai fi greşit sau nişte 
oameni răi te-or bate. 

j Dar el a început, ca niciodată, să vorbească 
împotrivă: 

- Mamă, lasă-mă în pace! Ce mă păzeşti ca pe 
copii? De acum înainte eu ştiu să mă port în lume! 

Niciodată nu vorbise el aşa. Mama se topea 
când auzea. 

| - Vai de mine, dragul mamei! Dar eu pentru 
că te urăsc îţi spun asta? Eu te iubesc! Dar mă 
tem, că numai pe tine te am, singura mea nădejde! 
Dacă nu te mai văd, mai bine să mor şi eu! 

Să vedeţi ce s-a întâmplat. 
I în satul vecin era o fată rea, blestemată, unde 
trăgeau mai mulţi. A început să se ducă şi el 
acolo. Mamă-sa nu ştia nimic. 

t- Unde te duci tu? l-a întrebat ea. Eu am auzit 
că te duci la vrăjitoarea aceea. Vai mie, mai bine 
muream, decât să aud aceasta! 
El, în loc să asculte, a zis: 
I - Lasă-mă, mamă! Ce mă păzeşti? Eu ştiu 

să-mi port căciula de-acum! 

Niciodată în viaţă nu vorbise aşa cu mama lui. 
Iar ea se topea de plâns, că nu mai avea ce să-i 
facă. Ce s-a întâmplat? Blestemata aceea de 
vrăjitoare a auzit de la alţii că mama Iui nu-1 lasă 
să vină pe la dânsa. Odată, mergând el la casa ei, 
i-a spus: 

- Ia ascultă, măi! Să-mi spui drept, pe cine 
iubeşti mai mult? Pe mine sau pe mama ta? 

EI, fermecat la minte de muierea aceea 
blestemată, stă oleacă şi zice: 

- Pe tine te iubesc mai mult! 

- Eu nu cred! a zis ea. Du-te acasă şi, dacă mă 
iubeşti pe mine mai mult decât pe mamă-ta, în 
noaptea asta să vii cu inima mamei tale la mine! 
Faci aşa sau nu? 

A stat oleacă şi, îndemnat de satana, a zis: 

- Şi aceasta o fac! 

Şi s-a dus din faţa ei şi a venit acasă. Mama, 
săraca, îi pregătise mâncarea, îi încălzise camera 
şi plângea Ia Maica Domnului să-1 aducă sănătos 
acasă. Iată ce pregătea mama pentru dânsul şi iată 
ce pregătea el pentru mama lui! 

Ce contrast era aici? Ce fărădelege nemaipo- 
menită? Mama îl aştepta plângând, să-1 păzească 
Dumnezeu de primejdii şi el vine să-i scoată 
inima. 

Vine acasă. Trecuse de miezul nopţii. Mama 
i-a ieşit în cale: 

- Dragul mamei, dar acum se vine? Vai, multă 
grijă am avut de tine! 

El nu vedea nimic. Se uita în stânga şi-n 
dreapta prin casă, după cuţit. Şi vede cuţitul cel 

mare din bucătărie. Ia cuţitul în mână, o ia pe 
mamă de grumaz, să nu răcnească, şi o junghie în 

inimă. 

Biata mamă s-a dus! Sângele a înăbuşit-o, s-a 
stins mama cea scumpă care se jertfea pentru el! 

Ce-a făcut? Auzi până unde 1-a dus satana! A 

spintecat sânul stâng al mamei, a scos inima 

mamei, a pus-o într-un castron, a spălat-o de 

sânge, a îmbrăcat-o pe mamă-sa cu haine de 

..îoarte, a culcat-o pe pat, a încuiat uşa şi a luat 

inima mamei lui în basma şi a pornit prin pădure 

să o ducă vrăjitoarei, ca să-i arate că o iubeşte mai 

mult. 
r Aţi văzut, când merge un om repede prin 

pădure, dacă-i pădurea deasă, te lovesc crengile. 

El mergea repede, ca până la ziuă să vină înapoi, 

să nu afle nimeni crima pe care a făcut-o, şi 

totodată s-o încredinţeze pe aceea că o iubeşte mai 

mult decât pe mama lui. 

Mergând el repede cu inima mamei într-o 
basma albă, o creangă din pădure s-a arcuit şi 1-a 
lovit peste ochiul drept; şi-1 durea şi a pus mâna la 
ochi. Atunci aude din inima mamei, care era în 
basmaua albă: „Puiul mamei, te doare rău?" 

Atunci de abia s-a trezit el! „Vai, mamă, cum 

ajuns până aici? Unde sunt eu? Unde mă duc? 

Mamă scumpă, mamă bună, cum ţi-am scos inima 
ta de la loc şi încă te mai doare pentru- durerea 
ochiului meu?" Şi a început a plânge groaznic. 
Atunci a văzut că-i fermecat şi s-a întors înapoi, 
când a auzit glasul mamei din inimă: „Puiul 
mamei, te doare rău?" 

A venit acasă - mai era un ceas-două până la 
ziuă -, a desfăcut pieptul mamei, a pus inima la 
locul ei şi apoi a început să strige tare că a murit 
mama lui. Se făcea ziuă şi au auzit vecinii. 

- Ce-i, măi Ioane? 
-A murit mama! 

- Dar cum se poate? 

- Mama mea a murit! Mama mea a murit! 

^ A venit lumea să-1 mângâie, dar el nu se putea 
mângâia, că mai era un semn dumnezeiesc. Din 
sfert în sfert de oră, unde se ducea, auzea glasul 
mamei: „Puiul mamei, de ce m-ai omorât?" Când 
auzea glasul mamei, era cea mai grea pedeapsă 
pentru el! 

Atunci toată lumea se mira, oare de ce plânge 
el aşa de disperat după mama, că de obicei 
bărbaţii sunt mai tari de fire! Dar el ştia de ce 
plânge, că auzea glasul mamei care îl mustra cu 
milă: „Puiul mamei, de ce m-ai omorât?" 

Ce s-a întâmplat? S-a dus repede la două 
bătrâne şi Ie-a adus să o scalde pe mama. Când a 
scăldat-o, a văzut că este junghiată în inimă: 

- Măi Ioane, mama ta a fost junghiată! 

El, când a auzit, s-a topit de plâns, că ştia cine 
a junghiat-o. A îmbrăcat-o, după trei zile a înmor- 
mântat-o; dar el, în loc să se liniştească, mai tare 
plângea şi bocea, încât toată lumea zicea: „Iată cât 
de mult a iubit el pe mama lui!" Dar el ştia şi 
auzea glasul mamei mereu, mereu, care îl mustra 
şi zicea: „Dragul mamei, de ce m-ai omorât?" 

După ce şi-a pus mama în mormânt şi-a adus 
aminte şi zicea, plângând, în casă: „Mamă 



scumpă, mamă bună, cum te luptai tu cu mine! 
Cum te luptai să mă scoţi din ispite, să mă duci la 
mănăstire, şi acum am rămas singur!" 

Ce-a pus Dumnezeu în mintea lui? Să se ducă 
singur la un duhovnic de mănăstire şi să se 
spovedească: „Mă duc, că mama săraca voia să mă 
scoată din ispite şi eu nu cunoşteam atunci! Mă 

duc eu!" 

A încuiat uşile şi s-a dus la un mare duhovnic 
al unei mănăstiri şi a căzut cu faţa la pământ: 

- Părinte, eu sunt cel mai rău om din lume, cel 
mai mare criminal! 

I Bătrânul 1-a liniştit, i-a citit molitfa de spove- 
danie, 1-a spovedit, şi el i-a spus duhovnicului 
cum a omorât pe mama lui bună. Iar duhovnicul, 

om înţelept, i-a zis: 

- Fiule, nu te deznădăjdui de mântuirea ta! 
Dar să ştii că cine omoară pe mama sau pe tata, 
treizeci de ani nu poate lua Sfintele Taine! 

I - Părinte, a zis el, dar altceva se întâmplă. 

Aud glasul mamei de câteva ori pe ceas, care zice: 

„Puiul mamei, de ce m-ai omorât?" 

Şi a zis duhovnicul: 
l - Tot bine vrea să-ţi facă, ca să-ţi aduci 

aminte de crima pe care ai facut-o şi să te 

pocăieşti, ca măcar, dacă nu te-a avut în lumea 

asta, să fii cu dânsa dincolo! 
| - Cum să mă pocăiesc, părinte? 

- Iată cum, fiule. Dacă vrei să te faci călugăr, 
canonul se scade la jumătate, adică la 15 ani! 

- Mă duc! Nu-mi mai trebuie căsătorie, numai 
să mă ierte Dumnezeu! 

- Du-te, fiule, plânge-ţi păcatul şi te va ierta 
Dumnezeu ! 

- Mă duc, părinte! 

A vândut toate, şi-a luat două rânduri de 
haine, a dat casa de pomană la o văduvă şi s-a dus 
la o mănăstire de pe malul Iordanului. Aici a bătut 
în poartă. 

- Ce doreşti, frate? 

- Am venit să-mi plâng păcatele! Oare mă 
primeşte părintele stareţ aici? 

- Primim, doar mănăstirea este spital duhovni- 
cesc pentru orice păcătos. Mănăstirea îi vindecă 
pe toţi ! 

L-a primit, şi ca nou începător 1-a pus la 
încercare la cele mai grele ascultări. La bucătărie, 
la trapeză, la grădină, la îngrijirea bolnavilor, la 
slujba dobitoacelor. El făcea cu atâta dragoste, şi 
numai plângând, aducându-şi aminte de păcatele 
lui şi cum şi-a omorât mama. 

Dar, pe măsură ce se pocăia el în mănăstire şi 
făcea ascultare, glasul mamei venea mai rar. La 
câteva zile îl mai auzea. Mai târziu, la câteva luni, 
duhovnicul i-a spus: 

- Cu cât glasul mamei vine mai rar, cu atât 
Dumnezeu se apropie de tine, că mama vrea să te 
aducă la cer, că-i pare rău că te-a pierdut în lumea 
asta! Ea tot mamă a rămas! 

- Părinte, a întrebat el, ce canon mai aspru să 
fac eu ca Dumnezeu să mă ierte mai repede? 

^ - Fiule, să mănânci doar o dată în fiecare zi 
mâncare fără untdelemn trei ani de zile, să faci 



câte cinci sute de metanii pe zi şi să zici psalmul 
50 de câte ori vei putea mai mult pe zi. 

- Fac, părinte! 

Pe lângă ascultarea grea, numai sâmbăta şi 
linica venea de două ori la masă, în celelalte 

ile mânca o dată în zi, mâncare fără untdelemn, 
vin nu gusta deloc şi a făcut trei ani acest canon. 

Călugării se minunau de dânsul, cu câtă 
dragoste face ascultare şi canon, că ei nu ştiau 
taina lui: „Măi, acela are dar de la Dumnezeu, că 
zilnic plânge!" 

j La trei ani de zile, înainte de Florii, a venit el 
la duhovnic să se mărturisească. Iar duhovnicul i-a 
spus: 

- Frate Ioane, cum mai stai? Mama te mai 
cercetează? 

- Părinte, mai rar. Parcă aş dori s-o aud mai 
des, dar mai rar se aude! 

El a slăbit de atâta post. Trei ani de zile 
mâncare fără untdelemn, cinci sute de metanii pe 
zi şi ascultarea grea în mănăstire, şi atunci a zis 
duhovnicul: 

- Frate Ioane, iată vine săptămâna Sfintelor 
'atimi. De la Florii până în ziua de Paşti să nu 
[uşti nimic, nici apă, nici mâncare, iar în sâmbăta 
'aştilor să vii la mine. 

Şi a venit în sâmbăta Paştilor foarte slăbit, dar 
vesel oarecum, că Duhul Sfanţ, după măsura pocă- 
inţei, îl bucura. 

- Iată, frate Ioane, noi mergem la slujba 
învierii la noapte, tu însă să nu vii la biserică. 

- Dar ce să fac, părinte? 

- Du-te în chiliuţa ta, pregăteşte-ţi candela, 
pune-i untdelemn, pune fitil şi n-o aprinde. Roa- 
gă-te la Dumnezeu şi pomeneşte şi pe mama ta, că 
ea este martiră şi are mare trecere la Dumnezeu să 
te ajute cu rugăciunea. Şi dacă va fi un semn şi ţi 
se va aprinde candela singură, să ştii că te-a iertat 
Dumnezeu şi mama ta de tot păcatul. 

El s-a dus în chilie - nu mâncase de la Florii 
nimic -, s-a pus cu faţa la pământ şi a început să 
se roage: „Doamne, Iisuse Hristoase, miluieşte-mă 
pe mine, păcătosul, pentru rugăciunile Preasfintei 
Maicii Tale şi ale mamei mele!" 

Şi aşa s-a rugat patru ceasuri, cu multe lacrimi 
şi, văzând că nu-i nici un semn şi trebuia să iasă 
cu învierea, s-a aruncat în chipul crucii şi striga 
cât putea la Mântuitorul, la Maica Domnului şi la 
mama lui să-1 ierte şi să-i dea un semn de 
mângâiere că 1-a iertat. 

Când se trăgeau clopotele pentru înviere şi 
toţi călugării ieşeau afară, deodată, o lumină dulce 
a umplut chilia lui şi s-a aprins candela singură, 
iar de la sfintele icoane s-a auzit un glas: „Puiul 
mamei, te-am iertat!" 

După atâta jertfa, mama bună tot mamă a 
rămas! în loc ca el să facă treizeci de ani de 
pocăinţă sau cincisprezece în mănăstire, în trei ani 
de zile mama 1-a iertat. L-a adeverit prin 
aprinderea candelei. După ce a omorât-o, după ce 
a suferit martiriul din mâna lui, ea tot cu inimă de 
mamă a rămas. 



* 



Iubiţi credincioşi, v-am spus aceasta ca să vă 
fie milă unul de altul. Acestea să le ţineţi: Să avem 
către Dumnezeu inimă de fiu, către noi, minte de 
judecător, şi către aproapele, inimă de mamă! 

Oricine ne-ar greşi, să-1 iertăm; şi cum este o 
mamă bună care iartă pe toţi, aşa să iertăm şi noi. 
Dacă ar fi aşa pe faţa pământului, să se iubească 
toţi unii cu alţii cum iubeşte mama pe copii, 
pământul s-ar face cer, s-ar face rai, n-ar mai fi 
judecăţi, n-ar mai fi morţi, n-ar mai fi războaie, 
n-ar mai fi tulburări, ci ar fi milă şi îndurare şi 
bucurie în toată lumea. 

1 Dumnezeu, Cel în Treime închinat, Tatăl, Fiul 
şi Duhul Sfanţ, pentru rugăciunile Preacuratei 
Stăpânei noastre Născătoarei de Dumnezeu şi 
pururea Fecioarei Măria şi cu ale tuturor sfinţilor, 
să ne miluiască, să ne ajute şi nouă păcătoşilor să 
ţinem minte această învăţătură, ca să avem către 
Dumnezeu inimă de fiu, către noi să avem minte 
de judecător, şi către aproapele, inimă de mamă. 
Amin. 



MINUNEA FĂCUTĂ DE DUMNEZEU 
CU VĂDUVA ANASTASIA 

| împăratul Nichifor Votaniatul, al Constantino- 
polului (1078-1081), a făcut o catedrală mare, 
aproape cât Sfânta Sofia. A venit patriarhul 
Ierusalimului, al Constantinopolului şi al Alexan- 
driei, mă rog, ca atunci când. se sfinţeşte o biserică 
împărătească. 

Când a terminat-o, a anunţat sfinţirea. Sfin- 
ţirea bisericii se anunţase cu câteva luni înainte, ca 
să aibă lumea timp să vină; că atunci nu erau 
maşini, avioane sau trenuri. Tracţiunea se făcea cu 
boii, caii şi măgarii, iar pe mare veneau cu 
corăbiile. 

La sfinţirea bisericii împăratului Nichifor au 
venit patriarhi, 40 de mitropoliţi, mii de preoţi, ca 
la o biserică împărătească. 

Au început a veni Ia sfinţire mii de care. Unii 
aduceau covoare, alţii butoaie cu vin, cu 
untdelemn, alţii aduceau faină, alţii lumânări. 
Fiecare aducea ce putea. 

Atunci trăia o văduvă în Constantinopol, pe 
care o chema Anastasia. Această văduvă, de 50 de 
ani se ducea la biserică şi se ruga lui Dumnezeu. 
Ea stătea în marginea oraşului, tocmai lângă 
drumul acela pe care treceau căruţele la sfinţire. 

Dar era tare necăjită. Avea o cocioabă de 
căsuţă, n-avea bani, n-avea untdelemn, n-avea 
faină, n-avea ce să ducă şi ea. Când a văzut că trec 
atâtea perechi de boi la sfinţire, s-a gândit şi ea să 
ducă un braţ de iarbă. Atât avea ea, o seceră şi o 
furcă de tors. 

Văduvă săracă material, dar bogată în 
credinţă. Iarna torcea cânepă şi lână pe la oameni, 
iar vara se ducea cu secera pe lan şi aduna spicele 
de pe urma secerătorilor, le punea pe un ţol, le 
bătea şi făcea oleacă de grâu. Şi aşa, puţin câte 
puţin, făcea şi ea un sac de grâu pentru dânsa. Aşa 
de săracă era văduva Anastasia! 



Ea, dacă a văzut că trec atâtea care cu boi, 
încărcate cu poveri grele cu alimente pentru 
praznic la sfinţire, ce s-a gândit săraca? „Bani 
n-am, covoare n-am, untdelemn n-am, n-am 
nimic. Mă duc să duc şi eu un braţ de iarbă 
acolo!" Dar se temea, că n-avea pământ. De unde 
să taie iarbă ca să nu facă rău? 

A luat un ţolişor şi s-a dus pe un hat unde 
creşte un fel de iarbă numită pir. A luat pir, ca să 
nu strice cumva din ogorul cuiva. A tăiat pirul şi 1-a 
pus într-o sărcinuţă. Ce s-a gândit ea? „Voi da şi 
eu la nişte boi un braţ de iarbă, măcar că nu-i de la 
mine de pe hat". 

într-adevăr, şi-a luat beţişorul, s-a dus acolo 
unde era sfinţirea cu acea lume multă, şi tocmai 
atunci a văzut o pereche de boi, care gătiseră 
mâncarea dinaintea jugului. Se uitau plăvanii; ar 
mai fi mâncat ei ceva, dar nu mai era. 

Mătuşa Anastasia a dezlegat şi ea sărcinuţă ei 
de iarbă, a pus-o înaintea boilor şi a zis: „Doamne, 
primeşte braţul acesta de iarbă, că n-am ce aduce 
la sfinţirea acestei biserici şi să mă ierţi, că nu-i de 
pe ogorul meu!" Şi plângând s-a dus de acolo la 
biserică, după ce-a dat iarba la boi. 

Când a văzut atâta lume şi atâtea podoabe, 
căci biserica era pregătită ca o mireasă de nuntă cu 
toate podoabele gata de sfinţire, atunci ea s-a dus 
la icoanele din urmă, unde se închină femeile. 
Bătrână, năcăjită, cu faţa zbârcită de bătrâneţe, cu 
un tulpan vechi pe ochi, încălţată cu opinci, cu o 
catrinţă rea, a îngenuncheat şi se ruga Domnului: 
„Doamne, iartă-mă că n-am adus nici un dar la 

biserică! N-am nimic. împăratul este împărat şi pe 
pământ şi va fi şi în cer! Dar eu, săraca de mine, 
n-am avut bani, n-am avut nimic...", se ruga ea cu 
lacrimi. 

A venit şi împăratul Nichifor Votaniat, cu 
dregătorii lui, cu spătarii lui, cu tot. Când a intrat 
în biserică, spătarul lui, pe care-1 chema Petru, i-a 
arătat inscripţia. (La biserici, la mănăstiri, la 
monumentele istorice, inscripţia este scrisă dea- 
supra uşii). 

Era o placă mare de marmură, scrisă cu slove 
de aur: „Intru slava Preasfintei Treimi, a Tatălui şi 
a Fiului şi a Duhului Sfânt, facut-am această 
dumnezeiască biserică cu toată cheltuiala mea, eu, 
împăratul Nichifor Votaniat". I-a plăcut tare 
inscripţia, că el dăduse ordin. 

Şi au intrat în biserică împăratul, împărăteasa 
şi generali mulţi să vadă cum este pregătită 
biserica pentru sfinţire, că a doua zi era sfinţirea. 
Picturi frumoase, icoane lucrate în aur, perdele 
frumoase, veşminte aurite, policandre, chivote, 
potire pe sfânta masă, Evanghelia, tot ce trebuia. 

In timpul acela, mătuşa Anastasia, care a dat 
un braţ de iarbă, plângea la icoanele din urmă. 
Avea mulţi ani. în timpul acesta îngerul Domnului 
a schimbat inscripţia împăratului. 

Era scris mai frumos: „întru slava Preasfintei 
Treimi, a Tatălui şi a Fiului şi a Duhului Sfânt, 
facut-am această dumnezeiască biserică cu toată 
cheltuiala mea, eu, văduva Anastasia". 

Oamenii au încremenit. Mai înainte citeau 
numele împăratului, dar era lume, schela era luată 





de la biserică, nimeni nu putea să spună că ar mai 
fi putut cineva schimba ceva. 
Oamenii au început a citi: 

- Ce scrie acolo, măi? 

- Ce scrie? 

- Păi uite scrie că o văduvă a făcut biserica! 

- Dar mai înainte, când a intrat împăratul, era 
numele lui. 

- Măi, dacă aude împăratul! 

Aceia se temeau să-i spună împăratului şi au 
spus spătarului. Dar spătarul împăratului, Petru, 
după ce a citit, a zis: 

- Măi, asta-i mare minune! Lasă că-i zic eu 

împăratului! 

împăratul îl asculta, că era urechea lui. La 
împărat şi împărăteasă cununi de aur le străluceau 
pe cap ca razele soarelui, cu porfiră, cu hlamidă, 
cu ostaşi lângă el. Toată suita împărătească. 

- Măria ta, hai oleacă în pridvor! 

Vine împăratul. Când se uită a rămas uimit: 

- Măi, doar când am intrat noi în biserică, era 

inscripţia mea! 

- Cred că a ta, împărate, a fost. Toată lumea 

ştie. Dar uite ce scrie acolo! 

- Vai mie, păcătosul! Aici este mare minune! 
Nimeni n-a putut face aceasta decât Dumnezeu! 
Asta-i minune mare! Am pierdut biserica pentru 
că am facut-o cu mândrie! A dat-o unei văduve! 

A adunat sfetnicii lui şi a spus aşa: 

- Nu se sfinţeşte biserica aceasta până nu se 
găseşte această văduvă! Şi când o găsim, o sfinţim 

pe numele ei, că-i mai mare ea la Dumnezeu decât 
mine. 

A dat poruncă să trimită în toată împărăţia să-i 
găsească adresa acestei văduve, Anastasia. 

Dar Dumnezeu, când vrea să descopere un 
lucru repede, a descoperit-o printr-o altă văduvă, 
care era cam de-o seamă cu această bătrână, aflată 
printre lume. Dar ea nu ştia că Anastasia este 
acolo. 

- Ce se aude? 
-Uite ce se aude... 

- Pe Anastasia eu o cunosc! Stă aici în 
marginea oraşului. 

- Cum, mătuşă? Hai la împărat! 

Şi i-a spus împăratului locul unde o găseşte pe 
văduva Anastasia, iar el a trimis soli s-o caute şi s-o 
aducă la biserică. 

Solii, călări pe cai, repede au plecat în 
marginea oraşului Constantinopol, s-o caute pe 
mătuşa Anastasia şi s-o aducă la împăratul. 

Acolo au văzut nişte copii care se jucau. 

- Măi copii, nu ştiţi unde stă mătuşa Anasta- 
sia? 

Dar unul mai mărişor a zis: 

- Mătuşa Anastasia stă acolo în grădină. 
S-au dus ei pe un pârleaz. Când ajung Ia uşa 

văduvei, ce să vadă? Ce lacăte mai erau acolo! Ce 
zăvoare! Ce încuietori mai avea! Că cel ce n-are 
nimic, de nimic nu se teme. Erau două belciuge la 
uşă, legate cu aţă de cânepă şi un băţ în uşă. Era 
semn că mătuşa nu-i acasă. Acelea erau toate 

f zăvoarele ei. N-avea ce-i fura. Ea era dusă la 
sfinţire la biserică. 
[ Vin înapoi cei trimişi de împărat. „Uite, măi, 
nu-i acasă bătrâna Anastasia!" 
- Măi copii, n-aţi văzut pe mătuşa Anastasia? 
- Mătuşa Anastasia s-a dus cu un braţ de iarbă 
ucolo, la iarmaroc. 
Copiii nu ştiau că acolo este o sfinţire de 
biserică. Şi atunci cei trei generali, care au fost 
Irimişi soli de împăratul, au întors caii şi au venit 
să-i dea raportul împăratului. 

- Măria ta, am fost! Are o căsuţă mică în 
marginea Constantinopolului. Nişte copii se jucau 
pe acolo şi au zis că mătuşa Anastasia este pe aici, 
prin lumea asta, pe undeva. 

Văduva care a cunoscut-o pe cealaltă a zis; 

- Este în biserică, se roagă Ia Mântuitorul! 

- Dacă-i în biserică, spuneţi-i să nu se teamă, 
ea n-a fost niciodată în faţa mea, împăratul 

Nichifor Votaniat. Trimiteţi nişte femei bătrâne şi 
faceţi o veste că la sfinţirea bisericii, împăratul dă 
^âte o vacă la bătrâni. 

La porunca împăratului au găsit pe bătrâna 
Anastasia şi i-a zis: 

| - Nu te teme, Anastasie, că te-ai învrednicit 
de mare dar de la Dumnezeu! Ce jertfa ai adus 
dimineaţă la sfinţirea bisericii? 
| - N-am adus nici un dar, măria ta, că sunt 
lâracă! 

[ Căci ea nu socotea braţul cel de iarbă pe care 
jl-a adus şi 1-a dat la boi, că este dar. 

- Totuşi, adu-ţi aminte, mamă Anastasie, că ai 
adus un dar mare, prin care mi-ai luat biserica 
mea! 

- N-am adus nici un dar, că n-am bani, n-am 
nimic! Toată averea mea este o seceră şi o furcă. 
Iarna torc şi eu lână pe la oameni, iar vara cu 
secera mă duc şi adun spice de pe lan, în urma 
secerătorilor. Şi le strâng şi fac şi eu oleacă de 
grâu. N-am nici un fel de avere. 

- Dar această biserică împărătească, în care 
am cheltuit atâţia galbeni de aur şi argint, am 
facut-o numai pe cheltuiala mea şi iată acum scrie 
pe inscripţia ei că este făcută de Anastasia! 

- Ce dar ai dat la această biserică? 

- N-am dat nimic, decât un braţ de iarbă la 
boii înjugaţi la car. 

- Nu te teme, mamă Anastasie, că a scris 
Dumnezeu, nu dumneata! Dumnezeu a scris. 
Biserica este a matale! 

Şi era scris aşa: „Intru slava Tatălui şi a Fiului 
şi a Sfanţului Duh, Unuia Dumnezeu în Treime, 
facut-am această dumnezeiască biserică cu toată 
cheltuiala mea, eu, văduva Anastasia". îi citea, iar 
ea tremura, că nu ştia carte. 

- Vezi, mătuşă, zici că n-ai adus nici un dar, 
însă adu-ţi aminte că ai adus un braţ de iarbă! 

- L-am adus, dar n-o fi pomană că l-am tăiat 
de pe hatul unui om. 

- Iată, mătuşă Anastasie, braţul acela de iarbă 
al matale, a fost mai scump decât toate vistieriile 
pe care le-am băgat eu! Iată, îngerul Domnului ţi-a 
trecut biserica pe numele tău şi a ta rămâne în 

veac. Vom sfinţi biserica - că erau cei patru 
patriarhi - cu aceeaşi sfinţire, cu aceeaşi pompă 
mare, dar biserica va rămâne a Anastasiei până în 
veac. 

[ - Să ştii, mătuşă, se sfinţeşte biserica pe 
numele matale, pe care îngerul ţi-a dat-o de sus şi 
ic-a scris aici. 

Ea, săraca, a rămas uimită. Toţi se mirau: 
„Măi, mare minune!" 

I Când a murit fericita Anastasia din Constanti- 
nopol, împăratul i-a făcut mormântul în Sfanţul 
Altar: „Aici, în biserica pe care i-a dat-o Dum- 
nezeu prin minune, este îngropată văduva Anasta- 
sia 



»j 



Un braţ de iarbă dat în numele Domnului cu 
smerenie şi cu durere de inimă că nu poţi face mai 
mult, a făcut mai mult decât cheltuiala împăratului 
Nichifor. Aşa cere Dumnezeu! 

Sfanţul Efrem Şirul zice: „Dumnezeu nu se 
uilă la mulţimea darului pe care îl aduci, ci la 
voinţa cu care îl aduci". Cât de mic dar ai dat, 
dacă dai cu smerenie şi cu părere de rău că nu poţi 
tace mai mult, aceea este adevărata milostenie. 

* 

Cu adevărat, Dumnezeu caută la inima 
înfrântă şi smerită. 

Vine deunăzi o mătuşă năcăjită. Mă uitam, 
măi, cum i-aduce Dumnezeu! Ea săraca zice: 

- Aş pune 40 de Liturghii, dar n-am bani de 
drum! Vă dau un şerveţel! 

Numai cu atât a venit, cu un şerveţel. 

Ştii cât m-a costat pe mine asta? Şi i-am zis: 

- Mamă, lasă că-ţi pun eu slujbe! 

I-am pus de trei ori câte 40 de Liturghii pentru 
şerveţelul acela. 

- Mai dau 15 lei! A zis bătrâna. 

- Vai de mine! Noi n-am venit aici la 
mănăstire să ne îmbogăţim! Noi am venit să ne 
plângem păcatele. 

- Dar nu-i primit dacă nu dau bani, părinte! 

- Este primit. Iţi spun eu! 

De aceea eu nu mă supăr când aduce cineva 
puţin. Pentru că Domnul nu se uită la darurile 
noastre... Se uită la voinţa cu care se aduce darul. 

Când a văzut Sfanţul Antonie cursele diavo- 
lului pe faţa pământului întinse până la cer, a zis: 
„Doamne, cine mai poate trece printre acestea?" 
Şi aude un glas din cer: „Antonie, smerenia şi 
milostenia!" 

Când se întâlnesc aceste două fapte bune, 
adică smerenia şi milostenia, străbat toate cursele 
lumii! 

Deci milostenia nu se caută numai în 
mulţimea banilor, ci mai ales în inima şi voinţa cu 
care se aduce ea. 



O ISTORIOARĂ ADEVĂRATĂ 

Un preot, mergând pe stradă, întâlneşte un 
copilaş, ca de cinci-şase ani, cu picioarele crăpate 
de glod, părul încâlcit în cap, zoios, nespălat, cu 
mâinile crăpate, şi-1 întreabă: 



- Măi copile, de unde vii tu? 
-Din iad vin! 

Preotul s-a minunat de copilul acesta. 

- Cum îl cheamă pe tatăl tău? 

- Satana! 

- Dar pe mama ta? 

- Aripa satanei! 

- Dar fraţi şi surori ai? 
-Da. 

- Cum îi cheamă? 

- Diavoli. 

Şi atunci preotul a spus: 

- Unde stai, copile? 

- Hai, că eu ştiu unde! 

Şi a mers cu preotul. Şi în marginea satului îi 
arată o căsuţă stricată, veche şi o ogradă cu 
gardurile rupte. Preotul ia copilaşul de mână şi 
intră acolo. Aude sfadindu-se în casă tatăl cu 

mama sa. 

Bărbatul o înjura pe femeie groaznic, iar 
femeia îi spunea: „Du-te de-aici, satano!" 
Bărbatul zicea: „Tu eşti aripa satanei!" Au trecut 
nişte copii pe acolo: „Treci, drace, de-aici!" Dar 
femeia striga pe urmă: „Vai de mine, casa asta 
este iad!" 

Preotul a auzit de afară. Şi atunci şi-a dat 
seama de ce spune copilul că vine din iad. El nu 
ştia cum să spună. A auzit pe mamă-sa că este iad 
în casa ei; că pe tatăl său îl cheamă satana şi pe 
mamă-sa, aripa satanei, şi pe fraţii lui îi cheamă 
diavoli. Aşa auzea grăind în casă. 

Dar ştiţi voi de ce se face casa iad? Unde nu-i 
post, unde nu-i rugăciune de dimineaţă şi de seară, 
unde nu-i viaţă curată, unde nu merg oamenii la 
biserică, unde se apucă şi beau de dimineaţă, 
fumează şi înjură, casa aceea se face cu adevărat 
iad. Şi diavolul vine acolo şi apoi, vai de zilele 
care le mai trăieşte omul pe pământ! 

Toată ziua înjurături, toată ziua bătăi, toată 
ziua suferinţă. A intrat diavolul! Diavolul aduce 
ură, sfadă, mânie, iuţime, ocară, blestem, 
înjurături, bătăi, morţi, beţii, desfrâuri. Aşa! Unde 
a intrat el, distruge. Casa o face iad! 

Iar unde oamenii se scoală dimineaţa şi se 
închină lui Dumnezeu şi merg la lucru cu 
rugăciunea în minte şi postesc sfintele posturi de 
peste an şi fac milostenie şi citesc sfintele cărţi şi 
rabdă scârbele şi necazurile cu bucurie, acolo este 
şi binecuvântarea lui Dumnezeu şi toate se 
rânduiesc după iconomia Lui pentru folosul 
sufletului şi pentru mântuirea noastră. 



SINODUL AL VII-LEA ECUMENIC 

Astăzi este un mare praznic al Bisericii 
Răsăritului, că nu prăznuim un sfanţ sau doi, ci 
367 de sfinţi făcători de minuni şi păstori ai 
Bisericii lui Hristos, de la Sinodul VII Ecumenic. 

Au fost 350 la Sinodul VII de la Niceea, dar 
s-au mai amestecat încă 17 episcopi, care călca- 
seră sfintele icoane în picioare, care căzuseră în 
eres şi care se luaseră după luptătorii de icoane. 









Dar de frica tiranilor şi pentru alte interese au 
călcat peste sfintele icoane şi le-au defăimat. Când 
au văzut Sinodul adunat, în fruntea căruia era 
marele Tarasie, Patriarhul Constantinopolului, şi 
binecredincioşii împăraţi Constantin şi Irina, au 
căzut în genunchi, au cerut iertare, au sărutat 
sfintele icoane şi s-au închinat cu lacrimi în faţa 
lor şi au fost primiţi în Soborul al Vll-lea 
Ecumenic. 

Şi a fost acest Sinod Ecumenic la anul 783, 
dar discuţiile şi toate procesele verbale şi toate 
aşezămintele acestui sobor abia s-au încheiat la 
anul 787, cu câţiva ani mai târziu, pentru că a fost 
mare luptă împotriva iconoclaştilor, a împăraţilor 
iconomahi şi a multor arhierei care au căzut din 
dreapta credinţă, şi preoţi şi popor peste măsură de 
mult. 

Deci peste 130 de ani a tulburat eresul luptării 
de icoane Biserica dreptmăritoare a lui lisus 
Hristos. 

, Acest Sinod, al Vll-lea a toată lumea, a fost şi 
ultimul Sinod Ecumenic al Bisericii de Răsărit, în 
fruntea căruia a fost Sfântul Patriarh Tarasie şi 
binecredincioşii împăraţi Constantin şi Irina. 

De ce la toate Sinoadele Ecumenice, şi la cel 
dintâi şi la celelalte, Biserica pune aceeaşi 
Evanghelie: Părinte sfinte, voiesc ca şi ei să fie 
una, precum noi suntem una (Ioan 17, 11), 
rugăciunea arhierească a Mântuitorului? 

Pentru că s-a împlinit în ochii tuturor că prin 
cele şapte Sinoade Ecumenice înţelepciunea şi-a 
Zidit ei casă. Care-i casa înţelepciunii lui 

Dumnezeu? Este Biserica dreptmăritoare a lui 
Iisus Hristos, că auzi ce spune la Pilde: 
înţelepciunea şi-a zidit casă rezemată pe şapte 
stâlpi (Pilde 9, 1). 

Da, Biserica lui Iisus Hristos cea dreptmă- 
ritoare de la Răsărit are aceşti şapte stâlpi neclătiţi 
pe care s-a clădit duhovniceşte. Sunt cele şapte 
Sinoade Ecumenice, a toată lumea. Cel dintâi a 
fost la anul 325, în Niceea Bitiniei, în timpul 
Sfinţilor împăraţi Constantin şi Elena. 

Al doilea Sinod a fost la anul 381 la 
Constantinopol, sub împăratul Teodosie cel Mare, 
patriarh fiind Sfanţul Nectarie începător cu 150 
Sfinţi Părinţi. 

Al treilea Sinod Ecumenic, la anul 431 Ia 
Efesul Asiei, unde au fost iarăşi 200 Sfinţi Părinţi. 

Al patrulea Sinod Ecumenic a fost la anul 451 
în cetatea Calcedon, unde s-au dat anatemei 
monofiziţii, sub împăraţii Marchian şi Pulheria. 
Acum au căzut o mulţime de Biserici necalce- 
doniene, cum este Biserica Abisiniei, a Armeniei, 
Biserica Coptă din Alexandria, Biserica Siriacă 
Veche, care mărturisesc o fire şi o voie în Hristos. 

Sinodul al V-lea Ecumenic a fost la anul 553, 
iarăşi în Constantinopol, pe timpul împăratului 
Iustinian cel Mare, unde s-au dat anatemei Origen, 
Didim cel Orb, Teodor de Mopsuestia, Teodoret şi 
ceilalţi care au primit ereziile lui Origen. 

Sinodul al Vl-lea Ecumenic a fost la anul 680, 
tot în Constantinopol, pe timpul împăratului Con- 
stantin Bărbosul, nepotul lui Heraclie. Şi a ţinut 
Sinodul acesta, care s-a mai numit şi al V-VI-lea, 



PĂRINTELE CLEOPA 



97 



până în anul 691. A fost mare dezbatere în pro- 
blema ereticilor monoteliţi, care, voind să împace 
pe ortodocşi cu monofiziţii, au căzut în altă 
extremă, în prezenţa lui Serghie, patriarhul Con- 
stantinopolului, care a fost promotorul monote- 
lismului; că deşi admitea în Hristos două firi, dar 
mărturisea o singură voie. 

Aceasta era deosebirea între monofiziţi şi 
monoteliţi. Unii ziceau o fire şi o voie, iar alţii 
ziceau două firi şi o singură voie, cum este 
Biserica Maronită din muntele Libanului şi 
Biserica Tomită din India, Biserica din Antiohia 
Siriei şi alte Bisericii monotelite până astăzi. 

Iar Sinodul al VH-lea Ecumenic s-a făcut 
pentru cinstirea sfintelor icoane şi au dat anatemei 
pe toţi luptătorii împotriva sfintelor icoane de la 
anul 783 până la anul 787. întâi stătător a fost 
Sfântul Tarasie. 

Aceste şapte Sinoade Ecumenice sunt cei 
şapte stâlpi ai Bisericii Răsăritului, despre care a 
spus Duhul Sfânt mai înainte: înţelepciunea şi-a 
zidit casă rezemată pe şapte stâlpi, adică pe cele 
şapte Sinoade Ecumenice. 

Am amintit aceasta fiindcă astăzi Biserica lui 
Hristos prăznuieşte al VH-lea Sinod Ecumenic şi 
pe dumnezeieştii Părinţi de atunci. De aceea s-a şi 
pus Duminica Ortodoxiei cea dintâi în Postul 
Mare că s-a încheiat tot ce-a trebuit mai scump în 
Biserica Domnului, la Sinodul al VH-lea Ecumenic. 

Să aveţi mare evlavie la sfintele icoane, să le 
cinstiţi cu mare cinste, mai ales icoana Mântui- 
torului, a Maicii Domnului, a sfinţilor, Sfânta 

Cruce, icoana Preasflntei Treimi, pentru că cine 
nu cinsteşte sfintele icoane este dat anatemei, şi 
anatema este cea mai grea pedeapsă a Bisericii, 
care înseamnă pogorâre de viu în iad cu dracii şi 
tăiere de la trupul tainic al Bisericii lui Iisus 
Hristos. 

Să cinstiţi sfintele icoane, să vă închinaţi lor, 
că au fost mărturisite de mii de sfinţi şi până în 
ziua de azi le vedeţi în toate sfintele biserici. Să 
nu vă luaţi după eretici, după adventişti şi după 
ceilalţi blestemaţi de sectari, care au căzut din 
dogma dreptei credinţe şi sunt daţi anatemei 
pentru veacul de acum şi pentru cel ce va să fie, 
despărţiţi pentru veşnicie de Ia trupul tainic al 
Bisericii lui Hristos. 

Dumnezeu să ne ajute tuturor cu rugăciunile 
sfinţilor de la Sinodul al Vll-Iea şi de la toate 
celelalte Sinoade Ecumenice, să ţinem dreapta 
credinţă pe care o mărturisim în Crez şi să ne 
mântuim cu mila Domnului. Amin. 



PILDA SEMĂNĂTORULUI 

Iubiţi credincioşi, aţi auzit astăzi că s-a citit în 
Sfânta Biserică pilda Semănătorului. Deci vom 
spune puţin din tâlcuirea acesteia, ca să nu 
îngreunăm auzurile dumneavoastră cu prea multe 
cuvinte. 

Mai întâi să facem aici o întrebare: Oare 
pentru care pricină Mântuitorul, când a spus pilda 
cu semănătorul, n-a arătat cine este acest semănă- 

tor? Ci a trecut pilda la a treia faţă, zicând: Ieşit-a 
semănătorul să semene sămânţa sa. 

Dar n-a arătat: Ieşit-a dreptul sau sfanţul 
cutare sau proorocul cutare sau apostolul cutare să 
semene sămânţa sa. Sau ieşit-am Eu să semăn 
sămânţa cea bună a cuvântului. Pentru care pricină 
nu s-a spus numele Său? 

Pentru că cel dintâi semănător al Evangheliei 
este însuşi Domnul, Dumnezeul şi Mântuitorul 
nostru Iisus Hristos. El a semănat întâi cuvântul 
acesta al vieţii în urechile sfinţilor Săi ucenici şi 
apostoli şi prin ei la toată lumea. 

Dar n-a spus: Venit-am sau ieşit-am Eu să 
semăn sămânţa cuvântului, ca să nu stârnească 
zavistie de prisos şi ură în urechile şi în inimile 
fariseilor şi ale cărturarilor, ca să nu se arate ca un 
iubitor de slavă deşartă, că numai El seamănă 
cuvântul vieţii. De aceea nu a spus numele 
semănătorului şi a zis numai aşa simbolic: Ieşit-a 
semănătorul să semene sămânţa sa. 

Dar de ce n-a zis: „Ieşit-a plugarul" şi a zis 
„Ieşit-a semănătorul?" Iată de ce: Pentru că nu 
acela este plugar cu adevărat care are sămânţă, dar 
o ţine în sac sau în ladă sau în pod undeva sau în 
hambar şi nu o seamănă. Ci adevăratul semănător 
şi adevăratul plugar este acela care are sămânţă şi 
o seamănă pe dânsa. 

De aici să trecem la sămânţa cuvântului. 

Aşa zice dumnezeiescul Ioan Gură de Aur: 
„Nu este plugar al lui Dumnezeu şi nici semănător 
al Evangheliei acela care ştie multe şi are multă 
cunoştinţă în mintea şi în inima sa, dar nu vrea să 

propovăduiască. Ci ţine ascunsă această sămânţă, 
ori de frica oamenilor, ori de ruşine, ori de 
lenevire, ori alte motive are în mintea sa şi aşa 
ascunde sămânţa lui Dumnezeu. Ori poate are mai 
mult decât altul, dar nu vrea să o semene ca să 
aducă lui Dumnezeu roadă însutită. 

De aceea, adevăratul plugar al iui Iisus Hristos 
şi adevăratul semănător este acela care are 
sămânţa cuvântului lui Dumnezeu şi o seamănă în 
urechile şi în inimile ascultătorilor care îl ascultă 
pe dânsul. 

Şi apoi, după ce-a zis Mântuitorul această 
pildă la început, a arătat că se întâmplă cu sămânţa 
cuvântului lui Dumnezeu exact cum se întâmplă şi 
cu sămânţa cea materialnică care se seamănă de 
plugar pe ogor. 

Şi a zis Preasfântul nostru Mântuitor mai 
departe aşa: Şi una din seminţe a căzut lângă cale, 
adică lângă cărare sau lângă drum, şi oamenii, 
nebăgând seamă de dânsa, au călcat-o şi păsările 
cerului, văzând-o aşa descoperită, au mâncat-o şi 
a pierit sămânţa aceasta semănată lângă cale. Şi 
alta din seminţe a căzut pe piatră şi, neavănd 
umezeală, s-a uscat. 

Dar, ca să vă daţi seama că nu chiar pe piatră 
goală s-a semănat, că acolo nici nu prinde sămânţa 
deloc rădăcini; ascultaţi pe ceilalţi doi evanghelişti 
care îl completează pe acesta de astăzi. 

Matei şi Marcu zic: Şi una a căzut pe pietriş, 
adică pe pământ cu piatră multă, pe pământ cu 
pietriş, şi unde sămânţa, neavând umezeală, a 

prins puţină rădăcină şi, neavând pământ bun, s-a 

uscat. 

Gura fiecărei plante, gura fiecărui arbore este 
rădăcina lui, cu care el se hrăneşte mai cu seamă 
din pământ; este adevărat că arborii mari şi multe 
feluri de saduri se hrănesc prin ramuri din aer, cu 
oxigen şi cu celelalte care trebuie la creşterea 
vieţii sale. Dar mai mult decât toate, gura unei 
plante, cu care ea se hrăneşte şi trage hrană, este 
rădăcina. 

Deci a doua sămânţă, căzând pe pietriş, foarte 
puţin s-a prins şi, neavând umezeală şi nici 
pământ destul, s-a uscat. 

A treia sămânţă a căzut în mijlocul spinilor, 
cum aţi auzit dumnezeiasca Evanghelie, şi a 
răsărit puţin şi, crescând spinii au înăbuşit-o, i-au 
luat spaţiul de lumină şi de hrană şi aşa s-a uscat. 

A patra sămânţă a căzut în pământ bun şi a 
adus domnului său roadă însutită. Unii din 
cercătorii de firi, parcă s-ar contrazice cu dumne- 
zeiasca Evanghelie, că sămânţa, oricât de bun ar fi 
pământul, nu poate aduce o sută de roade, adică 
un bob de grâu să aducă o sută de boabe de grâu 
sau unul de porumb şi aşa mai departe, să aducă o 

sută de boabe. 

Dar n-au dreptate! Să se ducă în Egipt, în 
ţarina numită Vizachia şi în părţile Nilului şi în 
alte părţi din Sicilia, din Italia, să vadă că acolo 
holdele care se seamănă aduc uneori de două sau 
de trei ori însutit roadă şi să vadă că nu poate să 
mintă cuvântul lui Dumnezeu şi că sunt locuri pe 

pământ unde un grăunte aduce mai mult de o sută 
de grăunţe roadă în spicul său. 

După ce a spus Mântuitorul pilda acestei 
Evanghelii, ucenicii Săi n-au înţeles puterea pildei 
şi L-au întrebat deosebi: Spune-ne nouă, care este 
puterea pildei acesteia! Iar Mântuitorul mai întâi 
le-a spus: Vouă vi s-a dat să ştiţi tainele împără- 
ţiei cerurilor, iar acestora în pilde vorbesc, ca, 
auzind, să nu audă şi, văzând, să nu vadă, cum a 
zis Isaia Proorocul pentru nesinceritatea inimii lor. 

Şi apoi le-a tâlcuit Mântuitorul aşa: Sămânţa 
cea bună este cuvântul lui Dumnezeu, ţarina este 
inima omului, cum e în pilda cu zâzaniile ţarinii. 
Sămânţa cea semănată pe cale sunt oamenii puţin 
credincioşi sau mai bine să zic aproape deloc 
credincioşi, căci aud cuvântul lui Dumnezeu, dar 
nu-i dau nici o atenţie, aşa în trecere: „Eh! Am 
auzit predica preotului! Spunea unu o predică! Am 
auzit că unu citea din Evanghelie, ce-o fi mai 
spunând", şi nu-i dă nici o atenţie, ca şi cum nu 
s-ar vorbi din Evanghelie, ci din poveşti. 

Unul care este indiferent şi nu-i place să 
asculte cuvântul lui Dumnezeu sau îl trece cu 
vederea, la acela vine satana şi mănâncă sămânţa 
cuvântului din inima Iui şi este călcat în picioare 
de toate ispitele drăceşti, cum este călcată sămân- 
ţa, pentru că nu prinde rădăcină cuvântul în inima 
Iui, pentru neatenţia lui şi nebăgarea de seamă, că 
nu dă importanţă cuvântului Iui Dumnezeu. 

Sămânţa care a căzut pe pietriş sunt oamenii 
care aud cuvântul şi pentru moment se bucură că 
au înţeles ceva, dar bucuria lor este pripită. Au 

auzit şi s-au bucurat puţin, iar pe urmă le-a scăzut 
toată evlavia faţă de cuvântul Domnului, se 
împietreşte inima lor de necredinţă, de nesimţire, 
de răutate şi îndată se usucă din inima lor sămânţa 
cuvântului lui Dumnezeu. Nu găseşte acolo un 
pământ bun în ţarina inimii lui ca să crească. 

Aceştia sunt aceia care sunt sămânţă căzută pe 
piatră, adică oameni care prea puţin se bucură şi 
cred şi îndată pierd evlavia şi credinţa către cele 
auzite din cuvântul vieţii. 

Iar sămânţa a treia sunt oamenii aceia care 
cred în cuvântul lui Dumnezeu până la o vreme, 
dar de la o vreme se ridică ispite asupra acestui 
cuvânt. Ori prigoană din partea oamenilor, ori 
necaz din partea trupului, sau se ridică grijile 
lumii cele rele, să alerge omul după bogăţii, după 
slavă deşartă, după dregătorii, după bani, după trai 
bun, după dulceţile veacului de acum. Şi toate 
aceste griji crescând, adică mărindu-se în inima 
omului, îl fac să uite de cuvântul lui Dumnezeu; şi 
aşa cuvântul lui Dumnezeu, care prinsese rădăcină 
acolo şi crescuse puţin, se înăbuşă, se astupă, se 
otrăveşte de grijile veacului de acum, de mâncare, 
de băutură, de avere, de patimi trupeşti, de 
dezmierdări, şi cine ştie ce scopuri ale slavei 
deşarte sau cine ştie ce răutăţi, care-1 împiedică pe 
acest cuvânt să crească; şi aşa, crescând patimile 
în om, înăbuşă şi întunecă lumina cuvântului lui 
Dumnezeu şi îndată începe a se ofili, iar cuvântul 
cel dintâi al credinţei lui se usucă şi piere. 

Iar sămânţa a patra, care cade în pământ bun, 
sunt acei buni creştini şi buni oameni de pe faţa 

pământului, care, atunci când aud cuvântul lui 
Dumnezeu, sunt ca un pământ însetat în care cade 
ploaia cea binefăcătoare a cuvântului vieţii şi, 
căzând în inima lor, se hotărăsc pentru cuvântul 
lui Dumnezeu să sufere toate necazurile, toate 
scârbele, foamea, setea, lipsa, ocara, durerea, 
crucea, moartea şi nu mai dau înapoi. Aceştia 
lucrează împreună cu cuvântul Iui Dumnezeu din 
inima lor şi aduc roadă întru răbdare, cum zice 
Evanghelia, rabdă toate pentru porunca lui lisus 
Hristos şi pentru cuvântul Sfintei Scripturi şi al 
Evangheliei şi aşa aduc roadă întru răbdare: unul, 
adică, cum zice altă Evanghelie, treizeci, iar altul 
şaizeci, iar altul chiar o sută. 

După ce Mântuitorul a spus şi a tâlcuit pilda 
Evangheliei sfinţilor Săi ucenici şi apostoli, la 
urmă a zis şi acest cuvânt: Cela ce are urechi de 
auzit, să audă. 

Prea puţini sunt oamenii aceia care au urechi 
şi nu aud în lume. Dar urechi de auzit n-au numai 
oamenii; au şi dobitoacele, au şi târâtoarele, au şi 
păsările; numai peştii sunt surzi, cum spun Sfinţii 
Părinţi, că n-au acest organ al auzului dat de 
Dumnezeu, ci au numai simţire grozavă, ca, 
simţind valurile, să se ferească de primejdie, că ei 
sunt surzi. 

Dar celelalte vieţuitoare şi oamenii, toţi au 
urechi. Dar de care urechi este vorba în 
Evanghelie? Ce credeţi? De urechile acestea 
trupeşti? Nu! îndoit este omul şi două feluri de 
urechi are, după cum şi două feluri de ochi. Are 
ochii aceştia simţiţi cu care vede cele simţite şi are 

ochii minţii, sau mai bine-zis are mintea, care-i 
ochiul sufletului, cu care priveşte cele inteligibile, 
cele nevăzute, ca dogmele credinţei şi învăţăturile 
Sfintei Scripturi şi alte câte sunt nevăzute. 

Aşa şi la urechi să înţelegeţi! Cela ce are 
urechi de auzit, adică ale sufletului, că mulţi aud 
cu urechile acestea şi stau în biserică şi aud 
cântând la strană şi aud proorocii citindu-se, şi 
aud evanghelii şi apostoli şi taine mari, mulţi stau 
aici şi aud, dar aud numai cu urechea din afară, iar 
urechea cea duhovnicească a minţii lor şi a 
sufletului lor este astupată de satana, îi întunecată 
şi nu înţelege puterea cuvântului, pentru că 
urechile sufletului lor sunt surde. 

Către aceste urechi s-a adresat Mântuitorul 
când am auzit: Cela ce are urechi de auzit, să 
audă. Adică prin urechile acestea simţite să dea 
cuvântul urechilor celor nevăzute şi cu acelea să 
audă cuvântul şi să-1 înţeleagă, ca apoi, înţele- 
gându-1, să aducă roadă lui Dumnezeu prin lucrare 
şi prin răbdare. 

Iubiţi credincioşi, dar oare care este cauza 
nerodirii cuvântului lui Dumnezeu în ziua de 
astăzi? Sunt mulţi preoţi predicatori şi-n capitala 
ţării, şi-n oraşe, şi-n sate, mulţi predicatori sunt 
astăzi şi prin mănăstiri şi oriunde vei întâlni 
predicatori buni. Chiar şi unii din credincioşi 
cunosc Scriptura, dar nu se mai văd astăzi roadele 
Evangheliei, nu se mai văd suflete roditoare, cum 
erau la începutul creştinismului, cu toate că se 
rosteşte cuvântul lui Dumnezeu. 

Care este pricina pentru care nu rodesc 
sufletele oamenilor astăzi cum rodeau altă dată? 
Am să zic că nu sunt altele decât cele patru pe 
care le-a arătat Mântuitorul, sau trei, că al patrulea 
a rodit. Dar care este pricina nerodirii cea 
adevărată, în cele trei chipuri ale Evangheliei, care 
s-au zis mai sus? 

Unii vor zice: „Da, părinte! Astăzi nu se mai 
întorc oamenii la pocăinţă, nu se mai văd roadele 
pocăinţei la mulţi, pentru că nu se mai fac minuni 
ca la începutul creştinismului". Când Apostolul 
Petru a început să predice în Ierusalim, spune 
dumnezeiasca Scriptură că, numai într-o zi au 
crezut trei mii de oameni. 

Iar a doua zi a predicat în pridvorul care se 
zicea „al lui Solomon" şi au mai crezut încă cinci 
mii. Iată minune mare, în două zile opt mii de 
oameni au crezut în Hristos prin gura Sfântului, 
slăvitului, întru tot lăudatului Apostol Petru, care 
nu era nici teolog, nimic, ci numai avea teologia 
cea mai înaltă, pe Duhul Sfânt pe Care îl primise. 

Dar zic ei: „Da, părinte, au crezut atunci mulţi 
pentru că-1 auzeau pe Petru vorbind în toate 
limbile de sub cer", că aşa a fost la Cincizecime, 
vorbeau doisprezece bărbaţi galileeni, apostoli, şi 
ei auzeau măririle lui Dumnezeu, fiecare în limba 
lui, câţi erau adunaţi acolo cu ocazia praznicului 
Cincizecimii. 

Şi aceasta nu mică minune a fost, cum fiecare 
auzea predicându-se Evanghelia în limba lui, cu 
toate că un singur om vorbea acolo şi aceasta a 
alias pe mulţi să creadă. 

Iar când a predicat Petru a doua zi, au crezut 
cinci mii de bărbaţi. Iarăşi, pentru ce? Pentru 
minunea cea mare cu ologul Enea, care stătea în 
pridvorul bisericii, numită „Frumoasa", în care 
Apostolul Petru şi Ioan Evanghelistul numai cu un 
cuvânt l-au ridicat şi l-au făcut sănătos şi această 
spaimă şi minune mare i-au făcut pe toţi să creadă 
în învăţătura apostolilor. 

Da! Ajutat-au atunci foarte mult minunile. 
Aşa spune şi Evanghelistul Marcu: Domnul 
împreună lucrând, i-a trimis la propovăduire, i-a 
îmbrăcat cu putere de sus, cu Duhul Sfânt, şi le-a 
dat putere să învie şi morţii, să scoată dracii, să 
calce peste leu şi peste balaur şi peste toată 
puterea satanei. Şi în baza acestor minuni mulţi 
au crezut. 

Dar oare numai minunile aveau puterea de a 
face oamenii să creadă în Hristos? Şi pentru aceea 
nu cred alţii astăzi? Nu-i adevărat! 

Iată, noi vedem de foarte multe ori şi atunci şi 
astăzi că oamenii cred fără minuni. Mântuitorul a 
fericit pe cei ce cred fără să vadă. Ce minuni a 
văzut famenul Candachiei când mergea cu împără- 
teasa Etiopiei şi marele Apostol Filip a fost răpit 
de Duhul Sfânt şi a fost lângă căruţa lui, unde 
citea pe Proorocul Isaia şi ajunsese la stihul acela: 
Duhul Domnului peste Mine. 

Şi i-a tâlcuit de acolo înainte, că Hristos a fost 
acesta, nu Proorocul Isaia, şi a zis famenul: Uite 
apa! Ce mă împiedică să mă botez? A crezut 
famenul, s-a dat jos din căruţă şi s-a botezat şi 
îndată Duhul a răpit pe Filip din Gaza - unde-i 

Gaza? Până în Asia Mică, până la Azot 1-a dus 
într-o clipeală de ochi, cum a dus altă dată pe 
Proorocul Avacum cu zeama din ludeea în 
Babilon la Daniel în groapa cu lei, că organe ale 
Duhului Sfanţ au fost şi proorocii şi apostolii. 

L-a răpit după ce a botezat pe famenul 
Candachiei, care a fost cel dintâi apostol şi cel mai 
mare misionar din Etiopia, înainte de a merge 
acolo Sfanţul Apostol şi Evanghelist Marcu. 

Deci n-a văzut famenul nici o minune, dar i-a 
explicat şi a crezut şi a avut inimă bună şi a prins 
cuvântul lui Dumnezeu repede şi ca roadă a fost 
botezul lui şi credinţa lui statornică. 

Ce minune a fâcut Apostolul Pavel în Iconia, 
în Listra şi în Derbe? Ce minune a făcut Sfanţul 
Apostol Filip în Samaria, când a crezut toată 
Samaria, primind cuvântul lui Dumnezeu? Predica 
cu putere cuvântul Domnului! Nu în tot locul, 
deci, se făceau minuni, dar multă lume se întorcea 
la Dumnezeu numai prin credinţă. Credinţa vine 
prin auz, iar auzul prin cuvântul lui Dumnezeu şi 
celelalte. 

Deci iată, care are ţarina bună a inimii sale, nu 
aşteaptă să vadă minuni. 

Va zice cineva: „Da! Nu numai minunile, dar 
şi viaţa Sfinţilor Apostoli, că erau aşa straşnici, 
aşa de mari sfinţi şi neprihăniţi în viaţă, poate 
de aceea prindea cuvântul Domnului care-1 
predicau". 

Nici aceasta nu-i! Pentru că vezi, n-a zis 
Mântuitorul azi în Evanghelie: ieşit-a sfântul, 
ieşit-a apostolul sau dreptul să semene, ci a zis 

aşa simplu: Ieşit-a semănătorul să semene 

sămânţa sa. 

De multe ori un om simplu spune din cuvântul 
lui Dumnezeu, dar spune şi el sincer şi cu credinţă 
şi se altoieşte acest cuvânt în altă inimă sinceră şi 
aduce roadă însutită. 

Deci cauza nerodirii cuvântului lui Dumnezeu, 
în ziua de astăzi, nu este din vina persoanei care 
predică, nici pentru că nu se mai fac minuni şi alte 
pricini care le spun oarecare în această privinţă. 

Cauza nerodirii cuvântului lui Dumnezeu în 
masa poporului de astăzi este arătată de 
Mântuitorul în Evanghelie, că oamenii ori sunt 
cale bătută, unde nu se poate cuprinde cuvântul lui 
Dumnezeu, inima lor este bătută de grijile lumii şi 
de draci şi de patimi şi nu mai prinde cuvântul 
Domnului rădăcini. Ori au inimile împietrite şi 
cuvântul Domnului numai puţin se opreşte şi se 
usucă, ori au inimile lor pline de interese materiale 
şi nu numai atât, ci prinşi şi întunecaţi de ură şi 
zavistie, de beţie, de lăcomie, de făţărnicie, de 
viclenie şi de toată răutatea şi din cauza aceasta nu 
rodeşte în inima lor cuvântul Domnului, că se 
înăbuşă de aceste păcate pe care le găseşte acolo 
în inima omului. 

Deci dacă vă întreabă cineva de ce oare nu se 
întoarce astăzi lumea la pocăinţă, să ştiţi că din 
cauza răutăţii şi a aşezării sufletelor celor 
pătimaşe. Că unii din noi suntem cale bătută, alţii 
suntem spini şi alţii piatră şi de aceea cuvântul 
Domnului nici nu prinde rădăcină, şi, chiar dacă 
prinde, se usucă şi se înăbuşă. 



PROOROCII MINCINOŞI 

Fraţii mei, în ţara noastră sunt o seamă de 
secte autorizate; o seamă sunt tolerate, ca fracţiuni 
religioase, şi o seamă din ele sunt netolerate, 
subversive, care sunt şi contra statului şi a 
Bisericii. Dar oricare sectă ar fi, să ştiţi că toate se 
cheamă „neghinele ţarinii". 

Dumneavoastră aţi auzit pilda din Evanghelie 
cu neghinele ţarinii, că a întrebat pe Stăpânul: 
Doamne, n-ai semănat sămânţă bună în ţarina 
Ta? De unde are zâzanii? (Matei 27, 25). Adică 
de unde are neghine? 

Şi a zis Stăpânul ţarinii: un om vrăjmaş a 
făcut aceasta. Ai auzit? Adică diavolul. Ţarina 
este toată lumea - cum spune Mântuitorul. Ţarina 
creştină, dacă se socotesc toţi creştinii care cred în 
Sfânta Treime, suntem peste două miliarde pe 
glob. Aproape o jumătate din populaţia lumii este 
creştină într-un fel. 

In această ţarină mare, satana a semănat 
neghine, ca să nu fie grâul curat, adică credinţa 
dreaptă. Şi această neghină sunt sectele. Ele sunt 
nişte buruieni care au crescut la umbra Bisericii, 
Ia temelia Bisericii, şi nu trebuie ca noi să dăm 
grâul pe neghină sau să amestecăm grâul cu 
neghina. 

Pentru voi, care v-aţi născut creştini, care aţi 
crescut creştini din părinţi creştini, din strămoşi 
creştini, este o mare ruşine şi un mare păcat să 
lăsaţi rădăcina voastră şi să vă duceţi la vrăjmaşii 

lui Dumnezeu, care nu cinstesc pe Maica 
Domnului, pe sfinţi şi sfintele moaşte; care hulesc 
icoanele, Sfânta Cruce, cele şapte Sfinte Taine şi 
tot ce este sfânt în Biserica dreptmăritoare a lui 
Iisus Hristos. 

* 

Acum să vă spun o istorioară cu Chinops 
vrăjitorul. 

Sfântul Ioan Evanghelistul a predicat Evan- 
ghelia în tot pământul. Când a ajuns cu predica 
Evangheliei în insula Patmos, a aflat acolo 
închinători la idoli, cum era atunci; toată lumea se 
închina diavolilor. 

! Când a ajuns acolo, ostrovul acela avea un 
mare vrăjitor care stătea în pustie, pe care îl 
chema Chinops. Şi ei ziceau că acela-i dumnezeul 
lor, că acela, cu puterea drăcească, făcea farmece 
mari, făcea fel de fel de „minunăţii". Acestui 
vrăjitor îi slujeau 1000 de demoni, ca să poată 
face fermecătorii, minuni cu puterea drăcească şi 

vrăjitorii mari. 

Când a ajuns Sfântul Ioan Evanghelistul 

acolo, a început să predice Evanghelia cu puterea 
lui Hristos. Sfântul Ioan avea putere de la 
Mântuitorul să facă minuni, căci tuturor aposto- 
lilor le dăduse această putere: întru numele Meu, 
draci veţi scoate, morţi veţi învia, în limbi noi veţi 
vorbi... (Marcu 16, 17). 

Şi când a început Sfanţul Ioan Evanghelistul 
să predice cu putere, a crezut multă lume în 
Hristos. Toţi care erau bolnavi se vindecau, care 

erau morţi înviau şi multe minuni făcea cu puterea 
Mântuitorului. 

Atunci oamenii s-au dus Ia idolul lor în pustie, 
în munţi, şi i-au spus lui Chinops vrăjitorul, care 
era sluga satanei. 

- Stăpâne, a venit un ucenic al Celui răstignit, 
pe care îl cheamă Ioan. Face minuni şi semne 
mari, învie morţii, tămăduieşte bolnavii, vindecă 
orbii, surzii, îndrăciţii şi crede multă lume 
într-însul. 

- Mergeţi în cetate, că eu o să trimit un înger 
de-al nostru să-1 ia şi o să-1 dau judecăţii celei 
veşnice. 

Dar duhurile care veneau la Sfanţul Ioan erau 
legate şi trimise afară din insula Patmos. 

Chinops, dacă a văzut că nu se mai întorc 
duhurile, s-a umplut de mânie şi a luat toată 
mulţimea drăcească şi s-a dus în cetate. A bătut de 
trei ori din palme, l-au luat dracii pe nori, l-au dus 
pe sus şi l-au pus în mijlocul oraşului. A început 
lumea să strige: 

- Mare eşti, Chinoapse, dumnezeul nostru! 
Dar a venit unul din ucenicii Celui răstignit şi face 
minuni şi semne mari. 

Când au văzut cei ce crezuseră în Hristos, au 
început a se teme: „Măi, şi dumnezeul nostru-i 
mare! Uite, vine pe sus!" Dar îl aduceau dracii pe 
sus. Chinops a început a-i mustra: 

- Oameni orbi, aşa de repede credeţi în el? 
Ascultaţi-mă pe mine! De este drept Ioan, să facă 
minunile pe care le fac şi eu! 

I Şi s-a dus acolo unde predica Ioan Evanghe- 
listul: 

- De ce-ai intrat în ţara mea, Ioane, şi faci 
minuni şi predici pe Cel pe Care L-au răstignit 
evreii pe cruce şi n-a putut să se salveze pe Sine? 
Ce, crezi că numai tu faci minuni? Să vă arăt eu ce 
pot să fac! 

Şi Chinops cheamă un tânăr, căruia-i murise 
tatăl: 

- Unde este tatăl tău? 

- A murit înecat în mare. 

- Uite, eu îl aduc acum imediat! 

Şi a bătut din palme de trei ori şi s-a scufundat 
în mare Chinops. Dracii care-i slujeau Iui erau cu 
dânsul. Numai ce vede că a ieşit Chinops din mare 
cu tatăl copilului. Era nălucire drăcească. Şi toţi 
oamenii de pe mal s-au mirat şi au zis: 

- Mare eşti, Chinoapse, dumnezeul nostru! 
Sfântul Ioan Evanghelistul îi vedea că sunt 

draci. 

Se duce Chinops la o femeie: 
I - Femeie, unde sunt feciorii tăi? 

- Feciorii mei s-au înecat cu o corabie 
mergând la Cipru de doi ani de zile. 

I - Ia să ţi-i aduc şi pe aceia! 

A bătut de trei ori din palme, s-a băgat în mare 
şi i-a scos feciorii femeii. 

„Sărut mâna, mamă! Vai de mine! Inchinaţi-vă 
la dumnezeul Chinops, că acesta ne-a scos pe noi 
din muncile iadului şi ne-a adus aici!" 

Şi mama îi săruta, dar nu vedea că-s draci! 
(Aşa are să fie acum la sfârşit. Băgaţi de seamă!). 

Când au văzut oamenii aşa, au început a striga: 

- Mare eşti, Chinoapse, şi mai mare dumne- 
zeu ca tine nu este! 

Şi a zis Ioan lui Chinops: 

- Minunile tale sunt vrăjitorii drăceşti! 

Când au auzit păgânii, s-au repezit asupra lui 
Ioan, l-au prins şi l-au omorât. 

Cei ce crezuseră în Hristos, prin predica lui 
Ioan, au prins mare frică: „Dacă au omorât pe 
Sfanţul Ioan, o să ne omoare şi pe noi!" 

Atunci Chinops a început a predica: 

- Ticăloşilor! Vedeţi ce-am făcut eu cu Ioan? 
Şi voi aţi crezut în el! Eu am putere mare! 

Şi a venit un înger al Domnului şi s-a atins de 
Ioan Evanghelistul: „Ioane, scoală-te şi predică pe 
Hristos!" 

Numai ce aude: 

- Ioan, pe care l-am omorât noi cu trei zile în 
urmă, predică grozav şi toată lumea crede în el. 

Când a auzit Chinops că Ioan a înviat, s-a dus 
la el cu acei draci, despre care credea poporul că 
i-a înviat Chinops. Sfântul Ioan predica pe malul 
mării. 

- Ioane, crezi că dacă ai înviat, mă tem de 
tine? Oameni buni, ştiţi corabia care s-a scufundat 
deunăzi cu vreo 400-500 de oameni? 

-Da! 

- Uite, eu acum îi aduc odată cu corabia şi îi 
învii pe toţi! 

Şi a bătut din palme de trei ori Chinops şi s-a 
scufundat în mare să aducă corabia cu tot cu 
oameni. Dracii care-i slujeau lui erau cu dânsul. 

I Sfanţul Ioan Evanghelistul, când a văzut că 

s-a scufundat, a luat Sfânta Cruce şi a zis: 

[ - Aici să se scufunde toată puterea satanei! 

Oamenii, care erau pe mal şi aşteptau venirea 
lui Chinops, cu cei înviaţi de dânsul, au zis: 
[ - Nu mâncăm nimic până nu vine Chinops! 

- El nu mai vine niciodată, că l-am trimis eu 
în fundul iadului. 

Şi aştepta poporul să vină Chinops cu corabia 

cu oamenii şi au stat trei zile şi mureau de foame 

pe malul mării. 
| Marea a fiert trei zile, aşa ca în clocot, iar 

dracii l-au părăsit pe Chinops şi el a rămas în 

fundul mării. Toţi aşteptau şi ziceau: „Nu mai vine 

Chinops nici într-un fel! Nici singur, nici cu alţii!" 

Sfântul Ioan le-a zis: 

- Vedeţi cum v-a înşelat? Vedeţi înşelăciune? 
Vedeţi că pe el n-a putut să se salveze? Şi acum, 
pe cei pe care i-a înviat, îi cunoaşteţi? 

I - îi cunoaştem, vai de mine! 

- Hai să-i întrebăm pe cei ce au înviat dacă 
sunt morţii voştri! 

- Cu puterea Sfintei Cruci vă leg să spuneţi 
cine sunteţi voi! 

I - Noi suntem diavoli care îi slujim lui 

Chinops de atâţia ani! 
[ Atunci oamenii au început a-i întreba pe cei 

înviaţi: „Măi, bărbate, dar nu eşti tu? Dar voi, măi 

feciori, dragii mamei?..." 

Sfântul Ioan Evanghelistul i-a legat. 

- Ia să vă faceţi oleacă voi, nu tare urâţi, să nu 
moară lumea de frică. Aşa cum se poate, să vadă 
oamenii cine sunteţi! 

S-au făcut nişte arătări aceia pe care Chinops 
i-a înviat, şi când au suflat odată cu foc, toţi au 
căzut la pământ. 

- Vai de mine, Sfinte Ioane, aiungă-i de aici 
că murim! 

Scăpărau scântei pe nări, gura le era de foc, 
aveau unghii de aramă, şi când au răcnit la 
oameni, toţi s-au speriat!... Erau draci! 

- Vedeţi cui vă închinaţi voi? a zis Sfântul 
Apostol Ioan. Gata, voi aţi crezut că Chinops a 
înviat morţi! 

- Vai de noi, murim! Trimite-i de aici! 

I-a blestemat să se ducă în gheenă şi oamenii 
nu i-au mai văzut. Când a văzut aceasta, poporul a 
crezut în Hristos şi Sfanţul Ioan Evanghelistul a 
început să facă minuni şi mai mari. 

Vedeţi cum i-a înşelat diavolul pe oameni? Ai 
văzut că unui vrăjitor îi slujeau o mie de draci! 
Dar în faţa puterii lui Dumnezeu nimic nu pot. 
Acesta a fost războiul Sfântului Ioan Evanghe- 
listul cu Chinops vrăjitorul, în insula Patmos. 
Acolo Sfanţul Ioan Evanghelistul a făcut preoţi, 
episcopi şi a încreştinat tot ostrovul Patmos. 
Acolo a scris el şi Apocalipsa, care este în Sfânta 
Scriptură, cu care se termină Noul Testament. 

Aşa au să vină şi pe timpul lui Antihrist. 
Băgaţi de seamă, poate eu sunt în groapă. Voi fi 
putred pe atunci. Să vă aduceţi aminte când 
învăţam eu aici. Să vă însemnaţi cu Sfânta Cruce, 
cea mai puternică armă de care se cutremură tot 
iadul, şi nu veţi fi biruiţi de nimic. 

Auzi cum cântă Biserica la Sfântul Maslu: 
Doamne, armă asupra diavolului, Crucea Ta o ai 
dat nouă, că se scutură şi se cutremură, nesu- 
ferind a căuta spre puterea ei; că moartea ai 
călcat şi morţii ai sculat. Pentru aceasta ne 
închinăm îngropării Tale şi învierii. 

Deci să nu credeţi în descântece, în tot felul de 
vrăji, în cei ce caută în bobi, în cafea, în palmă; 
cei ce sting cărbuni, cei care deschid cărţi sfinte, 
cei care descântă cu numele lui Hristos şi 
pomenesc sfinţii. Toţi sunt împotriva lui Hristos! 

Toţi sunt în slujba satanei! 

Nici o vedenie să nu primiţi. O vedenie care-i 
de la Dumnezeu, v-am spus că nu se supără 
Dumnezeu dacă nu o primeşti, că El ştie că tu te 
temi să nu primeşti lup în loc de păstor. 

Vedenia ştiţi care este? Ai auzit care-i vedenia 
noastră? Care o spune Sfanţul Efrem Şirul: Aşa, 
Doamne, împărate, dăruieşte-mi ca să-mi văd 
păcatele mele, să nu osândesc pe fratele meu, că 

binecuvântat eşti. 

Şi iarăşi ceea ce spune Duhul Sfânt prin 
Proorocul David: că fărădelegea mea eu o cunosc 
şi păcatul meu înaintea mea este pururea (Psalm 
50, 4). Să ne vedem păcatele, nu vedenii. Că 
Sfântul Isaac Şirul spune: De mii de ori mai fericit 

este cel ce-şi vede păcatele, decât cel ce vede 
vedenii; că vedeniile pot fi draci şi te duc lapieire 
vremelnic şi veşnic. 

Să ne vedem păcatele noastre, să petrecem în 
smerenia minţii şi a inimii şi să nu ne socotim 
vrednici că putem vedea vedenii, că asta este cea 
mai mare mândrie şi cutezanţă. 

Dacă de pe acum crezi în vedenii, când va 
veni Antihrist, ce-ai să faci atunci? Că spune la II 
Tesaloniceni, cap. 9, despre venirea lui Antihrist: 
a cărui venire este întru toată puterea satanei, 
jacând semne şi minuni mari, de va putea să 
înşele şi pe cei aleşi. 

Sfântul Andrei al Cezareei, în tâlcuirea Apo- 
calipsei, spune: „Când vor veni ucenicii lui Anti- 
hrist, vor face pe femei şi bărbaţi să zboare pe 
sus". Ai să vezi tu atunci! Când vei vedea că din 
paie uscate de grâu îţi face pâine proaspătă şi din 
viţă uscată de vie îţi face să curgă vinul cel mai 
bun. 

Vor face multe minuni cu puterea satanei, 
încât cei care nu sunt întemeiaţi în credinţă vor 
zice: „Măi, ăştia sunt de la Dumnezeu!" 

Vor merge cu tine la cimitir şi vor întreba: 

- Unde-i mama ta îngropată? 
-Aici! 

- Unde-i tatăl tău îngropat? 

- Aici! 

Şi vor zice slugile lui Antihrist: 

- Ieşi, măi Gheorghe! Ieşi, măi Ioane! Ieşi, 
Vasile! Ieşi, Mărie! Ieşiţi din morminte! 

Şi o să-ţi iasă tatăl tău şi o să te sărute; şi 
mama ta o să te ia în braţe, cu hainele cu care-i 
pusă în mormânt, şi îţi va zice: 

- Dragul tatei, credeţi în aceştia, că de la 

Dumnezeu sunt! Credeţi, că ei ne-au scos pe noi 

din iad! 

Toţi vor fi draci! Şi cei scoşi din morminte şi 

cei care vin cu dânşii. 

Luaţi aminte! Să nu credeţi în proorocii 
mincinoşi, că fac minuni cu puterea satanei şi pe 
cei slabi în credinţă o să-i înşele. Ei lucrează cu 
satana, iar noi suntem cu Hristos! 

Atunci ce-ai să faci, dacă începi a crede de pe 
acum în vrăji, în descântece şi în ghicitorii de tot 

felul? 

Eu umblu prin credinţă, nu prin vedere. Aşa 
ne învaţă Biserica în Simbolul Credinţei- N-am 
nevoie să văd. Că zice Hristos: Fericiţi cei ce n-au 
văzut şi au crezut! (Ioan 20, 29). Aşa este. 

Acum aproape de sfârşitul lumii vor apare 
mulţi hristoşi mincinoşi şi prooroci mincinoşi să 
înşele lumea. Voi ţineţi-vă de mama voastră 
spirituală, Biserica Ortodoxă, care v-a născut prin 
apă şi prin Duh! Nimic să nu primiţi de la sectanţi. 
Când vine un sectant sau cineva la tine, întâi 
pune-1 să facă cruce şi să spună Crezul: „Cred 
Intr-Unul Dumnezeu, Tatăl Atotţiitorul, Făcătorul 

cerului şi al pământului...". 

Dacă spune Crezul, vorbeşte cu el; dacă nu, 
zi-i: „Fugi, satană, că nu eşti fiu al Bisericii, ci 
eşti al lui Antihrist!" 

Eu am scris o carte - „Călăuză în credinţa 
Ortodoxă" - care s-a tipărit în mai multe ediţii, unde 
am pus şi pe martorii lui Iehova şi toate sectele. 

Spune Evanghelistul Ioan: Fiilor, aţi auzit că 
vine Antihrist? Tot duhul care nu mărturiseşte pe 
Iisus Hristos că este Dumnezeu, Antihrist este! 
(I loan 4, 3). Deci înaintemergătorii lui Antihrist 
tăgăduiesc dumnezeirea lui Hristos. 

Să nu ne speriem! Noi una să ştim: „Că Piatra 
Hristos este temelia Bisericii şi porţile iadului nu 
o vor birui". Ai văzut ce spune Sfanţul Atanasie 
cel Mare: „Vezi căderea iudeilor din credinţă? 
Câţi prooroci au avut ei până la Sfanţul Ioan 
Botezătorul! Iar de atunci nici unul! „Că Legea şi 
proorocii până la Ioan Botezătorul sunt". 

S-a ridicat Duhul Sfanţ de la ei să nu mai aibă 
prooroci până Ia sfârşit. Tot el spune: „Să nu vă 
temeţi când se vor înmulţi vrăjmaşii Bisericii! Că 
şi în vremea sfârşitului şi oricând Hristos va 
sprijini pe cei credincioşi". 

Şi zice: „Dacă are să împărătească Antihrist 
1260 de zile, trei ani şi jumătate, pentru cei aleşi 
se vor scurta zilele". Are să ţi se pară că a trecut 
într-o lună împărăţia lui Antihrist. Ce? Dumnezeu 
nu ştie pe cei aleşi, ca să-i cruţe? 

Deci totdeauna să ţineţi credinţa cu stator- 
nicie. Un Domn, o credinţă şi un Botez. în ceea ce 
ne-am născut, în aceea să murim! 






ENOH ŞI ILIE 

Aceşti doi prooroci au să se pogoare, să vină 
din Rai, trimişi de Dumnezeu, fiind luaţi cu tot cu 
trup la cer. Când vor predica ei cu mare putere şi 
vor înfrunta pe Antihrist trei ani şi jumătate, cât va 
împăraţi el, Sfinţii Enoh şi Ilie vor avea mare 
putere să străbată tot pământul cu fel de fel de 
minuni. Au să facă minuni mari şi semne în 
Ierusalim ca să întoarcă pe evrei, căci ei nu se 
întorc până nu vine Ilie şi Enoh. Vor întoarce 
inimile către fii şi sinagoga satanei către Hristos. 

Când vor predica ei, îi va auzi tot pământul şi-i 
va vedea toată lumea. Şi acestea sunt scrise de 
2000 de ani, de când i s-au descoperit Sfântului 
Ioan Evanghelistul. Şi cine ar fi crezut? Ar zice 
cineva că este o nebunie asta. Şi se întrebau 
oamenii: „Cum o să-i vadă pe Enoh şi Ilie? Din 
continentul Asia sau Africa, cum o să-i audă în 
America?" 

Acum, dacă ar predica, îi vede la televizor 
toată lumea şi îi aude la aparate toată lumea. Cum 
să nu! Dumnezeu ştie toate, ca şi cum ar fi venit. 
Când vor predica şi vor face minuni, tu ai să te uiţi 
aici şi ai să-i vezi cum fac minuni, cum învie 
morţii, şi ai să auzi de aici ce predică Enoh şi Ilie 
şi cum mustră pe Antihrist, când va împăraţi peste 
toată lumea, timp de 1260 de zile. 

Vezi? Ceea ce era atunci de necrezut şi de 
neînchipuit, acum se poate realiza! De aici se 
poate vedea şi auzi la Ierusalim. Da! Şi uite, stăm 

aici şi vedem la Ierusalim cum slujesc acolo, cum 
predică şi auzim toate! Şi la Muntele Sinai şi în 
Italia şi în Belgia şi în Olanda şi în Bulgaria şi în 
Grecia şi în Serbia. Deci stau aici şi văd slujba de 
la Ierusalim! Vezi că-i posibil acum? Dumnezeu 
ştia de mai înainte cât are să se înmulţească 
mintea, adică ştiinţa. 

Că Daniil Proorocul a spus Ia capitolul doi: în 
vremea de apoi se va înmulţi mintea foarte şi se 
vor înţelepţi oamenii şi vor zbura prin văzduh şi 
vor înconjura lumea. Toate câte le vezi acum, 
Biblia le-a spus cu mii de ani înainte. 

Vezi Proorocul Isaia, care trăieşte cu 850 de 
ani înainte de venirea Domnului, la capitolul 60 
întreabă de avioane, că el le vedea acum 2800 de 
ani: Doamne, ce sunt acestea care zboară şi se 
întrec cu norii; şi zboară ca porumbeii spre 
porumbarele lor şi de huietul aripilor lor se 
tulbură văzduhul? (Isaia 60, 8). 

Ai auzit? Cu 2800 de ani înainte a spus de 
avioane. Ce-a zis? „Că zboară ca porumbeii spre 
porumbarele lor". Că ei nu zboară decât de la un 
aerodrom la altul, ca să alimenteze. 

Dar şi Proorocul Ieremia a văzut maşinile 
astea fără cai, care le vedeţi acum că aleargă pe 
drum. Şi întreabă pe Dumnezeu: Doamne, ce sunt 
acestea care huruie pe drum şi întrec carele 
oamenilor? 

Vezi, că spune de bomba cu neutroni la 
Apocalipsă: Iată au ieşit de la faţa Mielului nişte 
lăcuste şi acestea aveau putere mare de vătămat 
în cozile lor. Şi am auzit un glas de la tronul 

Mielului: Nu vătămaţi iarba pământului, nici 
copacii, nici florile, nici toate cerealele lumii, 
numai pe oameni să-i vătămaţi cinci luni de zile. 
Războiul neutronic. Bomba cu neutroni îţi lasă 
pomii înfloriţi. 

I Eu am la mărturisire pe cel mai mare profesor 
de fizică atomică din Bucureşti. 
I - Domnule, zic, ce rău poate face această 

bombă? 

- Aceasta distruge numai viaţa, şi-ţi lasă 
oraşul complet. Că ce folos dacă l-ar distruge? Ei 
ce să mai câştige când vin să ocupe? Au nevoie să 
ucidă pe oameni, ca să ocupe oraşe şi toate 

bunurile lumii. 
I - Dar dacă eu sunt închis într-o casă de fier şi 

bomba cu neutroni explodează afară, ce poate 
să-mi facă, dacă zici că nu distruge materia? Eu 
nu sunt în siguranţă? 

[ - Dumneata dacă ai avea o casă de fier fără 
uşă, cu pereţii de zece metri grosime în jur şi te-ai 
băgat acolo, neutronii rapizi nu sunt împiedicaţi 
de fier să treacă. Trec prin fier şi vin la dumneata 
şi-ţi distrug numai viaţa. 

Am grăit cu dânsul. Soţia lui este mare 
bibliotecară la cărţile de limbi vechi. Un om 

credincios! 

Aşa ne-a spus Dumnezeu, că acestea sunt 

scrise la Apocalipsă. Nu vor vătăma copacii, nici 

florile, nici sadurile, nici ierburile, ci numai pe 

oameni cinci luni de zile. Atât o să dureze 

războiul neutronic. Cinci luni de zile n-ai să te 

poţi păzi nici în casă, nici în beci, nici în apă, 

nicăieri, nicăieri. Unde te-a ajuns... Tot ce-i viu 
distruge. Asta-i bomba cu neutroni. 

Toate-s scrise, fraţii mei. Şi Mântuitorul a 
spus: Cerul şi pământul vor trece, dar cuvintele 
Mele nu vor trece (Matei 24, 35). Da. Noi suntem 
cei de pe urmă!... 



SFATURI DUHOVNICEŞTI 

- Când facem pomelnic pentru Sfântul 
Altar, pe cine să trecem în primul rând? 

- Cel mai mare neam pe care îl avem pe faţa 
pământului, nu-i tata şi mama, cât veţi trăi voi. 
Cel mai mare neam pe care îl avem nu-i soţia, nu-i 
soţul, ci este preotul care ne-a botezat şi al doilea 
este naşul de botez, şi al treilea - pentru care 
sunteţi cununaţi - este naşul de cununie. Deci, 
când faci un pomelnic, întâi şi întâi la morţi să 
faci. Şi dacă preotul care te-a botezat este mort, pe 
el să-1 pui întâi. Apoi să pui naşul, dacă-i mort, pe 
urmă pe ceilalţi. 

Când faci pomelnic la vii, tot aşa. Dacă 
trăieşte preotul, pui pe preot întâi şi apoi pe naşul 
de botez, naşul de cununie şi apoi pui pe soţ, soţie, 
mamă, soră şi alte rudenii. 

- Ce persoane nu se pot trece pe pomelnic? 

- Pe pomelnic nu se pot trece niciodată mai 
întâi sectarii, căci ei s-au rupt definitiv de Biserica 
lui Hristos. Pe aceştia în veac nu-i poţi trece în 
pomelnic. Al doilea sunt sinucigaşii, care şi-au 






tăcut seama singuri; ori s-au înecat, ori s-au 
spânzurat, ori au murit din beţie, au băut şi au 
murit beţi, ori au murit în duel, tot sinucigaşi se 

socotesc. 

Pe urmă nu se pun la slujbe cei ce trăiesc 

necununaţi. în veacul veacului nu-i poţi pune 
părticică în Sfanţul Potir celui ce trăieşte în 
preacurvie! Niciodată. Pentru preacurvie se dă 15 
ani oprire de la împărtăşanie, că trăieşte necu- 
nunat. Cum să-i pun părticică lui, să se împărtă- 
şească cu Trupul şi Sângele Domnului? 

De asemenea nu se trec pe pomelnic cei care 
refuză Sfintele Taine şi care nu se mai spovedesc. 
Gata! Pe aceştia nu-i mai pui! S-au despărţit de 
Biserică pentru veşnicie! 

- Este de folos creştinilor să ia părticele 
acasă? 

- N-ai voie să iei părticica acasă. Nici un 
preot n-are voie să dea părticica acasă. Este o 
mare greşeală a preoţilor care dau părticele acasă! 
Nu-i voie, Doamne fereşte! Sfanţul Simion al 
Tesalonicului zice: „Preotul care va da părticele 
din altar poporului să nu mai fie preot". 

Părticica ţi-o scoate preotul în altar şi rămâne 
în Sfântul Potir. Ţi-a scos pentru vii şi pentru 
morţi. Ea rămâne să se sfinţească când se coboară 
Preasfântul Duh la epicleză. După ce s-a sfinţit, 
este pusă în dumnezeiescul Sânge, şi atunci ai îm- 
părtăşire direct cu Trupul şi Sângele Domnului*. 



' Vezi „Ne vorbeşte Părintele Cleopa" volumul 2, capitolul Cele 
cinci feluri de împărtăşiri. 

Nu să i-o dea omului acasă s-o pună prin 
castroane. Vai de mine ce nebunie! Cine ţi-a spus 
că ai voie să dai părticele acasă? Niciodată nu se 
dau părticele. Să vină la mine preotul care dă 
părticele! 

- Dar dacă un creştin este beţiv, este bine 
să-l trecem la pomelnic? 

- Este bine să-l pui la Psaltire, Sfanţul Maslu, 
acatiste, dar nu la Sfânta Liturghie. 

- Dar cel desfrânat se poate trece Ia Sfânta 
Liturghie? 

- Desfrânaţii, dacă nu părăsesc păcatul şi nu 
se spovedesc, nu se pun niciodată! Dimineaţa, la 
Sfânta Proscomidic, ai văzut că preotul are copia 
aceea de argint în mână, şi din prescura întâi 
scoate dumnezeiescul Agneţ, care se preface în 
Trupul lui Hristos; din prescura a doua se scoate 
partea Maicii Domnului; din prescura a treia 
scoate pentru cetele îngereşti; din a patra prescură 
scoate părticele pentru cei vii: ctitorii mănăstirii, 
conducătorii ţării, conducătorii Bisericii şi ceilalţi 
care sunt vrednici. Dar pentru cel care înjură, 
huleşte şi trăieşte în desfrâu nu poţi scoate, că 
acea părticică reprezintă faţa sufletului lui. Din a 
cincea prescură scoate pentru cei morţi. 

Şi acele părticele care le scoatem dimineaţa, 
sunt numai blagoslovite. Şi în timpul epiclezei, 
arunci când se cântă în biserică: Pe Tine te 
lăudăm, pe Tine Te binecuvântăm..., preotul în 
Altar ridică mâinile la cer, se roagă în faţa Sfintei 
Mese şi se pogoară Sfântul Duh peste Sfintele 




Daruri. Atunci pe Sfânta Masă nu mai este pâine, 
ci Trupul lui Iisus Hristos. în Sfântul Potir nu mai 
este vin, ci Sângele lui Iisus Hristos. 

Ce-am păţit aici cu un preot, Calistrat Bobu! 
Era un preot foarte bun. Foarte bun. A trecut pe la 
o maică care trăia prin pădure, că în pădure erau 
vreo 50 de pustnici atunci, şi ea i-a spus preotului 
ăsta tânăr: „La voi nu se pogoară Duhul Sfânt, că 
aţi trecut pe stilul nou!" 

Părintele Calistrat a venit acasă şi-i spune 
stareţului. Stareţul meu era din Sfântul Munte, 
ieroschimonahul loanichie, care m-a călugărit. El 
mânca numai sâmbăta şi Duminica. In celelalte 
zile, nimic. Sâmbăta mă întreba: „Ai oleacă de 
zeamă de varză şi oleacă de grâu fiert?" El a slujit 
20 de ani Sfânta Liturghie singur şi se întărea 
numai cu Sfânta împărtăşanie. Când s-a îndreptat 
calendarul, a postit 23 de zile. N-a gustat nimic 
până i s-au arătat Sfinţii Trei Ierarhi şi i-au spus să 
asculte de Biserică! Să ţină cum zice Biserica! 

Odată slujea părintele Calistrat Bobu. Eu eram 
paraclisier. Anafora de la stareţ era albă şi dulce, 
iar de la părintele Calistrat, verzuie şi acră. Am 
întrebat: 

- Părinte stareţ, de ce când slujeşte părintele 
Calistrat, anafora este verzuie şi acră? 

- Măi, băiete, slujeşte cu îndoială! S-a dus la 
nebuna aceea de Isidora, care a făcut atâtea 
boroboaţe în mănăstire, şi ea i-a spus că nu vine 
darul Duhului Sfânt din cauza calendarului. Şi 
i-am spus că are s-o păţească, fiindcă el se 



ndoieşte că vine Duhul Sfânt! 

Eram paraclisier. Când a chemat harul 
Duhului Sfanţ, numai ce vede că agneţul s-a făcut 
carne, curgea sânge pe Sfântul Disc, pe Sfântul 
Antimis. Şi când se uită în potir vede sânge. Mă 
cheamă pe mine: 

- Costică, ia vino încoace! Ce vezi? 

- Vai, părinte Calistrat! S-a făcut carne şi 
sânge! Stareţul ţi-a spus că ai s-o păţeşti, să nu 
mai crezi în calendar, căci calendarul nu-i sfânt 
sau dogmă. El este un ceas al vremii. A mai fost 
îndreptat canonic înainte de câteva ori până acum. 

Stareţul, când a venit, a pus să se citească 
Psaltirea la strană. 

- Ei! Acum crezi că vine Duhul Sfanţ şi 
preface Darurile? 

- Iartă-mă, părinte! şi a căzut în genunchi. 

- Ia uite! A venit Duhul Sfânt! S-a făcut carne! 
S-a flcut sânge! Te mai îndoieşti de acum, părinte? 

- Cred, părinte, iartă-mă! 

- Ia şi strânge Sfintele Taine! 

Şi a făcut cu dalta o gaură în piciorul Sfintei 
Mese, că Sfânta Masă este mormântul Domnului, 
şi a îngropat acolo Sfintele Taine. Iar potirul 1-a 
sfinţit din nou şi 1-a spălat la sfânta spălătoare şi 
Sfântul Antimis, toate. Şi am stat până s-a citit 
Psaltirea toată, patru ore, şi apoi a început 
Liturghia de la Sfânta Proscomidie: „Şi unul din 
ostaşi cu suliţa în coastă..." a luat-o de acolo. Şi a 
făcut Sfânta Liturghie şi nu s-a mai repetat. 

- Vezi? Acum crezi? 

- Cred, părinte! 






Stareţul i-a dat canon 40 de zile. „De ce nu 
crezi, când eu îţi spun, şi te duci la babe să te 
înveţe despre calendar?" Asta a fost în anul 1932. 
în vara anului 1932 eram aici. Eu am venit în anul 
1929 aici. 

- Părinte, ce-i cu cei de la Slătioara? Ei 
spun că noi ne-am vândut credinţa. 

- Stiliştii sunt caterisiţi de Sfanţul Sinod, că 
ţin mai mult la calendar decât la dogmele Bisericii 
şi au căzut din ascultare. 

- Stiliştii se laudă că ei au dreapta credinţă 
şi noi nu. 

- Ei au într-înşii mândrie şi nesupunere. 

în vara anului 1992 au venit din Sfanţul 
Munte stareţul Mănăstirii Xeropotamu cu câţiva 
călugări şi au făcut un pelerinaj prin ţară cu Sfânta 
Cruce, făcută tocmai din secolul V, de împăratul 
Marcian şi împărăteasa Pulheria, ce păstrează o 
mare parte din crucea Mântuitorului. Şi am sărutat 
Sfânta Cruce, udată cu sângele lui Hristos. De 
două ori am sărutat-o. 

Cei din Muntele Athos ţin pe vechi. De ce nu 
au mers la stilişti la Slătioara, ci au mers numai la 
mănăstirile ortodoxe pe stil nou? 

Au fost în multe locuri în ţară şi călugării în 
Sfanţul Munte sunt pe vechi toţi; dar când m-am 
dus acolo, îi blestemau pe cei pe stil vechi din 
România. Că atoniţii nu s-au rupt de ascultarea 
Bisericii. Ei sunt pe vechi, dar ascultă de Sfanţul 
Sinod din Grecia, doar grecii sunt pe nou, daţi din 
anul 1924. Ei nu fac diaconi, preoţi, biserici, nu 

fac nimic fără aprobarea Sfanţului Sinod. Şi mi-au 
zis: „Spune stiliştilor de la voi că sunt eretici. S-au 
apucat să facă mănăstiri şi biserici fără voia 
Sfanţului Sinod". 

N-am fost eu acolo? N-am slujit cu ei? Cei de 
pe vechi nu slujesc cu noi, dar cei din Athos au 
slujit. Ne-am împărtăşit cu ei. Ii au ca pe nişte 
păgâni pe cei cu stilul vechi de la noi. Rămân 
exact ca lipovenii din Rusia! 

Calendarul nu-i sfanţ! M-am dus la instalarea 
mitropolitului la Iaşi şi le-am vorbit. Am vorbit în 
mitropolie de atâtea ori, erau mii de oameni. Erau 
episcopi şi mitropoliţi, dar m-au pus pe mine să 
vorbesc. La sala de mese, unde erau atâtea oficia- 
lităţi, am vorbit aproape o oră. 

A doua zi am vorbit la Facultatea de Teologie 
din Iaşi şi le-am arătat cum calendarul vechi a mai 
fost îndreptat până acum. Le-am arătat şi anul şi 
luna şi timpul; şi când va mai rămânea în urmă - 
cum spune în Pidalion - iar se va îndrepta. 
Calendarul este un ceas al vremii. 

Pentru calendar să ne sfădim? 

- Cine poate boteza un copil? 

- Pentru botez să vă alegeţi oameni creştini 
ortodocşi. La fel şi pentru cununie. Numai atâta să 
vă feriţi: La nuntă şi la botez să nu puneţi naşi 
mulţi, ci doar unul singur, că te-ai făcut rudenie cu 
toţi aceia, rudenie spirituală, şi copiii voştri în 
veac nu se mai pot lua neamuri. 

- Se pot boteza copiii avortaţi? 




Jl 



- Cine a îndrăznit să boteze un copil mort ori 
avortat, nebotezat, nu mai poate fi preot în veacul 
veacului. Ce botezi? Ţărâna! Doar sufletul a 
plecat din clipa când a murit. Cum? Te-ai făcut 
preot şi te-apuci să botezi la cimitir şi să înşeli 
lumea? Mare nebunie! 

Am auzit pe undeva că preotul botează la 
Botezul Domnului pe cei avortaţi. Asta-i nebunie! 
Asta-i ieşire din minţi! Nu se botează în veacul 
veacului! A plecat sufletul lui. Ştiţi voi unde stau 
copiii nebotezaţi? Să ţineţi minte, care sunteţi aici! 
Copiii nebotezaţi ai creştinilor stau în partea de 
miazănoapte din ceruri, unde este un fel de ceaţă, 
cum este la noi în zori de ziuă, când nu s-a 

luminat. 

Ei au primit de la Mântuitorul un inel; se 
cheamă „inelul nemuririi veşnice". Ei stau acolo şi 
strigă totdeauna împotriva părinţilor: „Doamne, 
n-am văzut lumina soarelui, n-am văzut lumina 
lunii, n-am văzut stelele, n-am văzut lumina zilei, 
n-am văzut florile câmpului, n-am auzit cântând 
păsările, n-am văzut frumuseţea lumii, de ce ne ţii 
pe noi în întuneric, că noi nu suntem vinovaţi?" 
Iar Hristos le va zice: „Staţi acolo, să văd pocăinţa 
părinţilor voştri!" Că, dacă cei ce au copii morţi 
nebotezaţi se mărturisesc curat la duhovnic şi fac 
canonul şi nu mai fac această urgie, se mântuiesc. 

Când se mântuiesc părinţii, atunci şi copiii se 
mântuiesc. Când se mântuiesc părinţii, copiii 
avortaţi în clipa aceea primesc botezul nădejdii; 
cum au avut cei din Vechiul Testament, cei ce mai 
înainte au nădăjduit spre Hristos, zicând: „O să 

vină Mesia să ne scoată din iad!" Primesc botezul 
nădejdii şi odată cu părinţii lor zboară la cer. Asta-i 
soarta copiilor care au murit nebotezaţi. 

— Prea Cuvioase, cum ni se cuvine nouă, 
creştinilor, care purtăm numele unor sfinţi din 
calendar, să prăznuim ziua numelui? 

- Când este sfanţul căruia-i porţi numele, să te 
duci Ia biserică, să asculţi Sfânta Liturghie, să te 
împărtăşeşti, dacă eşti spovedit. Dacă poţi, fa 
oleacă de pomană la tine acasă, la câteva suflete 
amărâte. 

Vine o bătrână la mine nu de mult: „Părinte, 
scrie acolo!" „Ce să pun, mătuşă?" „Pune pe 
Ghiţă, pe Costicuţă, pe Tincuţa, pe Neluţu. . . !" 

„Mătuşă hăi! Unde ai găsit tu nume de sfinţi 
de ăştia? Eu am îmbătrânit în mănăstire, şi de 
sfanţul Ghiţă n-am auzit. Unde ai găsit pe sfântul 
Costicuţă? In calendar nu-i, în Prolog nu-i, în 
Minei nu-i, în Penticostar nu-i, în Triod nu-i. De 
unde l-ai scos?" „Nu, nu. Aşa-i cheamă!" „Fugi, 
mătuşă de aici! îţi baţi joc de slujbele Bisericii?" 

Nu Ghiţă, ci Gheorghe 1-a chemat; nu 
Costicuţă, ci Constantin, că „sfanţul Costicuţă" nu 
există sau Costăchel sau Costache cum îi zici tu 
acasă; şi „sfânta Tincuţa". N-am auzit de când 
sunt de „sfânta Tincuţa" sau Catrina sau Catinca. 
Sfânta Ecaterina, marea muceniţă, fiică de 
împărat. I-am văzut sfintele moaşte la Muntele 
Sinai în sicriu de aur. 

Aşa, când veniţi cu pomelnic, să nu puneţi 
nume de acestea, că vă bateţi joc de sfinţii lui 

Dumnezeu. Cum să scriu eu aşa, că trebuie să scot 
părticele? Părticica n-o pot scoate decât pentru un 

nume ortodox. 

Să ştiţi! Eu vă spun. Nu mă interesează ca 
aveţi ciudă pe mine. Eu sunt un putregai; mâine 
sunt în groapă, dar să nu ziceţi că n-aţi auzit şi nu 
v-am spus! 

- Se pot pune două nume la botez? 

- Nu se pun două nume la botez în veac. 
Numai unul şi ortodox! Niciodată să nu puneţi 
două nume la copii. Unul şi ortodox! Că părticica 
este pentru un suflet, nu pentru două. Aşa este! 
Mânca-v-ar Raiul, să vă mănânce! Aşa să vă văd 
în rai, mamă, pe toţi! Pe toţi! Doamne fereşte, 
unul să nu rămână la munci! Toţi să vă bucuraţi in 

grădinile Raiului! Toţi, mamă! 

Dacă aş avea eu un sac mare, să vă pun într-un 
sac, să pot să vă dau drumul în grădinile Raiului... 
Acolo! Ştiţi voi cât de frumos este acolo? Vai de 
mine! Auzi ce spune Apostolul Pavel: Cele ce 
ochiul n-a văzut şi urechea n-a auzit şi la inima 
omului nu s-au suit (I Cor. 2, 9). Aceasta a 
pregătit Dumnezeu celor ce se tem de El şi-L 
iubesc pe El. 
• - în ce perioadă nu se fac metanii? 

- Când ai intrat în biserică, întâi faci trei 
închinăciuni în mijlocul bisericii; la iconostas faci 
două metanii, săruţi icoana de pe iconostas şi mai 
faci o metanie. Tot aşa faci şi la Maica Domnului 
din mijlocul bisericii. Acestea nu-s oprite 
niciodată. Nici în ziua de Paşti. 

După tipic, nu se fac metanii de vineri seara 
de la Vecernie până Duminică seara la Vecernie, 
în cinstea învierii Domnului. Nu se fac metanii în 
cele 12 praznice împărăteşti şi de la Paşti până la 
Duminica Mare. însă în locul lor se fac închină- 
ciuni. închinăciunile nu-s oprite tot anul. Se fac 
două închinăciuni pentru o metanie. 

Cine are canon de Ia duhovnic, să-şi facă 
metaniile acasă, oricând, că-i sub canon. 

- Ce ne puteţi spune despre Rai? 

- Aşa cum s-a silit omul să-şi facă cortul în 
lumea aceasta, aşa îl va avea în vecii vecilor. Eu 
mă duc să vă gătesc vouă ioc (Ioan 14, 2), zice 
Mântuitorul. 

Cum şi-a pregătit fiecare sufletul aici pe 
pământ, aşa îl va dobândi în Rai! Vorba 
bătrânilor: „Cum îţi vei aşterne, aşa vei dormi!" 

Unii au fost milostivi, alţii au avut darul 
rugăciunii, unii au fost postitori, alţii au mers cu 
evlavie la biserică, alţii au avut dragoste să 
citească sfintele cărţi, alţii au avut răbdare în 
necazuri. Fiecare şi-a pregătit locul aici, şi cum 
şi-a pregătit, aşa se va veseli în vecii vecilor! 

•* ■ De aceea, cei ce vă aduc pe voi pe aici pe la 
mănăstiri, sunt îngerii care vă păzesc de la Botez, 
ca să mai faceţi ceva pentru suflet, cât mai este 
vreme, că numai Mântuitorul ştie câtă vreme mai 
avem! 

- Este bună cartea cu douăsprezece vineri? 

- Cartea cu douăsprezece vineri a rămas de la 
bogomili, un fel de sectari ai bulgarilor din secolul 









XII. Este carte apocrifă, adică neaprobată de 
Sfanţul Sinod. Tot aşa nu-i bun nici „Visul Maicii 
Domnului", nici „Epistolia". Biserica nu le-a 
îngăduit, căci nu sunt aprobate de Sfântul Sinod. 

Cele mai bune sunt Acatistul Maicii Domnului 
şi Paraclisul Maicii Domnului. Acestea au mare 
putere şi sunt aprobate de toate Sinoadele Ecume- 
nice. Să le citiţi în fiecare zi. 

Citiţi Acatistul Bunei Vestiri, cel mai renumit; 
Acatistul Acoperământului Maicii Domnului, când 
ai o supărare mare, să te acopere Maica Domnului; 
şi Acatistul Maicii Domnului numit „Bucuria 

tuturor scârbiţilor". 

Ai văzut când ai scârbe mari şi citeşti din 
Ceaslov Paraclisul? Maica Domnului îţi dă 
bucurie, căci paraclisul este pentru calmare. Când 
eşti nervos, când ai supărare în casă şi-i tulburat 
soţul sau soţia, citiţi Paraclisul Maicii Domnului 
cu candela aprinsă la sfintele icoane şi vă liniştiţi. 

Această putere are Paraclisul Maicii Domnu- 
lui, ca să dea linişte în familie şi în casă. 

- Părinte, a mai apărut ceva: „Scrisoarea 
Domnului nostru Iisus Hristos despre patimile 
care le-a suferit". 

- Sunt bune toate, dar este mai bine să citiţi 
Acatistul Mântuitorului nostru Iisus Hristos, căci 
este aprobat de toate Bisericile. Acatistul cu tot cu 
canoane, şi împreună cu Canonul de pocăinţă către 
Mântuitorul, ne ajută cel mai mult. 

Dar învăţaţi-vă cea mai puternică rugăciune, 
după rugăciunea domnească „Tatăl nostru", care 

este rugăciunea inimii, adică să zici mereu în 
minte şi în inimă: „Doamne, Iisuse Hristoase, Fiul 
lui Dumnezeu, miluieşte-mă pe mine, păcătosul!" 

Sau poţi să zici şi aşa: „Doamne, Iisuse 
Hristoase, Fiul lui Dumnezeu, pentru rugăciunile 
Preacuratei Maicii Tale şi ale tuturor sfinţilor, 
miluieşte-mă pe mine, păcătosul!" 

Aceasta este o rugăciune scurtă, dar are mare 
putere. Este bine s-o repeţi şi în tren şi pe drum şi 
acasă, până ce adormi seara s-o ai în gură. Dacă ai 
numele lui Iisus Hristos, nu mai ai năluciri prin 
somn şi supărări şi visuri urâte, pentru că nu se 
poate apropia satana de locul acela unde se 
pomeneşte numele Mântuitorului cu toată inima, 
cu toată dragostea. 

Afară de asta să ştii că dacă adormi scara 
neînchinat este mare păcat. Cât de obosit ai fi, zi 
măcar rugăciunile de seară pe scurt din Ceaslov, 
fa câteva închinăciuni şi apoi culcă-te! 

Dimineaţa, dacă pleci Ia lucru fără rugăciune, 
este la fel mare păcat. Sfanţul Ioan Gură de Aur 
zice aşa: „Se cade, mai înainte de toate, în viaţa 
omului să povăţuiască nevinovata rugăciune". 

Când te-ai sculat dimineaţă, nu te apuca de 
treabă. Este un drac care se cheamă „înainte 
mergător" şi are o ceată mare de draci pe faţa 
pământului, care o trimite în casele creştinilor ca 
să-i înveţe, când se vor scula dimineaţa, să se 
apuce întâi de treabă. Cu noaptea în cap să se 
apuce de treabă. 

Nu! întâi siăveşte-L pe Dumnezeu, că apoi 
Dumnezeu te întăreşte şi poţi să lucrezi cât zece 
oameni într-o zi. 

- Dacă suntem obligaţi să lucrăm Dumini- 
ca, ce trebuie să facem? 

în timpul de astăzi, vin mulţi la mine, că ei 
sunt siliţi să lucreze Duminica şi în sărbători mari. 
„Părinte, sunt obligat să lucrez Duminica, că dacă 
nu, îmi desface contractul de muncă!" 

Hai să vă spun un lucru! Nu vă supăraţi; banii 
care îi câştigaţi Duminica, să-i daţi la săraci! Că 
este mai mare milostenia decât ţinerea unei zile. 

Aţi văzut voi când Mântuitorul a vindecat pe 
femeia cea gârbovă de optsprezece ani în sinagogă? 
Aţi văzut că vine mai-marele sinagogii şi cu râvna 
legii se f&ţărniceşte? Nu putea lovi pe Hristos cu 
cuvântul, că-1 omora lumea, că lumea ţinea la 
Hristos. 

Auzi ce spune făţarnicul: Şase zile sunt în 
care trebuie să se lucreze; în acestea veniţi să vă 
vindecaţi, dar nu în ziua sâmbetei! (Luca 13, 14). 

Mântuitorul nu 1-a mai răbdat: Făţarnice! 
Căci una avea în inimă şi alta în gură. Acela-i 
făţarnic, care are una pe limbă şi alta în inimă. 
Făţărnicia este mai rea decât toţi dracii! Făţarnice, 
care din voi nu dezleagă boul său sau asinul să-l 
ducă la apă, sau să-i dea mâncare? Şi dacă tu 
dezlegi asinul şi boul, în ziua sâmbetei, pe această 
fiică a lui Adam, pe care, iată, a legat-o satana de 
optsprezecea ani, nu se cădea s-o dezleg în ziua 
sâmbetei? (Luca 13, 15-16). 

A numit-o fiică, că era credincioasă. Era cu 
capul în jos, ca la rugăciune. Numai a spus şi a 
îndreptat-o. Şi atunci, vedeţi voi, a ţine sâmbăta 
era un lucru mare; iar a vindeca şi a ajuta pe 
cineva din milă, era mai mare bine, că a vinde- 
cat-o în ziua sâmbetei. 

Ai văzut că apostolii în ziua sâmbetei 
smulgeau spice şi mâncau şi câte minuni nu au 
făcut în ziua sâmbetei, ca să răstoarne părerea 
acelor sâmbătari, care voiau să-şi facă dreptate. 

Ce? Sâmbăta s-a făcut pentru om, nu omul 
pentru sâmbătă (Marcu 2, 27). Deci voi, dacă 
sunteţi forţaţi de împrejurări să lucraţi, lucraţi 
cinstit, corect şi să nu furaţi. Nu-i voie să furi nici 
de la stat, nici de la nimeni, şi banii care-i câştigi 
Duminica sau în sărbători, să-i dai la săraci, că-i 
mai mare milostenia decât ţinerea unei zile! 

- Părinte Cleopa, apar filme acum care 
aduc hule la adresa Mântuitorului, care tulbu- 
ră tineretul. Ce atitudine trebuie să ia Biserica 
faţă de asemenea lucruri? 

- Frate, nu-ţi fie frică de asta! Ai văzut ce i-a 
spus Mântuitorul lui Petru? Iată: Cine zic oamenii 
că sunt Eu? ...Unul că eşti Ilie, altul că eşti 
îeremia sau unul din prooroci. ...Dar voi cine 
ziceţi că sunt? (Matei 16, 13-15). 

S-a sculat Petru şi a zis: Doamne, Tu eşti 
Hristos, Fiul lui Dumnezeu Celui viu. Şi i-a 
răspuns Mântuitorul: Tu eşti Petru şi pe această 
piatră voi zidi Biserica Mea şi porţile iadului nu o 
vor birui (Matei 16, 16-18). 

Cine sunt porţile iadului? Sfflntul Atanasie cel 
Mare zice: „Porţile iadului suni gurile ateilor, 
gurile necredincioşilor, gurile ciclicilor, gurile 
sectarilor; aceştia nu vor birui Biserica lui Hristos, 
că este întemeiată pe Piatra cea din capul 

unghiului". 

Necredincioşi sunt de când e lumea. Şi apoi 
Piatra cea din capul unghiului este Hristos. 
Niciodată Biserica nu va cădea. Când se ridică 
unul şi huleşte Biserica şi pe Hristos, lasă-1, dă-i 
pace, că Dumnezeu nu se judecă cu el aici! Ci 
când va veni la judecată. 

- în asemenea condiţii, dacă vine unul şi-1 
auzi hulind sau ocărând sau a pus un motiv 
anticreştin, poţi lua poziţie creştină în faţa lui 
să-1 combaţi sau îl laşi în voia lui? 

- Iată, tocmai acum căutam ceva aici în cartea 
Sfântului Ioan Gură de Aur, numită Puţul: „De vei 
auzi pe cineva înjurând în public pe Hristos sau 
Biserica Lui, du-te şi-i dă palme, că ţi-ai sfinţit 
mâinile tale! Şi chiar de vei suferi închisoare sau 
bătaie sau pedeapsă pentru asta, bucură-te, că 
mucenicie se socoteşte ţie asta, dacă suferi că ai 
bătut pe cel ce huleşte pe Hristos!" 

Asta-i mărturisire de credinţă, dar mai trebuie 
şi dreaptă socoteală. Mântuitorul a spus: Păziţi-vă 
de oameni, că vor pune peste voi mâinile şi vă vor 
duce la adunări şi la soboare! (Matei 10, 17). Şi 
zice Sfântul Ioan Gură de Aur: „Când poţi, 
fereşte-te de primejdie! Iar pe urmă dacă ai căzut 

în primejdie, să nu-ţi pierzi curajul!" Să mărtu- 
riseşti pe Hristos până la urmă! 

- De ce trebuie să ne temem cel mai mult în 
viată? 

- Cel mai tare să ne temem de Dumnezeu. Ştii 
de ce? Pentru că zice Scriptura: Cu frica de 
Dumnezeu, se abate tot omul de la rău. Şi auzi 
mai departe: începutul înţelepciunii este frica 
Domnului. Asta o zice David şi fiul său, Solomon. 

- De cine trebuie să ne lipim cel mai mult 
pe pământ cât trăim? 

- Porunca întâi o ştii? Cum să n-o ştii tu, 
mânca-te-ar Raiul! Câtă dreptate are Dumnezeu, 
să ne dea porunca întâi! Să iubeşti pe Domnul 
Dumnezeu din toată inima ta, din tot cugetul tău 
şi din toată vârtutea ta. Adică din toată fiinţa 
noastră. Din inimă ia sufletul, din cuget ia mintea 
şi din vârtute ia trupul. Cu toată fiinţa să-L iubim! 
Să ne contopim în El cu toată fiinţa noastră! 

Dar de ce? Cine ne-a dat nouă minte? Cine 
ne-a dat trup? Cine ne-a dat suflet? Cine ne-a dat 
vedere? Cine ne-a dat auz? Cine ne-a dat miros? 
Cine ne-a dat gust? Cine ne-a dat pipăire? Cine 
ne-a dat viaţă? Cine ne-a dat de sine stăpânirea? 
Cine ne hrăneşte? 

Cu toată fiinţa noastră să ne contopim cu 
Dumnezeu! Apostolul Pavel spune aşa: Ce ai, 
omule, care n-ai luat? (I Cor. 4, 7) Ai viaţă! Cine 
ţi-a dat-o? Ai minte! Cine ţi-a dat-o? Ai vorbire! 
Cine ţi-a dat-o? Ai vedere! Cine ţi-a dat-o? Ai 

miros! Cine ţi 1-a dat? Ai gust! Cine ţi 1-a dat? Ai 
trup! Cine ţi 1-a dat? Ai sănătate! Cine ţi-a dat-o? 
Ai de sine stăpânirea, când să faci bine sau nu! 
Cine ţi-a dat-o? Şi dacă ai luat, de ce te mândreşti 

ca şi cum nu ai luat? 

De aceea în porunca întâi Dumnezeu cere prea 

cu dreptate să-L slujim cu toată fiinţa în veacul 
veacului. De El să ne lipim cu toată fiinţa! Că 
legea noastră creştină este cea mai desăvârşită de 
sub cer. Să iubim pe Făcătorul, Care ne-a adus din 
nefiinţă la fiinţă pe toţi, şi ne-a dat tot ce avem noi 
în fiinţa noastră. 

- Iubirea creştină faţă de om este de aceeaşi 
măsură? 

- Nu! Auzi ce spune: Iar a doua poruncă, 
asemenea acesteia, să iubeşti pe aproapele tău ca 
pe tine însuţi (Matei 22, 39). Iubirea de aproapele 
are măsură. Pe aproapele să-1 iubim, nu ca pe 
Dumnezeu, numai ca pe tine însuţi. „Eu vreau să 
mă mântuiesc, te iubesc pe tine, dar hai cu mine la 
mântuire! Eu vreau să mănânc, hai şi tu!..." 

îl iubeşti numai în măsura ta. Iar cu 
Dumnezeu te cufunzi cu nemărginire în iubirea 
Lui, cu toată fiinţa. Deci a doua poruncă are 
măsură, cu treaptă; în măsura în care mă iubesc pe 
mine. Iar cea dintâi nu mai are măsură, fiindcă se 
contopeşte cu fiinţa cea nemărginită a lui 
Dumnezeu. 

- Ce înseamnă cuvântul: N-a făcut Hristos 
în patria Sa multe minuni, pentru necredinţa lor. 
Nu putea să facă minuni să-i întoarcă şi pe ei? 

— Ştii de ce n-a făcut minuni? Nu credeau! Ca 
un ştiutor al inimilor, n-a făcut minuni, ca nu 
cumva, făcând minuni şi ei necrezând, să se 
osândească. Tot din dragoste, din mila lor. „Mă 
duc la aceia care cred, că dreptatea Mea mă sileşte 
să-i pedepsesc, şi mai bine nu fac aici minuni". 

Dar nu cântă proorocul prin Duhul Sfanţ: Mila 
şi judecata voi cânta Ţie, Doamne! Dumnezeu 
este nemărginit în milostenie, este nemărginit şi în 
dreptate. Dacă le-ar fi făcut minuni, dreptatea Lui 
avea să-i pedepsească, dar aşa nu. El i-a cruţat, că 
nu erau pregătiţi să primească. 

